Liberalizarea circulaţiei capitalului

Partea I–Aspecte internaţionale

 

I. Introducere: Cauze şi consecinţe ale crizelor financiare recente 

Începând din 1997, mai multe economii de piaţă în curs de formare s-au confruntat cu probleme serioase, atât în privinţa pieţelor financiare interne, cât şi externe. Se admite în general că principalele cauze ale dificultăţilor apărute în aceste state au fost cauzate de sectoarele companiilor şi, respectiv, de cele financiare, de sistemele slabe ale finanţelor publice, deficitele mari ale balanţei comerciale şi de către politicile monetare şi fiscale necorespunzătoare. 

Punctul de pornire al acestor crize a fost considerat a fi fluctuaţia monedei tailandeze (Thai bath), petrecută în iulie 1997, după câteva luni de presiune existentă pe pieţele valutare internaţionale. Deprecierea monedelor naţionale (în Hong Kong, Indonezia, Filipine şi Coreea) a generat recesiuni profunde în aceste state, dar a avut şi efecte semnificative asupra preţurilor la nivelul comerţului internaţional iar, în consecinţă, şi asupra fluxurilor de mărfuri. Aceste evoluţii au generat aşa numitul efect de contagiune (contagion effect): 

“O trăsătură proeminentă a acestor crize (…) a reprezentat-o răspândirea dificultăţilor de la o economie la altele din aceeaşi regiune şi, în anumite situaţii, chiar dincolo de acestea, într-un proces care a fost denumit drept “contagiune” “.

În fapt, impactul acestor crize nu s-a limitat doar la Asia. Monedele statelor din America Latină, Europa Centrală şi de Est, Rusia şi Africa de Sud au fost supuse presiunilor, dat fiind faptul că un număr de state s-a confruntat cu ieşiri de capital la sfârşitul anului 1997 şi începutul anului 1998.

În consecinţă, aceste crize s-au răsfrânt asupra lichidităţilor, ceea ce a condus la restricţionarea condiţiilor creditului nu doar pentru pieţele în curs de formare, dar şi pentru cele dezvoltate.

Ultima dintre aceste victime ale crizei financiare a fost Brazilia, la sfârşitul anului 1998 şi începutul anului 1999. Cum s-a întâmplat şi în alte economii de piaţă în curs de formare, un regim valutar restrictiv, combinat cu dezechilibre în creştere ale contului curent intern şi extern, precum şi al celui de capital, s-a dovedit nepotrivit şi a condus la o depreciere accentuată a cursului de schimb, la creşteri spectaculoase ale nivelului dobânzilor şi la inversări masive ale fluxurilor de capital.

 

În general, există trei argumente distincte formulate în literatura economică, care încearcă să explice inversările fluxurilor de capital în economiile de piaţă în curs de formare:

1. Cel mai cunoscut argument se bazează pe “modelul Krugman” (1979), care porneşte în explicare de la lipsa încrederii în politicile macroeconomice, cum ar fi finanţarea monetară a deficitelor fiscale însemnate şi menţinerea unui curs de schimb ţintit. În situaţia existenţei unui atac speculativ, se produce erodarea rezervelor internaţionale şi, în final, acesta forţează autorităţile să schimbe nivelul cursului de schimb. Modelul Krugman poate fi, de asemenea, extins pentru a se determina modul în care atacurile speculative sunt, de obicei, precedate de către aprecieri ale cursului de schimb, de o deteriorare a contului curent al balanţei de plăţi, de către niveluri ale salariilor reale ridicate şi de către o concurenţă scăzută.

2. Un al doilea argument se bazează pe faptul că multe ţări prinse în recentele crize (cum ar fi Mexic), nu s-au confruntat cu inconsistenţe politice înaintea formarei atacurilor speculative. În fapt, decizia autorităţilor de evitare a creşterii nivelului dobânzilor interne necesare menţinerii unui curs de schimb fix poate semnala prezenţa altor factori care afectează funcţiile autorităţilor, denumite în mod obişnuit drept “vulnerabilităţi financiare”. De exemplu, suplimentar dorinţei de menţinere a unui curs de schimb fix, guvernul poate viza limitarea serviciului datoriei publice, niveluri ale şomajului mai scăzute sau apărarea sistemului bancar. În acest caz, autorităţile pot prefera deprecierea în locul creşterii dobânzilor, în scopul evitării crizelor financiare interne şi costurile garanţiilor bancare. Aceste explicaţii teoretice sunt caracterizate prin prezenţa unor crize care afectează echilibre multiple şi care se autoalimentează. 

3. Un al treilea argument, atât pentru inversările masive ale fluxurilor de capital, cât şi pentru gradul ridicat de volatilitate în economiile de piaţă în curs de formare se referă în mod direct la “efectul de contagiune”. Raţiunea principală a acestui fenomen se bazează pe globalizarea pieţelor financiare, care poate reduce stimulentele legate de strângerea de informaţii, sporind, astfel, comportamentul de turmă.

În prezent, există un consens tot mai larg asupra rolului contagiunii în producerea crizelor financiare. Teoria sugerează faptul că gradul ridicat de corelare la nivelul preţurilor financiare internaţionale de pe pieţele în curs de formare nu este legat de condiţiile pieţei mondiale, de relaţiile comerciale dintre acestea sau de mecanismele tradiţionale de transmitere, ci mai curând de faptul că acestea împart un set comun de instituţii de investiţii care adoptă decizii. 

Lipsa lichidităţilor reprezintă un factor crucial în producerea contagiunii. În acest caz, dezechilibrul între vânzare şi cumpărare rezidă în şocul comun, care afectează toţi agenţii specializaţi care cer lichidităţi. Mai general, lipsa lichidităţilor de pe pieţele de active reprezintă, în mod obişnuit, un factor major care contribuie la crizele de lichiditate.

Multe din caracteristicile crizei financiare se întemeiază ori sunt agravate de către o trăsătură comună aproape tuturor monedelor naţionale ale economiilor de piaţă în curs de formare: ele nu pot fi folosite pentru a realiza împrumuturi externe. De asemenea, ele nu pot fi folosite nici chiar pentru realizarea împrumuturilor interne pe termen lung. Acest caracter incomplet al pieţei financiare a fost denumit, de către Hausmann şi Eichengreen, “păcatul originar”. Cu alte cuvinte, toate datoriile străine sunt exprimate în valute; avem de-a face cu aşa-numita dolarizare a activelor din sectorul bancar intern. Păcatul originar are implicaţii importante pentru fragilitatea financiară, ea determinând ca investiţiile să fie finanţate fie în dolari, fie pe termen scurt.

Comportamentul de turmă al investitorilor reprezintă un motiv pentru care crizele financiare din economiile de piaţă în curs de formare tind să se transmită. Pe lângă acest factor, mai există încă alţi patru factori care pot genera efecte de contagiune.

Contagiunea se poate produce prin aşa numitul fenomen al “apelului de trezire” (wake–up call), prin care colapsul unei monede alterează percepţia investitorilor asupra celorlalte state.

Un al doilea mod de producere a contagiunii este cel al “legăturilor financiare” între state. În acest caz, o criză într-unul sau mai multe state poate induce investitorilor o reechilibrare a portofoliilor pentru managementul riscului, lichidităţii sau pentru alte motive.

În situaţia în care un stat se confruntă cu o situaţie de criză, marcată printr-o depreciere semnificativă a monedei sale, alte state pot suferi din cauza unei “împrăştieri comerciale” (trade spillover), cauzată de concurenţa pe care o exercită preţurile existente în ţara care generează criza.

De asemenea, “şocurile comune”, cum ar fi creşterea bruscă a nivelului dobânzilor, scăderea cererii agregate, declinul preţurilor la bunurile de consum sau schimbările majore ale cursului de schimb între principalele valute, pot juca un rol important în generarea presiunilor simultane asupra monedelor mai multor state.

 

II. Liberalizarea circulaţiei capitalului–aspecte generale

Creşterea explozivă a tranzacţiilor financiare internaţionale şi a fluxurilor de capital reprezintă una dintre cele mai însemnate evoluţii ale ultimului deceniu. Fluxurile nete de capital către statele în curs de dezvoltare s-au triplat, totalizând mai mult de 150 miliarde dolari în perioada 1995–1997, în timp ce în perioada 1987–1989, ele reprezentau aproape 50 miliarde dolari. În acelaşi timp, nivelul fluxurilor de capital privat către investiţiile interne din statele aflate în curs de dezvoltare au crescut de la 3% în 1990, la 20% în 1996.

Forţe puternice au condus la creşterea rapidă a fluxurilor internaţionale de capital, incluzând şi tendinţa spre liberalizare şi globalizare a comerţului, atât din statele industriale, cât şi din cele aflate în curs de dezvoltare. Una dintre cele mai importante consecinţe se referă la faptul că noile tehnologii fac din ce în ce mai dificilă încercarea guvernelor de a controla fluxurile internaţionale de capital, chiar dacă ar dori acest lucru.

Liberalizarea pieţelor de capital şi, totodată, volatilitatea fluxurilor de capital reprezintă un proces aflat în derulare, dar ireversibil. De asemenea, liberalizarea financiară, atât internă, cât şi internaţională, a fost asociată unor crize financiare costisitoare.

Aceste crize financiare intervenite într-un număr semnificativ de state în curs de dezvoltare în deceniul 9 al secolului trecut au arătat faptul că procesul de deschidere nu este scutit de riscuri şi că acesta trebuie abordat gradual, ţinând cont de stadiul de pregătire al agenţilor economici rezidenţi (în special sectorul public şi sistemul bancar).

Caracteristica anilor ’90 este aceea a numeroaselor crize valutare şi legate de lichidităţi, cum au fost cele cu care s-a confruntat SME (1992–1993), Mexic (1994–1995), Asia de Est (Malaezia, Coreea, Tailanda, Indonezia şi Filipine–1997), Rusia şi Brazilia (1998). Toate aceste pieţe în curs de formare au operat iniţial asupra fluxurilor de capital (încă de la începutul deceniului trecut) şi apoi au căzut victime ale inversărilor bruşte ale acestor fluxuri (care au atins în Asia de Est 10% din PIB). Episoadele din 1997–1998 au exemplificat modul în care una din cele mai mari pieţe de capital din lume s-a putut prăbuşi. Statele debitoare nu au monitorizat corespunzător gradul ridicat de expunere a băncilor şi corporaţiilor interne la riscul valutar. Actorii internaţionali majori, cum ar fi agenţiile de rating, au eşuat în evaluarea corectă a riscului de ţară în mediul financiar globalizat al anilor ’90. Autorităţile de reglementare au eşuat datorită slăbiciunilor cadrului de reglementare şi supraveghere.

Există patru trăsături dominante ale finanţelor internaţionale:

- în primul rând, riscurile ridicate de contagiune între state rezidă în capitalul internaţional şi pe pieţele creditelor (fenomen întâlnit, de exemplu, în timpul crizei din Asia);

- în al doilea rând, aceste crize şi şocurile lor corespondente sunt, într-o mare măsură, neprevizionate şi neaşteptate de către participanţii de pe piaţă. Răspândirea creditului pe piaţa datoriei publice în curs de formare a scăzut, iar creditul bancar internaţional a continuat să se extindă până în preajma crizei din Asia;

- fluxurile de capital în multe state aflate în curs de dezvoltare s-au canalizat pe instrumente bancare pe termen scurt, o dată ce băncile au fost percepute a se bucura în mod implicit de garantarea guvernamentală. Ca o consecinţă, standardele de credit şi abordările prudenţiale au fost deseori compromise, conducând la o orientare excesivă spre sectoare cu un surplus al capacităţii sau care au înregistrat o scădere a cererii;

- sursele primare ale instabilităţii provin din conturile de capital, diferite faţă de istoria problemelor conturilor curente pe care instituţiile create la Bretton Woods au fost desemnate să le prevină. Această realitate are implicaţii asupra conceperii răspunsurilor politice şi asupra abordării tradiţionale a evaluării riscului de ţară. 

Fluxurile de capital (reprezentând datorii, investiţii de portofoliu, dividende, investiţii directe şi cele prin dobândirea de proprietăţi imobiliare, între state sunt înregistrate în contul de capital al balanţei de plăţi. Ieşirile de capital includ dobândirea de active străine de către rezidenţi şi plăţile pentru împrumuturile străine. Intrările includ investiţiile străine pe pieţele financiare ale acelui stat, în proprietăţi imobiliare şi în împrumuturi către rezidenţii din ţara de origine. Liberalizarea tranzacţiilor implică permisiunea acordată capitalului de a circula într-un sens sau în altul din acel stat, fără controale sau restricţii. Aceasta este liberalizarea contului de capital.

Categoria “Alte fluxuri financiare” (cuprinzând investiţiile directe, investiţiile de portofoliu şi cele asupra produselor derivate, precum şi alte investiţii–depozite şi credite) a cunoscut o creştere spectaculoasă în volum în cuprinsul ultimilor ani. Debitorii fac apel din ce în ce mai mult la pieţele internaţionale de capital pentru acoperirea insuficienţei resurselor interne. Această evoluţie a fost facilitată în mod semnificativ de tendinţa generală de scădere a dobânzilor în SUA şi în Europa la începutul anilor ’90, ceea ce a determinat investitorii din statele dezvoltate mai degrabă să se limiteze la depozite cu dobânzi mai reduse, decât să accepte riscuri mai ridicate.

Teoria economică clasică argumentează faptul că mobilitatea internaţională a capitalului permite statelor care au realizat economii limitate să atragă finanţare pentru proiectele de investiţii productive interne, ceea ce permite investitorilor diversificarea portofoliului, ceea ce ar atenua riscurile investiţionale. Acestea din urmă ar promova comerţul intertemporal (cu alte cuvinte, comercializarea bunurilor în prezent pentru bunuri viitoare). 

Mobilitatea capitalului implică faptul că gospodăriile, firmele şi chiar statele îşi pot menţine consumul prin împrumuturi din străinătate, când veniturile sunt scăzute în ţara respectivă, împrumuturi pe care le pot restitui când veniturile cresc. Capacitatea de a împrumuta din străinătate poate afecta ciclul de afaceri, permiţând gospodăriilor şi firmelor să continue să cumpere şi să investească, şi în situaţia în care producţia internă şi veniturile scad.

Împrumutând bani din străinătate, respectivele entităţi îşi pot reduce vulnerabilitatea la tulburările economice interne. Firmele se pot proteja împotriva creşterii costurilor în ţară. 

La nivel teoretic, controversa privind beneficiile liberalizării financiare reflectă punctul de vedere divergent dacă libera circulaţie a capitalului poate realiza sau nu o alocare eficientă a resurselor. Criticii “pieţelor eficiente” argumentează că pieţele financiare liberalizate sunt atât de distorsionate de către informaţiile incomplete, încât tranzacţiile produc adesea vătămarea bunăstării generale. Ei accentuează faptul că informaţia existentă pe pieţele financiare este “asimetrică”, cu alte cuvinte una dintre părţile la tranzacţia financiară deţine mai puţine informaţii decât cealaltă parte. Asemenea decalaj în privinţa informaţiilor ridică mai multe probleme, care afectează pieţele financiare. Aceste asimetrii în privinţa informării părţilor la tranzacţiile financiare pot conduce la ineficienţă, iar în extrem, la crize financiare costisitoare.

Spre deosebire de teoria economică clasică, experienţa a demonstrat faptul că liberalizarea capitalului înainte de întărirea sectorului financiar intern poate conduce la probleme economice serioase. În special, liberalizarea financiară internă şi internaţională sporeşte riscul apariţiei crizelor, dacă această liberalizare nu este însoţită de o supraveghere prudenţială şi de reglementări potrivite (dar şi de politici macroeconomice corespunzătoare).

Mai mulţi experţi recunoscuţi, precum Krugman, Stiglitz sau Feldstein, au insistat asupra responsabilităţii unui proces de deschidere financiar prea rapid sau administrat greşit în agravarea crizelor financiare şi în privinţa extinderii progresive a acestor crize prin efectul de contagiune asupra altor state. 

În general, criticile aduse proceselor de liberalizare financiară privesc mai puţin avantajele teoretice şi mai mult problema ignorării multiplelor obstacole practice subsecvente unei aplicări a liberalizării în condiţii favorabile, însă într-un context fragil al statelor aflate în curs de dezvoltare. 

Liberalizarea internă, prin intensificarea concurenţei din sectorul financiar, elimină amortizarea protecţiei intermediarilor faţă de consecinţele unor împrumuturi neperformante sau de practicile manageriale. Ea poate permite băncilor interne extinderea activităţilor cu grad de risc dincolo de capacitatea acestora de administrare proprie şi poate permite băncilor interne cu active neperformante să folosească finanţări scumpe pentru aşa–numita “pariere pentru salvare” (gamble for redemtion).

Prin permisiunea acordată băncilor de a accede la instrumente financiare complexe, evaluarea balanţei contabile a băncilor devine mai dificilă şi, adesea, depăşeşte capacitatea autorităţilor de reglementare de a monitoriza riscurile.

Liberalizarea financiară externă poate accentua efectele politicilor necorespunzătoare. Prin permisiunea de intrare a băncilor străine, liberalizarea externă, asemeni celei interne, exercită presiuni şi îndepărtează precauţia existentă împotriva creditelor neperformante. Asemeni liberalizării financiare interne, ea poate facilita “pariul pentru salvare”, în acest caz prin oferirea accesului abundent la finanţări externe şi investiţii financiare cu grad de risc.

O criză valutară sau o depreciere neaşteptată poate submina solvabilitatea băncilor sau a clienţilor băncilor care, printr-o reglementare permisivă şi-au creat datorii însemnate exprimate în monede străine şi care nu sunt protejaţi împotriva evoluţiei defavorabile a cursului de schimb.

Mai mult, liberalizarea, care sporeşte potenţialul inversărilor subite ale fluxurilor de capital, poate forţa autorităţile naţionale să sporească nivelul dobânzilor, chiar mai spectaculos decât să-şi apere ţinta monetară supusă atacului, ceea ce se întâmplă în situaţia în care sistemul bancar este deja fragil. Astfel, liberalizarea financiară externă sporeşte lipsa de încredere în sistemul bancar şi în ţinta monetară, care formează împreună o spirală vicioasă. 

Admiţând aceste posibilităţi, Comisia de politici a FMI şi, în subsecvent, miniştrii de finanţe şi guvernatorii băncilor centrale din Grupul celor 7 state industrializate (G7) au accentuat, la sfârşitul anului 1998, faptul că deschiderea unei ţări faţă de capital trebuie făcută gradual şi într-o succesiune corectă de măsuri.

FMI a elaborat un index al deschiderii financiare a statelor, prin care au fost distinse 27 de tipuri de tranzacţii, clasificate în cinci grupe:

1. Importurile şi plăţile importului (bugetul operaţiunilor valutare; cerinţele de finanţare a importurilor; cerinţele de documentare pentru eliberarea valutei, cerinţele pentru derularea importurilor; licenţele pentru importuri şi ale măsuri netarifare; taxele şi/sau tarifele pentru importuri; monopolul statului în privinţa importurilor);

2. procedurile privind derularea exporturilor (cerinţele pentru repatrierea capitalurilor; cerinţele de finanţare, cerinţele privind documentaţia; licenţele de export, taxele de export);

3. plăţile impuse tranzacţiilor invizibile şi transferurilor curente (controalele asupra acestor plăţi);

4. acţiunile asupra tranzacţiilor invizibile şi transferurilor curente (cerinţele de repatriere a capitalului, restricţii impuse asupra folosirii acestor fonduri);

5. tranzacţiile privind contul curent (acţiunile de pe pieţele de capital; instrumentele pieţei de capital; acţiunile din investiţiile colective; creditele comerciale; creditele financiare; garanţiile, avalul şi facilităţile financiare de susţinere; investiţiile directe; lichidarea investiţiilor directe; tranzacţiile imobiliare; circulaţia capitalului personal; băncile comerciale şi alte instituţii de credit; investitorii instituţionali).

Mecanismele prin care se realizează liberalizarea financiară internă şi externă pot ameninţa stabilitatea financiară a unui stat.

Drept consecinţă inevitabilă şi dezirabilă a îmbunătăţirii eficienţei financiare şi economice, atât liberalizarea internă, cât şi cea externă tind să reducă ponderea creditelor neperformante şi practicilor manageriale eronate. Astfel, băncile şi alţi intermediari pot evalua cu atenţie şi prudent riscurile investiţionale. 

Nu liberalizarea financiară este cea care generează problema managementului necorespunzător din sectorul financiar şi atenţia corespunzătoare acordată supravegherii prudenţiale, ci liberalizarea amplifică aceste consecinţe.

Într-o lume ideală, cei care investesc suportă şi riscul asociat. Băncile şi alţi participanţi financiari ar fi prudente în alegerea investiţiilor şi ar fi obligate de către acţionari şi clienţi să adopte cele mai bune practici şi standarde. Însă în lumea reală, acolo unde tehnicile de management al riscului nu sunt suficient de evoluate, practicile de audit şi cele contabile lasă mult de dorit, iar alte nereguli interferează cu capacitatea băncilor de a administra riscul, reglementările prudenţiale au–în mod special–un rol important.

Reglementările prudenţiale au drept obiective:

- aplicarea stimulentelor private pentru bănci, dar şi pentru alţi participanţi de pe pieţele financiare ca recunoaştere a riscurilor pe care aceştia şi le asumă;

- de a permite autorităţilor să monitorizeze potenţialele ameninţări faţă de stabilitatea sistemică şi de a lua măsuri corective dacă este necesar. 

De asemenea, s-a evidenţiat faptul că politicile macroeconomice solide reprezintă cheia liberalizării de succes. Acestea ajută la prevenirea apariţiei dezechilibrelor pe pieţele financiare, cât şi la reducerea efectelor dăunătoare ale crizelor financiare. O politică fiscală prudentă, care previne creşterea deficitelor fiscale, evită tentaţia de a se baza pe împrumuturi externe care ar putea crea probleme de administrare a datoriei publice, reducerea creditului sau slăbirea capacităţii economiei de a suporta şocurile externe. Politica monetară poate fi folosită pentru redresarea problemelor pieţei (de exemplu, prin creşterea temporară a dobânzilor, se poate inversa fluxul de capital), iar politicile fiscală şi monetară pot fi folosite pentru ameliorarea contracţiei economice (expansiunea monetară şi fiscală poate creşte producţia şi ocuparea forţei de muncă, aceasta putând fi folosită pentru contracararea efectelor perturbaţiilor temporare).

Succesiunea temporală a liberalităţii circulaţiei capitalului reprezintă o problemă importantă, dar şi complicată. Statele se deosebesc semnificativ în privinţa gradului de dezvoltare economică şi financiară, în structura lor instituţională, a sistemului legislativ şi a practicilor de afaceri, precum şi în privinţa capacităţii de a face faţă schimbărilor produse de liberalizarea financiară. În consecinţă, nu poate exista o reţetă universală în privinţa succesiuni temporale a paşilor de urmat şi nici un ghid general asupra întinderii temporale a acestui proces.

Un stat cu un sistem financiar intern deplin liberalizat, care a pus în aplicare regulile necesare pentru asigurarea succesului operaţiunilor, poate proceda aproape imediat şi cu încredere la deplina liberalizare a circulaţiei capitalului. Cu toate acestea, regula se aplică în general statelor (în principal, celor industrializate) care promovează politici liberale faţă de capitalul internaţional.

În mod alternativ, este necesară menţinerea restricţiilor asupra tuturor formelor fluxurilor internaţionale de capital până în momentul în care sistemul financiar intern este deplin liberalizat. Liberalizarea internă şi internaţională se pot susţine reciproc, ele putând beneficia de pe urma dezvoltării paralele. În statele în care inerţia politică amână derularea reformelor, presiunile externe create prin deschiderea pieţelor de capital pot reprezenta impulsul necesar reformelor.

În materia liberalizării circulaţiei capitalului trebuie menţionate câteva principii generale:

● Deşi investiţiile străine directe ridică uneori probleme în legătură cu proprietatea străină şi cu controlul, asemenea investiţii pot aduce beneficii considerabile, inclusiv transferuri de tehnologie şi practici de afaceri mai eficiente. De asemenea, datorită faptului că fluxurile de investiţii străine directe sunt supuse într-o mai mică măsură inversării sensului, ele nu generează aceleaşi probleme acute precum crizele financiare. De aceea, liberalizarea faţă de investiţiile directe reprezintă o componentă atractivă a unui program mai amplu de liberalizare.

● De obicei se comite o greşeală prin liberalizarea sistemului bancar sau de deschidere a acestuia faţă de intrările de capital, în situaţia în care părţi importante ale sistemului sunt insolvabile sau este probabil ca acestea să devină insolvabile în urma liberalizării. Ca regulă generală, instituţiile neviabile trebuie eliminate, iar băncile rămase trebuie aşezate pe o bază solidă înainte de liberalizare sau de deschiderea sistemului bancar intern.

● Datorită faptului că sistemul bancar joacă un rol central în afacerile financiare ale majorităţii economiilor de piaţă în formare, fluxurile de capital spre şi prin sistemul bancar intern sunt deja semnificativ liberalizate în multe dintre aceste state. Invers acestei situaţii, prin întoarcerea la restricţii detaliate asupra fluxurilor de capital prin băncile interne, pare cu greu a fi fezabilă. Însă datorită faptului că fluxurile de capital sunt deja o realitate, ele accentuează pericolul eliminării restricţiilor impuse tranzacţiilor de capital într-un mod prea rapid, înainte ca principalele probleme ale sistemului financiar să fie rezolvate. Practicile neadecvate de evidenţă a conturilor şi de audit şi neatenţia acordată practicilor corecte slăbesc disciplina pieţei. În mod implicit, garanţiile guvernamentale încurajează fluxurile excesive de capital. Prevederile şi reglementările privitoare la supravegherea prudenţială a instituţiilor şi pieţelor financiare interne pot genera corupţie, credite în lanţ şi “pariuri pentru salvare”. Statele cu astfel de probleme severe ar trebui să liberalizeze circulaţia capitalului în mod gradual, în acord cu paşii necesari pentru eliminarea acestor distorsiuni.

● Pieţele interne şi infrastructura financiară pentru investiţiile de portofoliu în acţiuni şi instrumente de credit nu sunt suficient de dezvoltate în multe economii de piaţă în formare. Crearea unei infrastructuri este necesară înainte ca aceste pieţe să fie deschise spre exterior. Economia poate beneficia, de asemenea, din dezvoltarea pieţelor financiare interne care permit fluxurilor de capital să fie dependente într-o măsură mai mică de sistemul bancar.

● Date fiind problemele speciale asociate datoriei publice străine pe termen scurt, este, de asemenea, necesară liberalizarea fluxurilor pe termen lung, în special a investiţiilor străine directe, în detrimentul intrărilor de capital pe termen scurt.

● În privinţa liberalizării ieşirilor de capital, principala îngrijorare priveşte situaţia ridicării restricţiilor care, fie sprijină dezechilibrele macroeconomice semnificative, fie distorsionează sistemul financiar. În cazul în care nivelul cursului de schimb a fost menţinut cu ajutorul restricţiilor impuse ieşirilor de capital, în situaţia eliminării acestor restricţii, guvernul trebuie să fie pregătit să ajusteze cursul de schimb. În mod similar, dacă politicile economice au menţinut în mod artificial dobânzile la un nivel ridicat pentru realizarea de economii, participanţii de pe piaţă trebuie să fie pregătiţi pentru o creştere a nivelurilor dobânzilor. Pentru evitarea unor astfel de accidente costisitoare, statele trebuie să liberalizeze ieşirile de capital ulterior reducerii dezechilibrelor macroeconomice şi distorsiunilor financiare.

 

III. Liberalizarea financiară–istoria revizuirilor succesive operate la nivel teoretic

Începând cu 1973, când McKinnon şi Shaw au publicat lucrările lor, literatura de specialitate asupra liberalizării financiare şi-a reconsiderat în mai multe rânduri succesiunea măsurilor necesare a fi luate pentru atingerea acestei liberalizări. Fiecare astfel de etapă a fost determinată de producerea unor crize financiare, ceea ce a stabilit şi domeniul reformelor necesare pentru atingerea sistemului financiar orientat spre piaţă. De asemenea, s-a considerat necesară nu doar instituirea unui sistem financiar “liberal”, prin eliminarea pur şi simplu a intervenţiei guvernamentale pe pieţele financiare, astfel încât să se creeze precondiţiile instituţionale necesare pentru dereglementare, dar şi crearea unor pieţe financiare eficiente şi stabile.

 

1. Prima etapă: Dereglementarea

În momentul în care McKinnon şi Shaw au publicat respectivele cărţi, exista practica răspândită în multe state aflate în curs de dezvoltare de menţinerea a nivelului dobânzilor la un nivel artificial scăzut, datorită concepţiei conform căreia dobânzile ridicate reprezintă o piedică pentru creşterea economică. Astfel, teza McKinnon–Shaw, conform căreia nivelul dobânzilor menţinut în mod artificial scăzut şi alocarea de credite de către guvern (cu alte cuvinte “represiunea financiară”) împiedică creşterea economică, a reprezentat punctul de plecare radical pentru părăsirea politicilor financiare derulate până atunci de către majoritatea statelor aflate în curs de dezvoltare. Dată fiind presupunerea intuitivă conform căreia liberalizarea dobânzilor va creşte economiile şi va contribui la o alocare eficientă a creditului şi la un nivel mai ridicat al creşterii economice, teza McKinnon–Shaw a indus un efect puternic în elaborarea politicii fiscale destinate creşterii economice.

Primul test la care această teză a fost supusă a fost momentul în care Argentina, Chile şi Uruguay au pus în aplicare politicile de liberalizare financiară la sfârşitul anilor 1970. Din păcate, pentru aceste state rezultatul acestor reforme nu a fost cel aşteptat, adică apariţia unui sistem financiar solid şi eficient, orientat spre piaţă. Ce a apărut a fost un sistem de garanţii publice de facto pentru depozitari, creditori şi debitori, în lipsa unei supravegheri şi a unui control (până nu a fost prea târziu) a practicilor intermediarilor financiari. Cu un asemenea regim financiar în vigoare, în cele trei state, nivelul dobânzilor a crescut spectaculos, au falimentat multe firme solvabile, iar în 1982 s-a produs criza financiară. 

 

2. Etapa a doua: Stabilitate macroeconomică şi pieţe financiare imperfecte

Această consecinţă dezastruoasă a determinat analizarea motivelor acestui eşec. Concluzia la care s-a ajuns a fost aceea că “Experimentul conului sudic” (Southern Cone experiment) a fost un eşec, nu datorită faptului că ideea liberalizării financiare ar fi fost în sine o greşeală, ci pentru că această liberalizare s-a aplicat într-un mediu nepotrivit.

McKinnon (în 1988) a fost primul care a accentuat importanţa stabilităţii macroeconomice drept condiţie a succesului liberalizării financiare. S-a accentuat, de asemenea, necesitatea unei politici macroeconomice stabile, însă a fost adăugată condiţia cadrului solid de reglementare, drept una dintre precondiţiile necesare succesului acestei liberalizări. Totuşi, a fost accentuată dificultatea creării unui cadru de reglementare în cazul statelor aflate în curs de dezvoltare.

Se consideră că McKinnon, printr-o lucrare publicată în anul 1991, a indicat cel mai corect succesiunea de măsuri necesare a fi întreprinse pentru realizarea liberalizării financiare. El a considerat că prescripţiile iniţiale de politică nu erau incorecte, însă a adăugat faptul că o anumită succesiune a reformei economice trebuie urmată, pentru ca liberalizarea financiară să aibă succes. 

Primul pas al acestei succesiuni se referă la politica macroeconomică corespunzătoare, care include controlul fiscal, echilibrarea bugetului public, privatizarea întreprinderilor de stat şi înfiinţarea unui serviciu intern al veniturilor destinat strângerii contribuţiilor fiscale. 

Al doilea pas se referă la liberalizarea pieţelor financiare interne, prin permisiunea ca dobânzile să fie determinate în mod liber pe piaţă, renunţându-se la condiţiile oneroase de constituire a rezervelor şi la privatizarea băncilor. Acest pas include, de asemenea, adoptarea legislaţiei comerciale şi liberalizarea comerţului intern. McKinnon propune ca privatizarea băncilor să se producă la sfârşitul acestei etape, abia ulterior recapitalizării corespunzătoare a acestora, ca urmare a acordării de credite neperformante. 

A treia etapă include liberalizarea valutară, care–la rândul ei–subsumează liberalizarea cursului de schimb pentru tranzacţiile curente şi liberalizarea tarifelor, cotelor şi a altor restricţii existente în privinţa comerţului internaţional. Doar la sfârşitul acestei etape, trebuie liberalizat comerţul internaţional. 

Astfel, în timp ce scopul liberalizării financiare–înfiinţarea unui sistem financiar orientat spre piaţă–a rămas acelaşi, procesul necesar pentru atingerea acestui scop nu mai este privit doar ca eliminarea intervenţiei guvernului asupra pieţelor financiare. Acest proces este privit în prezent drept unul mult mai complex, care implică o succesiune corespunzătoare de măsuri şi stabilitate macroeconomică drept precondiţii ale succesului său.

În paralel cu discuţiile purtate în literatura de specialitate privitoare la liberalizarea financiară, s-a produs o evoluţie în literatura privitoare la pieţele financiare datorată, în principal, contribuţiilor aduse de către Joseph Stiglitz. Începând cu premisa de bază, conform căreia tranzacţiile financiare sunt constrânse mult mai sever de către informaţiile asimetrice şi imperfecte şi de către costurile de aplicare a contractelor decât tranzacţiile de mărfuri, Stiglitz argumentează că pieţele financiare nu operează conform modelului pur teoretic al cererii şi ofertei. Selecţia adversă, hazardul moral şi forţa contractuală reprezintă caracteristici inerente ale pieţelor financiare şi, în consecinţă, raţionalizarea creditului şi a pieţei activelor se poate produce chiar pe pieţele financiare competitive care sunt libere de intervenţia guvernului. Cu alte cuvinte, conform lui Stiglitz, eşecul pieţei reprezintă o trăsătură caracteristică pieţelor financiare. 

Raţionalizarea creditului de către bănci–prin alocarea creditului cu dobânzi sub nivelul pieţei de clearing–se poate produce datorită asimetriei informaţiilor şi practicii de evitare a riscului de către bănci. 

În cazul multor state aflate în curs de dezvoltare în care pieţele de acţiuni nu funcţionează corespunzător, liberalizarea financiară poate astfel conduce la o alocare ineficientă a resurselor financiare.

Însă, chiar şi în cazul unor pieţe bursiere funcţionale, apare fenomenul raţionalizării fondurilor şi acţiunilor, ceea ce limitează capitalul existent pe pieţe. Datorită imperfecţiunii informaţiilor existente, piaţa bursieră nu este capabilă să discearnă între diversele probleme existente. 

 

3. Etapa a treia: Precondiţiile instituţionale

Noile abordări privitoare la operaţiunile pieţelor financiare au condus, la începutul deceniului trecut, la o nouă rundă de dezbateri asupra liberalizării financiare, care s-au centrat pe eşecul înregistrat de către pieţe. Această dezbatere a condus la concluzia generală conform căreia statele aflate în curs de dezvoltare nu au instituţiile necesare pentru promovarea politicilor orientate spre piaţă, iar asemenea instituţii nu pot intra în vigoare rapid şi spontan. Implicaţiile sunt evidente: instituţiile necesare economiei de piaţă trebuie create anterior liberalizării financiare. 

A fost accentuată importanţa reformei instituţionale anterioare liberalizării financiare prin dezvoltarea “infrastructurii” financiare (sisteme juridice şi contabile, acordarea de credite şi evaluarea acestora, instituirea unor canale adecvate de circulaţie a informaţiei). De asemenea, s-a propus ca guvernul să-şi centreze atenţia pe crearea unui sistem eficient de executare a contractelor, precum şi pe instituirea unui cadru pentru acordarea de credite. Se argumentează că liberalizarea financiară trebuie coordonată cu politicile care promovează creşterea şi stabilitatea sectorului real, astfel încât aceste politici să crească valoarea creditului.

Strategia adoptată de către un stat şi succesiunea măsurilor întreprinse de către acesta în reformarea sistemului său financiar depind de condiţiile iniţiale şi de viteza construcţiei instituţionale. 

În al doilea rând, succesul reformei financiare depinde de volumul iniţial de resurse umane necesar pentru evaluarea riscului şi strângerii de informaţii asupra noilor potenţiale credite. De asemenea, reforma financiară depinde de volumul iniţial de informaţii, care depind de existenţa reglementărilor de audit financiar, de dezvoltarea pieţelor bursiere şi de nivelul informaţiilor existente la nivel public. 

S-a remarcat, de asemenea, faptul că reforma financiară aplicabilă a devenit sinonimă cu necesitatea transformării sistemului financiar conform standardelor sistemelor financiare din statele OCDE. 

Problematica succesiunii operaţiunilor de liberalizare este una crucială în acest context, în măsura în care liberalizarea prematură a conturilor financiare poate conduce la eşecul întregului proces de liberalizare a economiei.

Precondiţiile necesare derulării procesului de liberalizare sunt următoarele:

- stabilizarea macroeconomică, care se referă în particular la menţinerea deficitelor publice la niveluri rezonabile. Trebuie precizat că un acces prea uşor la finanţarea externă riscă reuşita operaţiunii necesare de reducere a deficitelor publice;

- un sector bancar asanat şi suficient de solid care să facă faţă concurenţei externe.

Se pune problema liberalizării conturilor financiare în raport cu tranzacţiile curente. Curentul dominant în teoria economică este cel al unei liberalizări a circulaţiei capitalului doar după cel al tranzacţiilor curente. La nivelul instituţiilor financiare internaţionale, consensul rezidă în deschiderea graduală a balanţei de plăţi şi începutul tranzacţiilor non–financiare. 

Sănătatea sistemului bancar local este considerată a fi un element esenţial pentru asigurarea încrederii investitorilor internaţionali. Asemeni crizelor financiare din Tailanda şi Rusia, deficienţele unui sistem bancar fragmentat şi o gestiune puţin transparentă generează creşterea activităţilor speculative, ceea ce atrage o criză a lichidităţilor.

De aceea, se apreciază că este imperativă recapitalizarea sectorului bancar local. Sistemul bancar local nu trebuie să fie închis complet faţă de investiţii străine directe, aşa cum a fost situaţia în Rusia, şi într-o măsură semnificativă în Asia de Sud–Est. În acelaşi timp, respectivele state erau total deschise către investiţiile de portofoliu şi alte tipuri de investiţii pentru sectorul bancar. 

În plus, este necesar ca băncile locale să poată găsi surse stabile de finanţare a activităţilor proprii de creditare. Soliditatea sistemului bancar se asigură şi prin adoptarea normelor prudenţiale internaţionale.

 

IV. Liberalizarea circulaţiei capitalului şi răspunsurile politice necesare

După cum am arătat şi anterior, liberalizarea circulaţiei capitalului nu se limitează doar la câteva state dezvoltate, ci vizează şi un număr sporit de state aflate în curs de dezvoltare. Acest proces nu apare legat numai de alegerile de politică făcute de către guvernele naţionale, dar şi ca urmare a procesului de inovaţie financiară şi a mijloacelor de comunicaţie, care face din ce în ce mai dificil pentru un stat, cu excepţie situaţiei de autarhie totală, posibilitatea controlului ansamblului de fluxuri financiare între rezidenţi şi restul lumii. Prin urmare, statele au doar opţiunea alegerii politicilor care atrag beneficii pentru economie şi a evitării potenţialelor şocuri. 

Acest proces s-a intensificat şi prin faptul că autorităţile monetare internaţionale (FMI şi Banca Mondială), care iniţial erau într-o atitudine de neutralitate faţă de procesele de liberalizare financiară, au trecut la o atitudine activă.

Dacă economiile în curs de dezvoltare au instituţii adecvate şi politici stabile, acestea pot avansa spre integrarea financiară şi pot înregistra beneficii considerabile, pe care integrarea pe pieţele financiare internaţionale le poate aduce. Cu toate acestea, riscurile sunt mari, în situaţia în care aceste state nu sunt pregătite sau nu au politici corespunzătoare.

Două dintre motivele integrării financiare a statelor sunt, pe de o parte, căutarea unor venituri mai ridicate iar, pe de altă parte, oportunităţile pentru diversificarea riscului. Chiar şi în economiile avansate, complexitatea în creştere a economiei implică faptul că integrarea financiară nu mai reprezintă o opţiune a guvernului; ea revenind pieţei. În consecinţă, integrarea financiară a statelor în curs de dezvoltare este de aşteptat să se aprofundeze. Ca parte a acestui proces, fluxurile private de capital vor creşte substanţial, ele urmând să provină nu numai din partea statelor industrializate spre cele în curs de dezvoltare, dar şi între statele aflate în curs de dezvoltare şi spre statele industrializate din partea celor în curs de dezvoltare. 

Factori precum politicile interne, disponibilitatea resurselor existente şi gradul de dezvoltare vor afecta fluxurile de capital, astfel încât procesul de integrare financiară poate înregistra evoluţii diferite. În statele în care condiţiile economice şi politice sunt relativ slabe, manifestările iniţiale de creştere a integrării financiare vor lua forma ieşirilor nete de capital privat. 

În plus, statele aflate în curs de dezvoltare sunt susceptibile a se confrunta cu şocuri interne şi schimbări produse în mediul internaţional, cum ar fi cele privitoare la nivelul dobânzilor globale. 

Principalele riscuri privind volatilitatea şi schimbările produse în sensul fluxurilor de capital rezidă la nivelul statelor particulare şi se bazează pe interacţiunea condiţiilor şi politicilor interne cu factori internaţionali.

Variabilitatea extremă a fluxurilor înregistrate la capitolul “Alte investiţii” reprezintă aspectul cel mai criticat în cadrul dezbaterilor privind procesul de deschidere financiară. Această variabilitate implică un număr foarte mare de operaţiuni pe termen scurt în cadrul finanţelor bancare internaţionale şi dificultatea statelor cu pieţe financiare reduse de a absorbi fluctuaţiile însemnate produse în volumul de fluxuri financiare externe. Perioadele de suprafinanţare a balanţei de plăţi pot alterna într-o perioadă scurtă de timp cu altele opuse, de “secare” a resurselor financiare externe, ceea ce poate conduce la crize financiare.

Problematica liberalizării circulaţiei capitalului, din punctul de vedere al statelor în curs de dezvoltare, vizează în mod deosebit necesitatea controlării efectelor destabilizatoare produse de fluxurile financiare transfrontaliere şi de sporirea beneficiilor acestei circulaţii a capitalului (este vorba, în special, de căutarea de resurse care să asigure dezvoltarea economică pe termen lung).

Pentru ca liberalizarea circulaţiei capitalului să conducă la accelerarea creşterii economice, prima condiţie se referă la aplicarea corectă a reformelor economice. Astfel, instituţiile monetare internaţionale au recomandat ca măsurile de deschidere financiară să fie cuprinse într-un program coerent de reforme privitoare la introducerea mecanismelor de piaţă în economica reală (eliminarea controlului asupra preţurilor şi dobânzilor, reforma sectorului public pentru a face faţă concurenţei, finanţarea nemonetară a deficitului bugetar etc.).

În măsura în care reforma economiei reale este mult mai dureroasă şi mai costisitoare decât cea din sfera financiară, pericolul semnificativ este ca liberalizarea circulaţiei capitalului să preceadă adoptării structurilor de deschidere către exterior. Astfel, într-o asemenea situaţie, există riscul suplimentar al întăririi fenomenelor de distorsiune create prin existenţa reglementărilor internaţionale.

Liberalizarea circulaţiei capitalului atrage un grad sporit de vulnerabilitate la şocurile financiare externe şi o vulnerabilitate sensibil mai importantă la preţurile activelor (curs de schimb, dobânzi, acţiuni, valori imobiliare). Şocurile financiare pot fi absorbite cu o uşurinţă mai redusă de către statele în curs de dezvoltare, unde pieţele de capital au un grad mai redus de lichiditate, cu participanţi mai puţin experimentaţi şi structuri deficitare de control. 

Calvo şi Mendoza arată că o globalizare generală a circulaţiei capitalului riscă să provoace un comportament de turmă al investitorilor internaţionali. Astfel, cel care vede deschise posibilităţile multiple de investire nu poate face o evaluare corectă a riscului. De aceea, el poate fi tentat să se alinieze comportamentului celorlalţi investitori, iar de aici apare creşterea amplitudinii fluxurilor de capital şi a riscului suprareacţiei pieţelor. 

Într-o altă opinie, liberalizarea circulaţiei capitalului sporeşte perspectivele profiturilor rapide prin operaţiuni speculative asupra evoluţiei preţurilor activelor. Există astfel riscul ca nerezidenţii să nu investească în aceste state decât în perspectiva unor câştiguri pe termen scurt. Apoi, rezidenţii care riscă realizarea unor astfel de investiţii îşi periclitează soliditatea financiară. 

Experienţa statelor care au reuşit cu succes să se integreze financiar sugerează faptul că beneficiile acestui proces vor fi, în mod probabil, semnificative pentru statele aflate în curs de dezvoltare. Avantajele directe sunt: folosirea acestor fluxuri de capital pentru creşterea investiţiilor şi consumului şi diversificarea riscurilor. Însă cele mai importante beneficii sunt, după toate probabilităţile, cele indirecte: diseminarea efectelor informaţiei, îmbunătăţirea alocării resurselor şi întărirea pieţelor financiare din statele în curs de dezvoltare pot sprijini creşterea nivelului investiţiilor. În mod evident, însă, aceste beneficii nu sunt garantate ex opere operatu. Mai mult chiar, integrarea financiară poate implica, în cazul în care nu este realizată corespunzător, costuri semnificative. În primul rând, disciplina pieţei tinde să devină esenţială atunci când încrederea investitorilor este pierdută, factor care poate conduce la ieşiri masive de capital. 

În al doilea rând, multe state în curs de dezvoltare nu au precondiţii necesare asigurării folosirii solide a capitalului privat şi administrării riscului unor inversări masive ale fluxurilor de capital. Integrarea financiară poate accentua efectele distorsiunilor şi ale slăbiciunii instituţionale. 

Prin urmare, provocarea pentru statele în curs de dezvoltare se referă la exploatarea interesului crescând al investitorilor pentru acele pieţe. De aceea, integrarea şi accesul la capitalul privat extern conduce la investiţii în creştere, care generează reforme instituţionale şi în domeniul politicilor, precum şi o mai mare rezistenţă la potenţiala instabilitate. Prin contrast, acolo unde fundamentele macroeconomice necesare lipsesc, sistemele bancare sunt slabe, iar distorsiunile interne persistente, statele se pot confrunta cu volatilizarea capitalului, mai curând decât cu fluxuri de capital sau acestea nu vor putea folosi în mod eficient aceste fluxuri. 

Condiţiile care trebuie îndeplinite de către un stat, pentru a beneficia de pe urma integrării financiare pentru a evita pericolele asociate, rezidă într-un set de politici corespunzătoare, un cadru macroeconomic solid şi, în particular, o poziţie fiscală puternică, absenţa distorsiunilor între nivelurile preţurilor interne (cum ar fi cele care apar ca urmare a măsurilor protecţioniste la import), un sistem bancar puternic (cu un set de reguli adecvate de supraveghere şi de reglementare), o infrastructură financiară funcţională şi reglementarea pieţelor financiare.

Modul în care statele răspund la volumul intrărilor de capital, asociat cu faza iniţială a integrării determină în mod semnificativ succesul în confruntarea nu numai cu presiunile crescânde, dar şi cu potenţiala vulnerabilitate.

În acest sens, statele folosesc în mod obişnuit o combinaţie de politici pentru a răspunde la valurile semnificative ale intrărilor de capital. Controlul capitalului, combinat cu alte politici, pare să aibă succes în reducerea magnitudinii intrărilor de capital. Intervenţia sterilizatoare a reprezentat cel mai folosit instrument şi, în general, a avut succes ca răspuns iniţial la scăderea creşterii masei monetare şi pentru constituirea rezervelor. Mai important, statele care au făcut faţă aprecierii cursului de schimb prin punerea accentului pe o politică fiscală restrictivă, au atins deficite mai scăzute ale contului curent, un amestec de absorbire orientat spre investiţii şi o creştere economică mai rapidă.

Principala lecţie pentru politica macroeconomică, din experienţele recente ale unor state, este aceea a accentului important pus pe politica fiscală, sprijinită de sterilizare şi de flexibilitatea nominală a cursului de schimb–iar în cazuri extreme prin taxe temporare sau controale impuse intrărilor de capital–care poate reprezenta un răspuns efectiv şi poate reduce probabilitatea unei vulnerabilităţi pentru inversările masive produse în fluxurile de capital privat.

Sistemul bancar joacă un rol dominant în alocarea capitalului, iar sănătatea acestui sistem determină în mod semnificativ măsura în care un stat este capabil să exploateze beneficiile integrării financiare şi evitare eşecurilor. În multe astfel de state, sistemele bancare au fost doar recent dereglementate, stimulentele pentru bănci sunt denaturate spre evitarea excesivă a riscurilor, băncile sunt slab capitalizate iar reglementările prudenţiale şi de supraveghere adecvate nu au fost adoptate.

Dat fiind faptul că sistemul bancar necesită timp pentru a se reforma, reducerea avântului spre împrumut, asociată cu intrările de capital trebuie făcute utilizând politici macroeconomice, precum şi prin impunerea unor restricţii de creştere a rezervelor şi de adoptare a riscului de capital.

Dezvoltarea corespunzătoare a pieţelor de capital va reduce riscurile potenţialei instabilităţi şi va atrage creşterea volumului investiţiilor de portofoliu.

Investitorii sunt preocupaţi de pieţele în formare din trei puncte de vedere: infrastructura pieţei (costurile de tranzacţionare ridicate, amânări frecvente ale tranzacţiilor etc.); protecţia dreptului de proprietate, în special drepturile acţionarilor minoritari; furnizarea de informaţii privind piaţa şi companiile, precum şi controlul asupra practicilor abuzive ale pieţei.

Statele în curs de dezvoltare trebuie să creeze mecanisme de absorbire a şocurilor şi de furnizare de răspunsuri în cazul instabilităţii, deoarece ele rămân vulnerabile pentru un timp.

Integrarea financiară în creştere poate necesita trei tipuri de mecanisme pentru absorbirea şocurilor. În primul rând, nivelul rezervelor internaţionale trebuie stabilit în legătură cu variaţia contului de capital, mai curând în termeni de luni pentru importuri, o dată ce nivelul fluxurilor brute de capital este mai ridicat ulterior integrării. Pentru statele unde încrederea investitorilor este mai scăzută apare situaţia unui amortizor sporit al rezervelor. Rezervele internaţionale pot fi sprijinite prin intermediul liniilor contingente de credit, aşa precum a făcut Argentina recent. 

În al doilea rând, integrarea financiară sporeşte nevoia flexibilităţii fiscale, care–în schimb–depinde, printre altele, de nivelul datoriei publice.

În al treilea rând, există o nevoie importantă de creare a provizioanelor în sectorul bancar. Autorităţile trebuie să folosească perioadele avântului de credit pentru a creşte capitalizarea băncilor şi îndeplinirea cerinţelor legate de provizioane. Chiar şi cu aceşti absorbanţi de şocuri, statele au nevoie de mecanisme corespunzătoare pentru a permite factorilor de decizie să facă faţă crizelor în mod prompt şi eficient. Acest lucru este important îndeosebi pentru sistemul bancar, acolo unde acţiunile întârziate vor creşte costurile soluţionării crizelor.

Cooperarea internaţională între autorităţile de reglementare şi diseminarea informaţiilor la toate nivelurile sunt importante pentru asigurarea siguranţei şi eficienţei pieţelor. 

Globalizarea pieţelor financiare, însoţită de noi forme de investiţii şi de creşterea prevalenţei conglomeratelor financiare, sporeşte numărul de canale de trimitere a şocurilor sistemice transfrontaliere şi intersectoriale şi accelerarea circulaţiei acestor şocuri. În acelaşi timp, globalizarea reduce transparenţa pieţelor. 

În pofida integrării pieţelor financiare, autoritatea reglementării a rămas, în principal, la nivel naţional. Într-o piaţă globală, este dificil de evaluat riscul expunerii intermediarilor financiari şi asemenea operaţiuni complexe fac evaluarea şi mai dificilă. Pentru rezolvarea acestor probleme, autorităţile de reglementare din statele industriale cooperează şi se coordonează una cu cealaltă. Suplimentar, pentru a impune disciplina pieţei, aceste autorităţi accentuează supravegherea calităţii managementului riscului de către societăţile financiare şi a practicilor de informare.

În acest mediu, reducerea asimetriilor privind informaţiile transfrontaliere va juca un rol semnificativ pentru pieţele în curs de formare. La nivel macroeconomic, furnizarea cu acurateţe şi la timp a informaţiilor de către un stat ar scădea probabilitatea contagiunii inter-statale a şocurilor financiare. Furnizarea adecvată de informaţii privind riscul şi statutul financiar al intermediarilor financiari ar spori eficacitatea disciplinei pieţei şi ar uşura supravegherea exercitată de către autoritatea de reglementare. Mai mult, s-ar realiza acorduri de coordonare şi de diseminare de informaţii, atât în cadrul pieţelor statelor industriale, cât şi în cele în curs de formare.

Abandonarea suveranităţii acceptată de către un stat care alege să-şi deschidă sistemul financiar vizează, în primul rând, sectorul bancar, care poate trece în totalitate sau în parte sub control străin. De aceea, trebuie determinată cota strategică din sectorul bancar pentru finanţarea economiei şi, astfel, cele mai multe state dezvoltate din Europa şi-au conservat un drept de decizie în acest sens.

Dacă investiţiile directe apar drept mijloace mai sigure de finanţare a deficitului structural al tranzacţiilor curente, durabilitatea temporală a lor nu poate fi garantată. În mod frecvent, investitorii străini preferă să preia controlul asupra întreprinderilor locale, acest tip de operaţiuni fiind mai puţin costisitor, în locul creării ex nihilo de filiale. Însă menţinerea fluxului investiţiilor directe este astfel în mod semnificativ funcţia de urmărire a operaţiunilor de scoatere pe piaţă a întreprinderilor din sectorul public. Prin finalizarea etapei acestor cesionări, statele riscă să se confrunte cu dezechilibre externe.

Pe termen mai lung sau mai scurt, deschiderea la investiţiile străine directe riscă să atragă modificarea sectorului productiv, în sensul unei specializări mai mult sau mai puţin accentuate a economiei. Liberalizarea financiară riscă, astfel, să antreneze pentru statele în curs de dezvoltare o transformare în “economie sub-evaluată”, ceea ce poate accentua efectele unei recesiuni cu origini externe. 

Dezbaterile privitoare la costurile şi avantajele liberalizării circulaţiei capitalului trebuie să ţină cont de dimensiunile şi de gradul de dezvoltare al statului respectiv. 

Dacă evoluţiile crizei financiare în statele în curs de dezvoltare ulterior anului 1997, au generat anumite dezbateri asupra caracterului benefic al deschiderii financiare complete, consensul la nivelul instituţiilor financiare internaţionale în favoarea unei liberalizări controlate a circulaţiei capitalului rămânând, totuşi, solid, crizele financiare recente au subliniat limitele liberalizării conduse greşit, precum şi necesitatea promovării unei mai mari stabilităţi financiare la nivel internaţional. De asemenea, este necesară ameliorarea transparenţei informaţiilor şi instituirea unui control asupra sistemelor financiare. 

 

V. Fluxurile de capital pe termen scurt şi măsurile de politică economică necesare

În literatura de specialitate s-a apreciat importanţa determinării unor modalităţi de potolire a fluxurilor de capital pe termen scurt. Caracteristicile generale ale acestor fluxuri de capital sunt următoarele:

- există abordarea conform căreia fluxurile pe termen scurt au contribuit la criza financiară din Asia. Toate statele din Asia implicate în criză aveau o cotă relativ ridicată din totalul datoriei externe exprimată în datoria pe termen scurt. De aceea, creditul pe termen scurt a reprezentat “călcâiul lui Ahile” pentru statele aflate în criză; 

- o criză financiară se poate răspândi mai repede către alte state, în cazul în care creditorii au posibilitatea retragerii rapide. Acest lucru se poate realiza mult mai uşor, dacă o mare cotă a datoriei externe este pe termen mai scurt. Contagiunea şi/sau panica globală sunt astfel mult mai probabile în situaţia existenţei unei însemnate datorii pe termen scurt;

- fluxurile de capital pe termen scurt, spre deosebire de cele pe termen mai lung (cum ar fi investiţiile străine directe), nu contribuie foarte mult la creştere; 

Printre măsurile de politică care se pot lua pentru reducerea volatilităţii extreme a fluxurilor de capital pe termen scurt se citează următoarele:

- o supraveghere bancară îmbunătăţită, incluzând aici limite impuse scadenţelor creditului şi convertibilităţii în valută;

- taxe, după modelul celor care au existat în Chile, asupra intrărilor de capital pe termen scurt. Asemenea taxe însă nu sunt eficiente pe termen lung;

- o administrare mai bună a datoriei externe, incluzând aici schimbarea de accent spre datoria pe termen lung şi folosirea liniilor de credit contingente;

- pentru pieţele în curs de formare, care încă nu se bucură de convertibilitatea contului de capital, este necesară o succesiune a procesului liberalizării capitalului;

- un regim valutar mai eficient; una dintre raţiunile–cheie ale crizei din Asia a fost acela al ţintirii prea rigide şi pentru un termen foarte lung a monedelor naţionale la dolarul american;

- revizuirea Acordului de la Basel. Acest Acord este important, deoarece el include stimulente care favorizează solicitările pe termen scurt şi penalizează pe cele pe termen lung, acestea din urmă implicând un volum mai mare de capital. Această abordare a Acordului este de înţeles, din punctul de vedere al supravegherii bancare la nivel individual (solicitările de credit pe termen mai lung poartă un risc mai mare decât cele pe termen scurt), însă este negativă pentru sistem în întregul său;

- o transparenţă sporită: creditorii şi debitorii adesea nu cunosc volumul de credite existente în anumite state. Deseori nu există un tablou complet al datoriei globale pe termen scurt. În consecinţă, riscul de ţară este subestimat. O transparenţă mai bună poate evita unele dintre fluxurile excesiv de reduse temporal; 

- o implicare mai cuprinzătoare a sectorului privat în rezolvarea crizelor financiare. 

Un alt autor a propus două soluţii pentru confruntarea cu fluxurile de capital pe termen scurt:

- o impozitare a circulaţiei capitalului la scară internaţională. Aceasta este aşa–numita “taxă Tobin”. Ea comportă însă unele dificultăţi de punere în practică: necesitatea ca un număr de state să accepte principiul şi taxele care pot acoperi toate instrumentele pe termen scurt; dificultatea de disociere a operaţiunilor de natură speculativă de alte operaţiuni. În plus, există riscul ca prin instituirea unei “taxe Tobin” să crească costul capitalului pentru agenţii economici;

- adoptarea de măsuri la nivel naţional care să descurajeze fluxurile pe termen scurt. Aceste măsuri pot lua forma unei limitări a finanţării depozitelor pe termen scurt ale nerezidenţilor ori aceea a impozitării rezervelor obligatorii. 

Eficacitatea unor astfel de măsuri depinde într-o mare măsură de atitudinea investitorilor internaţionali. În plus, măsurile adoptate de către respectivul stat trebuie să fie suple, astfel încât să permită adoptarea imediată a măsurilor corespunzătoare.

 

VI. Codurile OCDE privind liberalizarea circulaţiei capitalului şi a operaţiunilor curente invizibile

 

1. Operaţiunile cuprinse în coduri

În cadrul celor două coduri OCDE, obligaţiunile de liberalizare sunt prevăzute în Anexa A a fiecărui cod, care cuprinde o listă detaliată a operaţiunilor de liberalizare. Obiectivul acestor liste este acela al definirii specifice a operaţiunilor vizate de către coduri. 

 

1.1. Codul privind circulaţia capitalului

Anexa A a acestui cod cuprinde o listă a operaţiunilor internaţionale care implică transferul de capital între două state membre. Lista este împărţită astfel:

- prima categorie cuprinde elementele corespondente asociate liberalizării, fiind făcută o împărţire comună între a) acţiunile iniţiate de către nerezidenţi în statul vizat şi b) acţiunile în străinătate iniţiate de către rezidenţi;

- în schimb, acolo unde este cazul, fiecare dintre aceste două tipuri de operaţiuni sunt subdivizate, la rândul lor, în operaţiuni care implică intrările de capital şi, respectiv, cele care privesc ieşirile de capital;

- toate operaţiunile sunt împărţite în două liste separate, în funcţie de restricţiile noi care pot fi impuse asupra operaţiilor (Lista B) şi, respectiv, cele care nu pot fi impuse (Lista A). 

La intrarea în vigoare a Codului privind circulaţia capitalului, în 1961, acesta acoperea mai curând un număr limitat de operaţiuni internaţionale. Totuşi, reflectând o integrare a economiilor naţionale, s-a înregistrat o tendinţă spre politici de deschidere sporită a pieţelor financiare şi, respectiv, privitor la tehnici de finanţare între statele membre. Statele au convenit, prin măsuri succesive de-a lungul anilor, să actualizeze şi să extindă lista măsurilor de liberalizare.

În aprilie 1984, Consiliul OCDE a adoptat o definiţie extinsă asupra investiţiilor directe, care a inclus trăsăturile principale ale dreptului de derulare a acestora. O categorie extinsă de restricţii asupra investiţiilor străine a devenit subiectul obligaţiilor de liberalizare. Măsurile şi practicile acoperite prin dreptul fundamental de stabilire şi investire include: licenţe, concesiuni şi autorizaţii similare, precum şi condiţii şi cerinţe pentru înfiinţarea unei întreprinderi, plafoane impuse participaţiilor nerezidente în întreprinderile rezidente şi restricţii privitoare la modelul de operare (sucursale, filiale, agenţii etc.). 

În februarie 1992, lista privind măsurile de liberalizare a fost extinsă, pentru a include operaţiunile pieţei monetare pe termen scurt, precum şi noile forme inovatoare de finanţare, precum operaţiunile futures, swap şi opţiunile. În consecinţă, în prezent, toate operaţiunile privind circulaţia capitalului sunt acoperite prin obligaţiile de liberalizare. Singurele tranzacţii semnificative care sunt excluse în mod explicit de la obligaţia liberalizării sunt creditele financiare şi împrumuturile acordate de nerezidenţi către rezidenţi, alţii decât întreprinderile. Această excludere a fost justificată în temeiul protecţiei consumatorului. 

Lista A

I. Investiţii directe

Investiţii făcute în scopul stabilirii unor relaţii economice de durată printr-o acţiune similară, în special, investiţiilor care dau posibilitatea exercitării unei influenţe efective asupra managementului:

A. În statul vizat de către nerezidenţi prin:

1. crearea sau extinderea întreprinderii, sucursalei sau filialei deţinute în exclusivitate, dobândirea în proprietate exclusivă a unei întreprinderi existente;

2. participarea la o întreprindere nouă sau existentă;

3. un împrumut pe 5 sau mai mulţi ani.

B. În străinătate de către rezidenţi prin mijloacele prevăzute la punctul A.

Tranzacţiile şi transferurile sunt libere, cu excepţia următoarelor situaţii:

i) o investiţie cu un caracter pur financiar, realizată doar pentru câştigarea de către investitor a accesului indirect pe piaţa monetară sau financiară a altui stat, sau

ii) în raport cu volumul implicat sau cu alţi factori, o tranzacţie sau un transfer specific ar avea un efect extrem de negativ asupra intereselor statului respectiv.

Autorităţile statelor membre OCDE nu trebuie să menţină sau să introducă: licenţe sau practici aplicabile acordării de licenţe, concesiuni sau autorizaţii, inclusiv condiţii sau cerinţe anexate unor asemenea autorizaţii şi care afectează operaţiile întreprinderilor, care ridică bariere sau limitări speciale cu privire la investitorii nerezidenţi (în comparaţie cu cei rezidenţi), şi care au intenţia sau conduc prevenirea sau împiedicarea semnificativă a realizării investiţiilor directe de către nerezidenţi.

II. Lichidarea investiţiilor directe:

A. În străinătate de către rezidenţi

B. În ţară de către nerezidenţi

III: Operaţiuni imobiliare:

A. Operaţiuni în statul respectiv derulate de către nerezidenţi:

1. Lista B

2. vânzări.

B. Operaţiuni în străinătate realizate de către rezidenţi:

1. Lista B

2. vânzări.

IV: Operaţiuni cu acţiuni pe pieţele de capital

A. Admiterea de acţiuni interne pe piaţa de capital străină:

1. emiterea prin subscripţie publică de:

a) cote părţi sau acţiuni

b) certificate sau alte instrumente de credit (cu scadenţa de minim un an)

2. introducerea pe piaţa internă recunoscută a aceloraşi instrumente.

B. Admiterea de acţiuni străine pe piaţa internă de capital.

C. Operaţiuni în statul avut în vedere de către nerezidenţi (similare punctului A):

1. cumpărare de

2. vânzare de

a) cote părţi sau alte acţiuni 

b) certificate sau alte instrumente de credit (cu scadenţa de minim un an).

D. Operaţiuni derulate de către rezidenţi în străinătate (similare punctului C).

Obligaţiile de liberalizare prevăzute la B1 şi B2 reprezintă obiectul reglementărilor pieţelor bursiere.

Autorităţile statelor membre nu trebuie să menţină sau să introducă restricţii care să provoace discriminarea acţiunilor privitoare la investiţiile colective străine. 

Obligaţiunile de liberalizare prevăzute la B1 şi B2 fac obiectul reglementărilor pieţelor bursiere. Autorităţile statelor membre nu trebuie să menţină sau să introducă restricţii care să provoace discriminări în raport cu acţiunile străine.

 

Statele membre pot:

a) în privinţa tranzacţiilor şi transferurilor prevăzute la punctele A, B, C şi D cere ca:

i) asemenea tranzacţii şi transferuri să se deruleze prin agenţi autorizaţi rezidenţi;

ii) în legătură cu asemenea tranzacţii şi transferuri, rezidenţii să deţină fonduri şi acţiuni doar prin intermedierea unor asemenea agenţii, şi

iii) cumpărările şi vânzările să fie contractate doar pe o bază punctuală;

b) în privinţa tranzacţiilor şi transferurilor prevăzute la C2, să adopte măsuri pentru protecţia investitorilor, inclusiv prin reglementarea activităţilor promoţionale, care să asigure faptul că asemenea măsuri nu produc discriminarea rezidenţilor vreunui stat membru;

c) în privinţa tranzacţiilor şi transferurilor de la D1, să reglementeze pe teritoriul lor orice activităţi promoţionale ale, sau în contul rezidenţilor altor state membre.

V. Operaţiuni pe pieţele monetare (Lista B)

VI. Alte operaţiuni privitoare la instrumente negociabile şi pretenţii nesecuritizate (Lista B)

VII: Operaţiuni în acţiuni privitoare la investiţii colective

A. Admiterea de acţiuni privitoare la investiţii colective interne pe piaţa bursieră străină:

1. emiterea prin subscripţie publică

2. introducerea pe o piaţă bursieră străină recunoscută.

B. Admiterea de acţiuni privitoare la investiţii colective pe piaţa bursieră internă:

1. emiterea prin subscripţie publică

2. introducerea pe o piaţă bursieră internă recunoscută.

C. Operaţiuni în statul respectiv derulate de către nerezidenţi:

1. cumpărare

2. vânzare

D. Operaţiuni în străinătate derulate de către rezidenţi:

1. cumpărare

2. vânzare.

Statele membre pot:

a) în privinţa tranzacţiilor şi transferurilor prevăzute la A, B, C şi D să ceară ca:

i) asemenea tranzacţii şi transferuri să se deruleze prin agenţii rezidenţi autorizaţi;

ii) în legătură cu asemenea tranzacţii şi transferuri rezidenţii să deţină fonduri şi acţiuni doar prin intermedierea unor asemenea agenţi; şi

iii) cumpărările sau vânzările să fie contractate doar pe bază punctuală;

b) în privinţa tranzacţiilor şi transferurilor prevăzute la C2, să adopte măsuri de protecţie a investitorilor, inclusiv reglementarea activităţilor promoţionale, asigurând că asemenea măsuri nu discriminează instituţiilor de investiţii colective înfiinţate în temeiul legilor oricărui alt stat membru;

c) în privinţa tranzacţiilor şi transferurilor prevăzute la D1, să reglementeze pe teritoriul lor orice activităţi promoţionale ale instituţiilor străine de investiţii colective. 

VIII. Credite legate în mod direct de tranzacţiile comerciale internaţionale sau de transmiterea serviciilor internaţionale

i) în cazurile în care rezidenţii participă la tranzacţii comerciale sau de furnizare a serviciilor

A. credite acordate nerezidenţilor de către rezidenţi

B. credite acordate de către rezidenţi nerezidenţilor. 

ii) în cazurile în care nerezidenţii participă la tranzacţii comerciale sau de furnizare a serviciilor

(Lista B)

IX. Credite sau împrumuturi financiare (Lista B)

X. Avaluri, garanţii şi facilităţi financiare

i) în cazurile legate în mod direct de comerţul internaţional şi de operaţiunile invizibile curente, sau în cazurile legate direct de operaţiunile d circulaţie a capitalului internaţional la care participă rezidenţii.

A. avaluri şi garanţii

1. din partea nerezidenţilor în favoarea rezidenţilor

2. din partea rezidenţilor în favoarea nerezidenţilor.

B. Facilităţi financiare

1. din partea nerezidenţilor în favoarea rezidenţilor

2. din partea rezidenţilor în favoarea nerezidenţilor.

Tranzacţiile şi transferurile prevăzute la X(i)A şi B se vor derula în mod liber dacă ele sunt în legătură directă cu comerţul internaţional, cu operaţiunile invizibile curente internaţionale sau cu operaţiunile de circulaţie a capitalului internaţional la care participă rezidenţii şi nu au nevoie de autorizare, sau care au fost autorizate de către statul respectiv. 

ii) în cazurile în care nu sunt în legătură directă cu comerţul internaţional, cu operaţiunile invizibile curente internaţionale sau cu operaţiunile privitoare la circulaţia capitalului internaţional sau în care nu participă rezidenţii.

A. avaluri şi garanţii:

1. ale nerezidenţilor în favoarea rezidenţilor.

2. ale rezidenţilor în favoarea nerezidenţilor.

B. facilităţi financiare (Lista B)

XI. Operaţiuni ale conturilor de depozit

A. operaţiuni ale nerezidenţilor cu instituţii rezidente:

1. în moneda naţională

2. în valută

B. Operaţiuni ale rezidenţilor cu instituţii nerezidente (Lista B)

Tranzacţiile şi transferurile prevăzute la XI/A trebuie să fie asigurate în mod liber prin conturile de depozit ale instituţiilor financiare autorizate să accepte depozite.

XII. Operaţiuni în valută (Lista B)

XIII. Asigurări de viaţă

Transferurile de capital care apar prin contractele de asigurare de viaţă:

A. Transferuri de capital şi anuităţi datorate în mod cert beneficiarilor rezidenţi de la agenţi de asigurare nerezidenţi.

B. Transferuri de capital şi anuităţi datorate în mod cert beneficiarilor nerezidenţi de către agenţi de asigurare rezidenţi.

Transferurile prevăzute la A şi B trebuie să fie libere, de asemenea, în cazul contractelor prin care persoanele ale căror prime sunt datorate sau prin care beneficiarii ale căror plăţi sunt datorate rezidenţilor aceluiaşi stat ca agenţi de asigurare la momentul încheierii contractului, însă care între timp şi-au schimbat reşedinţa.

XIV. Circulaţia capitalului personal

A. Împrumuturi

B. Daruri şi înzestrări

C. Zestre

D. Moşteniri şi legate

Transferurile prevăzute la D trebuie să fie asigurate în mod liber dacă persoana decedată era rezident, iar beneficiarul nerezident la momentul producerii decesului. 

E. Tranzacţii ale datoriilor în statele de origine de către emigranţi

F. Activele emigranţilor

Transferurile prevăzute la F trebuie să fie libere în momentul emigrării, indiferent de naţionalitatea emigrantului.

G. Câştigurile din jocuri (Lista B)

H. Economiile angajaţilor nerezidenţi

XV. Circulaţia fizică a activelor de capital

A. Acţiuni şi alte documente asupra activelor de capital:

1. import

2. export

B. Mijloace de plăţi:

1. import

2. export.

În situaţia rezidenţilor obligaţia de a permite un export se aplică doar exportului de acţiuni străine şi doar temporar în scopuri administrative. 

XVI. Dreptul de a dispune de fonduri blocate deţinute de către nerezidenţi

A. Transferul de fonduri blocate

B. Folosirea de fonduri blocate în statul respectiv:

1. pentru operaţiuni de capital

2. pentru operaţiuni curente.

C. Cesiunea de fonduri blocate între nerezidenţi.

 

Lista B

III. Operaţiuni imobiliare

A. Operaţiuni în statul respectiv derulate de către nerezidenţi:

1. construire sau cumpărare

2. (Lista A)

B. Operaţiuni în străinătate derulate de către rezidenţi:

1. construire sau cumpărare

2. (Lista A)

V. Operaţiuni de pe pieţele monetare

A. Admiterea de acţiuni interne sau alte instrumente pe piaţa de capital străină:

1. emiterea prin subscripţie publică

2. introducerea pe o piaţă monetară străină recunoscută.

B. Admiterea de acţiuni străine sau de alte instrumente pe piaţa monetară internă:

1. emiterea prin subscripţie publică

2. introducerea pe o piaţă monetară internă recunoscută.

C. Operaţiuni în statul respectiv derulate de către nerezidenţi:

1. cumpărarea de acţiuni de pe piaţa monetară

2. vânzarea de acţiuni pe piaţa monetară

3. creditarea prin alte instrumente ale pieţei monetare

4. împrumutul prin alte instrumente ale pieţei monetare

D. Operaţiuni în străinătate derulate de către rezidenţi (aceleaşi de la punctul C)

Obligaţiile de liberalizare de la punctele B1 şi B2 fac obiectul reglementărilor pieţelor bursiere.

Autorităţile statelor membre nu trebuie să menţină sau să introducă restricţii care discriminează acţiunile de pe piaţa monetară străină sau alte instrumente ale pieţei monetare. 

Statele pot:

a) în privinţa tranzacţiilor sau transferurilor de la A, B, C şi D cere ca:

i) asemenea tranzacţii şi transferuri să se deruleze prin agenţi rezidenţi autorizaţi;

ii) în legătură cu asemenea tranzacţii sau transferuri rezidenţii să poată deţine fonduri, acţiuni sau alte instrumente doar prin intermedierea unor astfel de agenţi, şi

iii) cumpărările şi vânzările să poată fi contractate doar pe o bază punctuală;

b) în privinţa tranzacţiilor şi transferurilor de la punctul C2, să adopte măsuri de protecţie a investitorilor, inclusiv reglementarea activităţilor promoţionale, asigurând că asemenea măsuri nu discriminează rezidenţii altor state membre; 

c) în privinţa tranzacţiilor şi transferurilor prevăzute la D1, să reglementeze pe teritoriul lor orice activităţi promoţionale, ale şi pe seama rezidenţilor altor state membre.

VI. Alte operaţiuni în instrumente negociabile şi în pretenţii nesecuritizate

A. Admiterea instrumentelor interne şi a pretenţiilor pe o piaţă financiară străină:

1. emiterea prin subscripţie publică;

2. introducerea pe o piaţă financiară străină recunoscută.

B. Admiterea instrumentelor străine şi a pretenţiilor pe o piaţă financiară internă (modalităţile de la punctul A)

C. Operaţiuni în statul respectiv derulate de către nerezidenţi:

1. vânzare

2. cumpărare

D. Operaţiuni derulate în străinătate de către rezidenţi:

1. vânzare

2. cumpărare.

3. schimbul cu alte active.

Obligaţiile de liberalizare prevăzute la B1 şi B2 fac obiectul reglementărilor pieţelor financiare respective.

Autorităţile statelor membre nu vor menţine sau introduce restricţii discriminatorii faţă de instrumentele negociabile străine sau faţă de pretenţiile nesecuritizate. 

Statele membre pot:

a) în privinţa tranzacţiilor şi transferurilor de la A, B, C şi D să ceară ca:

i) asemenea tranzacţii şi transferuri să se deruleze prin agenţii rezidenţi autorizaţi; şi 

ii) în legătură cu asemenea tranzacţii şi transferuri rezidenţii să poată deţine fonduri, instrumente negociabile şi pretenţii nesecuritizate doar prin intermedierea unor asemenea agenţi; 

b) în privinţa tranzacţiilor şi transferurilor de la C2 şi C3, să ia măsuri de protecţie a investitorilor, inclusiv reglementarea activităţilor promoţionale, măsuri care să nu discrimineze rezidenţii oricărui alt stat membru; 

c) în privinţa tranzacţiilor şi transferurilor de la D1 şi D3, să reglementeze pe teritoriul lor orice activităţi promoţionale ale şi pe seama rezidenţilor altor state membre.

VIII. Creditele legate în mod direct de tranzacţiile comerciale internaţionale sau de transmiterea serviciilor internaţionale

i) în cazurile în care rezidenţi participă la tranzacţiile comerciale sau de servicii (Lista A)

ii) în cazurile în care rezidenţii nu participă la tranzacţiile comerciale şi de servicii.

A. - 

B. creditele acordate de către rezidenţi nerezidenţilor.

Tranzacţiile şi transferurile prevăzute la VIII(ii)/B trebuie să se deruleze în mod liber dacă creditorul este o întreprindere căreia i s-a permis acordarea de credite sau împrumuturi pe piaţa naţională.

IX: Credite şi împrumuturi financiare

A. Credite şi împrumuturi acordate de către nerezidenţi rezidenţilor

B. Credite şi împrumuturi acordate de către rezidenţi nerezidenţilor.

Tranzacţiile şi transferurile prevăzute la IX/A trebuie să se deruleze în mod liber dacă debitorul este o întreprindere.

X. Avaluri, garanţii şi facilităţi financiare

i) în cazurile legate în mod direct de comerţul internaţional sau de operaţiunile invizibile curente internaţionale, ori în cazurile legate de operaţiunile de circulaţie a capitalului internaţional la care participă rezidenţii (Lista A).

ii) în cazurile nelegate direct de comerţul internaţional, de operaţiunile invizibile curente interne sau de operaţiunile de circulaţie a capitalului internaţional, ori în situaţia în care nu participă rezidenţii la derularea operaţiilor internaţionale respective.

A. Avaluri şi garanţii (Lista A)

B. Facilităţi financiare:

1. acordate de către nerezidenţi în favoarea rezidenţilor

2. acordate de către rezidenţi în favoarea nerezidenţilor.

XI: Operaţiuni asupra conturilor de depozite

A. Operaţiuni ale nerezidenţilor cu instituţii rezidente (Lista A)

B. Operaţiuni ale rezidenţilor cu instituţii nerezidente:

1. în moneda naţională

2. în valută.

XII: operaţiuni valutare

A. În statul respectiv derulate de către nerezidenţi:

1. cumpărarea de monedă internă folosind valută

2. vânzarea de monedă internă pentru valută

3. schimb valutar

B. în străinătate derulate de către rezidenţi:

1. cumpărarea de valute cu moneda naţională

2. vânzarea de valută străină pentru moneda naţională

3. schimb valutar.

Tranzacţiile şi transferurile de la XII/A şi B trebuie să asigure în mod liber derularea operaţiunilor doar prin agenţii rezidenţi autorizaţi.

XIV: Circulaţia capitalului personal

A–F (Lista A)

G. Jocuri

Transferurile de la G trebuie să fie libere doar în privinţa câştigului. Prevederea nu acoperă cotele pariurilor.

H. (Lista A)

 

1.2. Codul privind operaţiunile curente invizibile

În cadrul Anexei A a acestui Cod, lista măsurilor de liberalizare specifică 11 domenii (afacerile şi industria, comerţul exterior, transportul, asigurările, sectorul bancar şi al serviciilor financiare, veniturilor din capital, călătoriile şi turismul, filmele, veniturile şi cheltuielile personale, veniturile şi cheltuielile publice, precum şi cele generale). Aceste domenii sunt subdivizate în tipuri diferite de servicii. Unele dintre domeniile enumerate sunt definite cu o mai mare precizie în privinţa obligaţiilor de liberalizare (asigurările, serviciile bancare şi financiare).

În privinţa evoluţiei noilor sectoare financiare şi a creşterii gradului de internaţionalizare a activităţii economice, s-a produs o revizuire majoră a Codului privind operaţiile invizibile curente la sfârşitul anilor ‘70. În prima jumătate a deceniului următor, au fost introduse noi obligaţii în privinţa sectorului asigurărilor, ajungându-se la un acord privitor la extinderea obligaţiilor în domeniul călătoriilor şi turismului, precum şi a operelor audio–vizuale. În februarie 1992 a fost introdusă o nouă secţiune, privind operaţiunile transfrontaliere ale serviciilor bancare şi financiare, precum şi noi prevederi privind înfiinţarea filialelor, sucursalelor şi agenţiilor de către băncile şi instituţiile financiare nerezidente, în condiţii nu mai puţin favorabile decât cele ale instituţiilor rezidente.

Codul asigură transferul liber al fondurilor în legătură cu tranzacţiile internaţionale curente şi pentru furnizarea transfrontalieră liberă de servicii (adică furnizarea serviciilor de către rezidenţi către nerezidenţi din străinătate, precum şi invers). În domeniul asigurărilor, serviciilor bancare şi altor servicii financiare, Codul extinde obligaţiile de liberalizare la asigurarea serviciilor prin înfiinţarea de filiale, sucursale şi alte entităţi.

Anexa A

A. Afaceri şi industrie

1. Reparaţii şi asamblare

2. Procesare, finalizare, procesare a muncii contractuale şi alte servicii de aceeaşi natură.

În situaţia în care sunt implicate bunuri, liberalizarea se aplică doar dacă importarea bunurilor respective este liberalizată de către statele membre care ordonă o asemenea procesare, finalizare etc.

3. Asistenţa tehnică (asistenţa privitoare la producerea şi distribuirea de bunuri şi servicii în toate etapele, acordată pe o perioadă limitată, în conformitate cu scopul specific al unei asemenea asistenţe)

4. Contractarea (construcţia şi întreţinerea imobilelor, drumurilor, podurilor, porturilor etc., întreprinse de firme specializate şi, în general, la preţuri fixate după oferta publică).

5. Drepturi de autor. Patente, modele, mărci şi invenţii (conferirea şi licenţierea drepturilor din brevete, modele, mărci şi invenţii, indiferent dacă sunt sau nu legate protejate, şi transferurile care rezultă din asemenea conferiri şi licenţieri). 

6. Salarii (pentru lucrătorii de frontieră sau sezonieri şi alţi nerezidenţi)

Transferurile libere către statul de rezidenţă al primitorului. Volumul de transferat trebuie să fie reprezentat de către salariile nete, cu alte cuvinte, după deducerea cheltuielilor, taxelor, contribuţiilor la asigurările sociale şi primelor, dacă este cazul.

7. Participarea filialelor sau sucursalelor la cheltuielile globale ale companiilor situate în străinătate sau invers.

B. Comerţul exterior:

1. comisionare sau brokeraj

profitul obţinut din operaţiunile de tranzit, sau vânzarea transbordării

cheltuieli de reprezentare

diferenţe şi depozite datorate pentru operaţiunile pieţelor terminale de mărfuri în conformitate cu practicile comerciale obişnuite

sarcini pentru documentaţia de toate tipurile întreprinsă pe cont propriu de către agenţi autorizaţi în derularea comerţului exterior

depozitare, clearing vamal

sarcini privind tranzitul

taxe şi tarife vamale

C. Transport:

1. transport maritim (incluzând închirierea, cheltuielile portuare, plata pentru vasele de pescuit etc.)

2. cheltuieli de transport intern pe apă, inclusiv închirierea

3. transport rutier: pasageri şi mărfuri, inclusiv închirierea

4. transport aerian: pasageri şi mărfuri, inclusiv închirierea

plăţile realizate de către pasageri pentru tichetele de transport aerian internaţional şi bagaje peste o limită de greutate; plăţile pentru transportul aerian internaţional şi pentru zborurile închiriate

5. pentru toate mijloacele de transport maritim: serviciile portuare (inclusiv pentru depozitare, păstrare, reparaţii, cheltuieli pentru echipaj etc.)

pentru toate mijloacele de transport rutier: servicii rutiere (inclusiv combustibil, ulei, reparaţii minore, parcare, cheltuieli pentru şoferi şi echipaj etc.)

pentru toate mijloacele de transport aerian: costuri operaţionale, inclusiv reparaţii şi echipamente

reparaţia vaselor

reparaţii ale mijloacelor de transport altele decât vasele şi aeronavele

D. Asigurări:

1. securitate socială şi asigurări sociale

1) Transferuri libere de:

a) contribuţii ale primelor în privinţa securităţii sociale sau asigurărilor sociale plătibile în alt stat membru;

b) beneficii ale securităţii sociale şi ale asigurărilor sociale plătibile unei persoane asigurate sau beneficiarului rezident în alt stat membru sau, în contul acestora, către autoritatea de securitate sau de asigurare socială din acel alt stat membru.

2) Dacă transferul este în legătură cu o asigurare considerată drept asigurare socială de către doar un stat membru se va aplica regimul mai liberal.

Tranzacţiile şi transferurile în legătură cu asigurările directe (altele decât securitatea socială şi asigurările sociale)

2. Asigurările în legătură cu bunurile comerţului internaţional

3. Asigurările de viaţă

4. Toate celelalte asigurări

5. Tranzacţiile şi transferurile în legătură cu reasigurările şi retrocedările

6. Condiţii pentru înfiinţare şi operare a filialelor şi agenţiilor agenţilor străini de asigurări.

E. Servicii bancare şi financiare:

1) În privinţa operaţiunilor din statul respectiv, statele membre pot lua măsuri pentru menţinerea stabilităţii pieţelor şi instituţiilor şi pentru protecţia investitorilor şi altor utilizatori ai serviciilor bancare şi financiare, pentru evitarea discriminării furnizorilor nerezidenţi de asemenea servicii.

2) În privinţa operaţiunilor derulate în străinătate, statele membre pot reglementa pe teritoriul lor activităţile promoţionale ale furnizorilor nerezidenţi de asemenea servicii.

3) Tranzacţiile şi transferurile privitoare la circulaţia capitalului în legătură cu operaţiunile din secţiunea E a acestui Cod sunt reglementate de către Codul privind liberalizarea circulaţiei capitalului.

1. Servicii de plată

instrumente de plată (inclusiv asigurările şi folosirea cecurilor, cecurilor de călătorie, cardurilor de plăţi şi de credit)

serviciile de transferuri ale fondurilor (inclusiv transferul fondurilor prin postă, telefon, telex, telegraf, transferuri electronice de bani)

2. servicii bancare şi de investiţii (pentru acţiuni, acţiuni pentru investiţii colective, ale instrumente negociabile şi pretenţii nesecuritizate, credite şi împrumuturi, avaluri, garanţii şi facilităţi financiare, fonduri lichide şi schimburi internaţionale)

subscripţie (sindicalizare şi distribuire de noi active financiare)

servicii de brokeraj (intermediere pe piaţă pentru cumpărare, vânzare sau schimb de active financiare, inclusiv fonduri lichide şi schimb valutar)

informări privind piaţa financiară, comunicări şi sisteme de executare

3. servicii de tranzacţionare, clearing şi depozitare (pentru acţiuni, acţiuni pentru investiţii colective, alte instrumente negociabile şi pretenţii nesecuritizate, fonduri lichide)

sisteme de tranzacţionare şi clearing

servicii de depozitare

Statele membre pot cere ca nerezidenţii să participe la tranzacţii interne şi la sistemul de clearing doar printr-o filială sau sucursală înfiinţată pe teritoriul statului membru respectiv.

4. managementul activelor

managementul lichidităţilor

managementul fondurilor de pensii

păstrarea activelor

servicii de credit

5. servicii de consultanţă

analiza creditului 

studii şi consultanţă privind investiţiile (inclusiv agenţii de rating)

fuziuni, achiziţii, restructurări, managementul achiziţiilor, capitalul societăţilor pe acţiuni

6. taxe, comisioane şi alte contribuţii

7. condiţii pentru înfiinţarea şi operarea filialelor, sucursalelor, agenţiilor etc. ale investitorilor nerezidenţi în sectorul serviciilor bancare şi financiare.

F. Venitul din capital

1. profituri din activităţile de afaceri

2. dividende şi cote din profit

3. participaţii (inclusiv procente asupra titlurilor de creanţă, ipotecilor etc.)

4. rente

Nu se aplică în situaţia venitului derivând din capitalul dobândit altfel decât în conformitate cu legile privitoare la dobândirea capitalului.

G. Călătorii şi turism

Această secţiune acoperă toate tipurile de călătorii internaţionale, altele decât imigraţia, cum ar fi de plăcere, recreere, vacanţe, sport, afaceri, vizite la rude sau prieteni, misiuni, întâlniri, conferinţe, din motive de sănătate, pentru educaţie sau religioase.

Statele membre nu trebuie să impună restricţii asupra cheltuielilor rezidenţilor în scopuri privitoare la turismul internaţionale sau la alte forme de călătorie internaţională. Privitor la tranzacţiile cu asemenea cheltuieli, nu pot fi impuse restricţii asupra transferurilor în străinătate ale sau pe contul călătorilor sau asupra folosirii în străinătate a cardurilor de plăţi sau de credit, în conformitate cu Anexa IV. Mai mult, călătorilor li se va permite în mod automat să dobândească, exporte sau importe bancnote interne sau străine şi să folosească cecuri de călătorie în străinătate în conformitate cu prevederile Anexei IV. Sume adiţionale pentru cecurile de călătorie şi/sau bancnotele străine vor fi permise prin prezentarea unei justificări. Călătorilor trebuie să li se permită derularea tranzacţiilor valutare în conformitate cu prevederile Anexei IV. 

H. Filme

1. exportul, importul, distribuirea şi folosirea filmelor sau a altor înregistrări–indiferent de mijloacele de reproducere–pentru expoziţii private sau cinema, sau pentru difuzare televizată.

J. Veniturile şi cheltuielile personale

1. pensii şi alte venituri cu natură similară

În favoarea persoanelor care, după petrecerea vieţii într-un stat membru altul decât statul lor de origine, se stabilesc în orice alt stat membru, inclusiv în cel de origine.

2. menţinerea plăţilor rezultând dintr-o obligaţie legală sau dintr-o decizie a unei instanţe judecătoreşti şi asistenţa financiară în cazuri de dificultate.

3. bani expediaţi de către imigranţi

Nu trebuie aplicat un tratament mai puţin favorabil cererilor de transfer pentru câştiguri ale liber profesioniştilor sau membrilor profesiilor liberale. 

4. întreţinerea curentă şi reparaţia proprietăţii private din străinătate

5. transferul unor sume neînsemnate în străinătate

6. subscripţii pentru ziare, periodice, cărţi, publicaţii muzicale

ziare, periodice, cărţi, publicaţii şi înregistrări muzicale

În măsura în care aceste tranzacţii în legătură cu aceste articole nu constituie comerţ.

7. premii sportive şi câştiguri din curse, în conformitate cu legile statelor membre respective. 

K. Venituri şi cheltuieli publice

1. taxe şi impozite

2. cheltuielile guvernamentale (transferuri de sume datorate de guverne nerezidenţilor şi în legătură cu reprezentarea oficială în străinătate şi contribuţii la organizaţiile internaţionale)

3. tranzacţii în legătură cu serviciile publice de transport, poştale, telegrafice şi de telefonie

4. venituri consulare

L. General

1. publicitatea mass mediei

2. cheltuielile instanţelor judecătoreşti

3. daune

4. amenzi

5. calitatea de membru al asociaţii, cluburilor şi altor organizaţii

6. servicii profesionale (inclusiv servicii contabile, artistice, de consultanţă, ale doctorilor, inginerilor, experţilor, avocaţilor etc.)

7. despăgubiri în cazul desfacerii contractelor şi pentru plăţile nedatorate

8. înregistrarea brevetelor şi mărcilor

 

2. Prevederile Codului OCDE privind liberalizarea circulaţiei capitalului

Art. 1 lit. a din Cod dispune: “Statele membre trebuie să elimine progresiv unul faţă de celălalt, în conformitate cu prevederile art. 2, restricţiile asupra circulaţiei capitalului în măsura necesară pentru cooperare economică efectivă. Măsurile desemnate să elimine asemenea restricţii sunt numite în cele ce urmează “măsuri de liberalizare””. 

Conform lit. b din art. 1, statele membre vor căuta să:

i) trateze toate activele deţinute de către nerezidenţi în acelaşi mod, fără a ţine cont de data formarei lor şi

ii) să permită lichidarea tuturor activelor deţinute de către nerezidenţi şi transferul unor asemenea active sau acţiunilor de lichidare.

Statele membre se obligă ca aceste măsuri de liberalizare să se extindă tuturor membrilor FMI. De asemenea, membrii se obligă să evite introducerea unor noi restricţii valutare asupra circulaţiei capitalului sau folosirea fondurilor deţinute de către nerezidenţi; ele se obligă să evite adoptarea unor noi reglementări mai restrictive.

Măsurile de liberalizare prevăzute în Cod nu limitează competenţele membrilor de a verifica autenticitatea tranzacţiilor sau transferurilor şi nici adoptarea oricăror măsuri necesare prevenirii încălcării legilor sau reglementărilor proprii (art. 5 lit. a).

De asemenea, statele membre se obligă prin Cod să simplifice cât este posibil toate formalităţile în legătură cu autorizarea sau verificarea tranzacţiilor şi să coopereze în atingerea unei astfel de simplificări.

Statele membre se obligă să îşi îndeplinească obligaţiile privitoare la transferuri indiferent de modul în care acestea se derulează:

i) între persoane îndreptăţite să facă sau să primească astfel de transferuri, prin reglementările valutare ale statului din care şi, respectiv, către care se fac aceste transferuri;

ii) în conformitate cu acordurile internaţionale în vigoare la data efectuării transferului, şi 

iii) în conformitate cu acordurile monetare în vigoare între statul din care şi, respectiv, către care se fac aceste transferuri.

Art. 7 din Cod cuprinde clauzele de derogare. Astfel, un stat membru poate să nu adopte toate măsurile de liberalizare, dacă situaţia sa economică şi financiară o justifică. Măsurile de liberalizare luate sau menţinute în conformitate cu Codul pot fi retrase, în situaţia în care acestea conduc la probleme economice şi financiare.

Dacă balanţa generală de plăţi a unui stat membru evoluează advers, inclusiv asupra rezervelor monetare ale acestuia, statul respectiv poate suspenda temporar aplicarea măsurilor de liberalizare.

Între statele membre se aplică principiul nediscriminării în privinţa autorizării încheierii şi executării tranzacţiilor şi transferurilor de capital (art. 9). Totuşi, principiul nediscriminării are o excepţie, în cazul statelor membre care formează un sistem vamal sau monetar, care pot cere celorlalte state membre ale sistemului respectiv măsuri suplimentare de liberalizare, fără aplicare şi în cazul celorlalte state.

 

3. Prevederile Codului privind liberalizarea operaţiunilor invizibile curente

Conform Codului, membrii trebuie să elimine între ei restricţiile impuse tranzacţiilor şi transferurilor invizibile curente, denumite “operaţiuni invizibile curente”. În situaţia în care statele membre nu sunt legate, în virtutea prevederilor Codului, să acorde autorizarea operaţiunilor curente invizibile, acestea trebuie să se comporte cu cererile de autorizare în cel mai liberal mod posibil. 

Asemeni Codului privind liberalizarea circulaţiei capitalului, membrii se obligă să extindă măsurile de liberalizare din Cod tuturor membrilor FMI.

Art. 5 dispune că măsurile de liberalizare prevăzute în Cod nu limitează competenţele membrilor de a verifica autenticitatea operaţiunilor invizibile curente sau de a adopta orice măsuri cerute pentru prevenirea încălcării legilor şi reglementărilor (lit. a). De asemenea, membrii se obligă să simplifice, în măsura în care este posibil, toate formalităţile în legătură cu autorizarea sau verificarea operaţiunilor invizibile curente şi să coopereze în îndeplinirea acestei simplificări. Membrii se obligă să îşi îndeplinească obligaţiile, indiferent de modul în care se desfăşoară transferul:

i) între persoane îndreptăţite să facă sau să primească transferuri, prin reglementările valutare ale statului din care şi, respectiv, către care se face acest transfer;

ii) în conformitate cu acordurile internaţionale în vigoare la data efectuării transferului şi

iii) în conformitate cu acordurile monetare în vigoare între statul din care şi, respectiv, către care este făcut transferul.

Clauzele de derogare cuprinse în art. 7 sunt următoarele:

- neadoptarea măsurilor de liberalizare, în cazul în care situaţia economică şi financiară a statului membru respectiv justifică această situaţie;

- retragerea măsurilor de liberalizare, dacă orice măsură de liberalizare luată sau menţinută conform acestui Cod, conduce la probleme economice serioase în statul membru respectiv;

- suspendarea temporară a măsurilor de liberalizare adoptate sau menţinute în conformitate cu acest Cod, dacă balanţa generală a plăţi a statului evoluează într-o direcţie adversă, inclusiv asupra rezervelor monetare ale statului, evoluţii apreciate drept serioase.

Totuşi, conform art. 8 din Cod, orice stat membru care invocă o rezervă sau o clauză de derogare va beneficia de pe urma măsurilor de liberalizare întreprinse de alţi membri, conform procedurilor din art. 12 sau 13, în funcţie de situaţie.

Art. 9 prevede principiul nediscriminării între statele membre în privinţa autorizării operaţiunilor invizibile curente prevăzute în Cod. Excepţiile de la acest principiu se referă la sistemele speciale vamale sau monetare. Astfel, un membru care aparţine unui sistem special vamal sau monetar pot cere unui alt membru, pe lângă măsurile de liberalizare adoptate prin acest Cod, alte măsuri de liberalizare, fără aplicare şi altor membri.

 

VII. Opinia Comisiei Europene privind managementul crizelor financiare

În aprilie 2001, Comisia economică şi financiară (Economic and Financial Committee) din cadrul Comisiei Europene a dat publicităţii un raport privind managementul crizei financiare.

Conform raportului, managementul crizei este definit drept setul de acţiuni care pot fi întreprinse de către autorităţi în scopul evitării potenţialelor efecte distrugătoare asupra sistemului financiar sau asupra economiei reale. Criza financiară se referă la situaţia în care o instituţie financiară (sau un număr de instituţii financiare) nu sunt capabile, din diverse motive, să îşi îndeplinească obligaţiile, ceea ce poate dăuna funcţionării corespunzătoare a sistemului financiar. Dincolo de soluţiile sectorului privat, autorităţile publice au mai multe instrumente de rezolvare a crizelor, de la asigurarea sprijinului financiar, la lichidarea instituţiei financiare în dificultate. 

În momentul producerii unei crize financiare, sectorul privat trebuie implicat cât mai mult posibil în rezolvarea acesteia. În această privinţă, există mai multe opţiuni, incluzând-o pe aceea a încetării funcţionării instituţiei aflate în dificultate. În situaţia în care aceste opţiuni sunt imposibile, ori foarte costisitoare, autorităţile pot întreprinde măsuri de politică vizând limitarea crizei. Alegerea instrumentelor va depinde, de exemplu, de caracteristicile instituţiile respective, de cauzele percepute (de exemplu, condiţii macroeconomice adverse sau factori instituţionali specifici) şi de etapa crizei. 

Soluţiile din sectorul privat pot fi definite drept acele soluţii puse în aplicare de către firmele private, fără implicarea fondurilor publice sau pe cele ale băncii centrale. Conform Raportului Brouwer, există două tipuri ale acestor soluţii. 

Primul tip priveşte mecanismele predeterminate cu scopul prevenirii efectelor de răspândire a crizelor financiare. Un exemplu de astfel de mecanism se referă la Banca Consorţiului Lichidităţii (Liquidity Consortium Bank – Liquiditäts – Konsortialbank) din Germania, numită şi Banca Liko. Aceasta este o companie privată cu răspundere limitată, în care sunt reprezentate toate marile asociaţii bancare interne, precum şi Bundesbank. Banca Liko poate acorda asistenţă în privinţa lichidităţii băncilor solvabile care se confruntă cu probleme neaşteptate de lichiditate, cu obiectivul asigurării tranzacţiilor de plăţi ale acestora. 

Al doilea tip de soluţii se referă la mecanismele ad hoc, cum ar fi operaţiuni de fuziune sau achiziţie (infuzie de capital) sau de salvare, care pot fi întreprinse în situaţii de urgenţă. Aceste soluţii au o mai mare probabilitate de reuşită în situaţia în care expunerea maximă a instituţiei financiare aflate în dificultate nu este prea extinsă pentru entităţile cu care se află în legătură. În scopul permiterii unei asemenea soluţii ad hoc, este necesar un efort substanţial pentru stabilirea potenţialelor pierderi, precum şi de rezolvare a problemelor practice, prin negocieri cu acţionarii şi creditorii însemnaţi. În situaţia în care instituţia financiară respectivă este un grup diversificat la nivel internaţional, este necesar un efort comun al autorităţilor implicate. 

Soluţiile sectorului privat pot fi promovate de către autorităţi, care acţionează ca un aşa–numit “broker onest”, date fiind, în special, constrângerile de timp în care trebuie rezolvate cele mai multe crize, precum şi potenţialele asimetrii ale informaţiei. Activitatea de “brokeraj onest” este soluţia preferabilă, dat fiind faptul că entităţile private nu doresc–în general–să împartă informaţii cu concurenţii lor, însă doresc să informeze terţii. “Brokerul onest” reprezintă prin urmare poziţia unei soluţii constructive şi acceptabile de aplicare a angajamentului între părţile implicate. Cel mai adesea, într-o astfel de poziţie se află fie banca centrală, fie organul de supraveghere (sau un expert privat aflat de partea acestora). Ambele autorităţi deţin informaţii relevante asupra instituţiilor care sunt capabile să participe la salvarea firmelor confruntate cu probleme. Suplimentar, banca centrală poate asigura un acord tranzitoriu de finanţare.

Furnizarea urgentă a lichidităţilor, fie de către instituţii financiare independente, fie de către piaţă în întregul său, reprezintă un instrument disponibil în special la nivelul băncii centrale. Dat fiind faptul că sprijinul prin lichidităţi este asigurat în vedea stabilizării situaţiei, banca centrală trebuie implicată în luarea deciziilor subsecvente în procesul de management al crizei.

Asistenţa de urgenţă prin lichidităţi trebuie distinsă de furnizarea de lichidităţi firmelor individuale prin facilităţile de credit acordate de către banca centrală. În timp ce ultimele sunt disponibile la cerere, iar regulile de acces sunt stabilite în mod clar ex ante, asistenţa de urgenţă prin lichidităţi este disponibilă doar în condiţii excepţionale, fiind de competenţa discreţionară a băncii centrale. 

În cadrul Euro–sistemului, există un acord general asupra faptului că asistenţa de urgenţă prin lichidităţi, spre deosebire de reglementarea, supravegherea şi managementul adecvat al riscului pentru instituţiile financiare, nu trebuie privită drept un mijloc principal de garantare a stabilităţii financiare. Cu toate acestea, dacă este necesar, sistemul euro are mecanismele necesare de a înlocui asistenţa prin lichidităţi, fiind adoptate cele două principii directoare în domeniu.

Primul dintre acestea se referă la furnizarea asistenţei de urgenţă prin lichidităţi către instituţiile individuale lipsite de lichidităţi, dacă şi când este apreciat a fi corespunzător. Aceasta este, în primul rând, o responsabilitate la nivel naţional, iar acordurile naţionale continuă să se aplice şi în sistemul euro. Prin urmare, Raportul Brouwer apreciază că riscurile şi costurile trebuie suportate în totalitate la nivel naţional. 

În al doilea rând, mecanismele sunt în vigoare pentru asigurarea faptului că orice impact potenţial asupra lichidităţii, derivând din prevederile privind asistenţa de urgenţă prin lichidităţi, poate fi administrat în legătură cu menţinerea unui singur cadru al politicii monetare. În plus, orice implicaţii transfrontaliere sunt de competenţa autorităţilor naţionale. În cazul unei crize generale de lichidităţi, instrumentele şi procedurile identificate pentru politica monetară unică şi pentru operaţiunile sistemului de plăţi vor fi disponibile pentru ca sistemul euro să facă faţă situaţiei.

Conform raportului, instrumentele de intervenţie publică intervin în situaţii excepţionale, cauzate de persistenţa crizei şi sporirea riscului sistemic. Astfel, fondurile de garantare a depozitelor bancare, acolo unde există, pot juca un rol important. Aceste scheme au avut iniţial rolul de prevenire a falimentelor bancare, însă într-un număr de state ale UE acestea pot fi implicate şi în restructurarea băncilor slabe, uneori prin asigurarea unui sprijin prin lichidităţi. Totuşi, existenţa fondurilor de garantare a depozitelor bancare poate să nu fie suficientă pentru prevenirea falimentelor bancare şi pentru stabilizarea sistemului financiar. În această situaţie, guvernul poate lua în discuţie un anunţ oficial de garantare a protecţiei depline pentru depozitari. Experienţa sugerează faptul că acest anunţ oficial poate fi un instrument efectiv în recâştigarea încrederii. Pe de altă parte, un anunţ general implică un volum considerabil de obligaţii asupra guvernului. 

Guvernul poate decide recapitalizarea firmei, cel puţin până la cerinţele minime de capital, dar preferabil chiar mai mult, sau de naţionalizare a companiei respective. Dacă este aleasă a doua opinie, impactul fiscal iniţial va fi relativ ridicat. Fiind proprietarul firmei, guvernul poate încerca să o revândă ulterior, la un preţ acceptabil. Adesea, reabilitarea activelor poate fi necesară. 

Astfel, această companie se poate afla fie în proprietate privată, fie în cea publică, ultima opţiune fiind, după cum se afirmă în raport, mai probabilă dacă există o ameninţare de răspândire a crizei sistemice.

În multe situaţii, soluţia preferabilă faţă de instituţia care se confruntă cu dificultăţi este aceea a închiderii. Afacerile firmei vor fi astfel suspendate pentru lichidare, iar autorităţile vor activa procedurile închiderii, prin legile relevante la insolvabilitate. Directivele UE privitoare la închiderea şi lichidarea băncilor şi a companiilor de asigurări reafirmă principiile controlului statului de origine şi al recunoaşterii reciproce, care se aplică măsurilor de reorganizare şi de închidere cu privire la instituţie şi la filialele/ sucursalele sale. Acest lucru semnifică faptul că autorităţile din statul de origine sunt competente în exclusivitate să decidă şi să pună în aplicare măsurile de reorganizare şi procedurile de lichidare. Conform directivelor comunitare, autorităţile din statul de origine trebuie să informeze fără amânare autorităţile statului gazdă asupra unei asemenea decizii şi, în măsura în care este posibil, această informare să se producă înainte de adoptarea deciziei. 

În mod evident, închiderea unei mari şi complexe instituţii financiare creează un potenţial distrugător, în special asupra funcţionării şi lichidităţi pieţei. Astfel, autorităţile trebuie să se asigure că închiderea, sau restructurarea semnificativă a unei organizaţii financiare majore, se produce într-un mod corespunzător. Procedurile de îngrădire sau de sprijinire prin lichidităţi a altor firme sau a pieţei, în general, pot fi necesare pentru stăpânirea repercusiunilor crizei. 

Deciziile privitoare la managementul crizei pot avea şi implicaţii asupra concurenţei. În domeniul politicii concurenţei, regimul Uniunii şi cele naţionale coexistă, însă regulile comunitare prevalează asupra legislaţiilor naţionale. Cadrul UE pentru politica concurenţei este dat de art. 81–89 din Tratatului Comunităţii Europene şi de Regulamentul Consiliului privind controlul concentraţiilor între întreprinderi (EEC/4064/89). Regulile privitoare la fuziuni trebuie distinse de cele privitoare la ajutorul de stat.

O fuziune în sectorul financiar, ulterior unei crize, poate face obiectul Regulamentului Consiliului, în funcţie de dimensiunile acesteia şi de impactul transfrontalier. În această situaţie, Comisia Europeană evaluează modul în care concurenţa este împiedicată în mod semnificativ. În acest sens, Comisia se poate opune unei fuziuni, sau poate impune condiţii sau obligaţii pentru realizarea acesteia. Regulamentul stipulează, de asemenea, şi modul în care statele membre ale UE pot adopta măsuri corespunzătoare pentru protejarea intereselor lor legitime, care includ şi pe cele prudenţiale.

Tratatul Comunităţii Europene (în cadrul art. 87(1)) declară faptul că orice ajutor de stat care distorsionează sau ameninţă cu distorsionarea concurenţei este incompatibil cu piaţa comună. Adoptarea unei decizii asupra acestei probleme este de competenţa exclusivă a Comisiei, care trebuie să fie notificată de către statul membru asupra oricărei măsuri privitoare la ajutorul de stat. Comisia Europeană a precizat în repetate rânduri faptul că art. 87(1) se aplică şi sectorului bancar. Evident, articolul menţionat s-a aplicat în toate situaţiile în care o bancă a primit vreo formă de ajutor din partea unei autorităţi publice, inclusiv din partea băncii centrale. Evaluarea Comisiei se bazează pe aşa–numitul “principiu al investitorului economiei de piaţă”. Prin acest principiu, o măsură este calificată drept ajutor de stat, dacă un investitor privat nu ar dori să asigure acest ajutor în circumstanţe asemănătoare. În situaţia sprijinului prin asigurarea de lichidităţi pentru instituţii solvabile în alte condiţii, Comisia a adoptat opinia că un asemenea sprijin nu constituie ajutor de stat, lichidităţile fiind asigurate în termeni care nu sunt mai favorabili decât nivelul scontului, fiind asigurate şi garanţiile corespunzătoare.

Prin art. 87(3) lit. (b) se instituie o posibilă derogare de la această regulă, aşa–numitul “remediu pentru tulburări serioase ale economiei unui stat membru”. Măsurile de remediere a crizei sistemice pot fi astfel compatibile cu legislaţia concurenţială a Uniunii, dacă acestea sprijină întregul sistem bancar naţional, fără a distorsiona concurenţa, şi dacă ele sunt strict necesare. Orice asemenea ajutor este, totuşi, evaluat prin prisma principiilor directoare ale Comunităţii privitoare la ajutorul de stat pentru restructurarea firmelor aflate în dificultate. În plus, Comisia a adoptat punctul de vedere conform căruia chiar o criză a unei bănci însemnate nu implică în mod automat o derogare. 

Art. 87(3) lit. (c) prevede o altă derogare în situaţia unei instituţii aflate în dificultate. Prin realizarea unei evaluări, Comisia verifică dacă sunt îndeplinite condiţiile pentru asigurarea concurenţei. Respectivele condiţii au fost reglementate prin principiile comunitare privitoare la ajutorul de stat pentru salvarea şi restructurarea firmelor aflate în dificultate. Aceste reguli acoperă atât intervenţiile urgente de salvare, cât şi operaţiunile pe termen mai îndelungat de restructurare. Principiile Uniunii permit, astfel, un tratament corespunzător pentru toate situaţiile posibile. 

Înapoi la index
Înapoi la cuvântul cheie
Liberalizarea circulaţiei capitalului

Partea I–Aspecte internaţionale

 

I. Introducere: Cauze şi consecinţe ale crizelor financiare recente 

Începând din 1997, mai multe economii de piaţă în curs de formare s-au confruntat cu probleme serioase, atât în privinţa pieţelor financiare interne, cât şi externe. Se admite în general că principalele cauze ale dificultăţilor apărute în aceste state au fost cauzate de sectoarele companiilor şi, respectiv, de cele financiare, de sistemele slabe ale finanţelor publice, deficitele mari ale balanţei comerciale şi de către politicile monetare şi fiscale necorespunzătoare. 

Punctul de pornire al acestor crize a fost considerat a fi fluctuaţia monedei tailandeze (Thai bath), petrecută în iulie 1997, după câteva luni de presiune existentă pe pieţele valutare internaţionale. Deprecierea monedelor naţionale (în Hong Kong, Indonezia, Filipine şi Coreea) a generat recesiuni profunde în aceste state, dar a avut şi efecte semnificative asupra preţurilor la nivelul comerţului internaţional iar, în consecinţă, şi asupra fluxurilor de mărfuri. Aceste evoluţii au generat aşa numitul efect de contagiune (contagion effect): 

“O trăsătură proeminentă a acestor crize (…) a reprezentat-o răspândirea dificultăţilor de la o economie la altele din aceeaşi regiune şi, în anumite situaţii, chiar dincolo de acestea, într-un proces care a fost denumit drept “contagiune” “.

În fapt, impactul acestor crize nu s-a limitat doar la Asia. Monedele statelor din America Latină, Europa Centrală şi de Est, Rusia şi Africa de Sud au fost supuse presiunilor, dat fiind faptul că un număr de state s-a confruntat cu ieşiri de capital la sfârşitul anului 1997 şi începutul anului 1998.

În consecinţă, aceste crize s-au răsfrânt asupra lichidităţilor, ceea ce a condus la restricţionarea condiţiilor creditului nu doar pentru pieţele în curs de formare, dar şi pentru cele dezvoltate.

Ultima dintre aceste victime ale crizei financiare a fost Brazilia, la sfârşitul anului 1998 şi începutul anului 1999. Cum s-a întâmplat şi în alte economii de piaţă în curs de formare, un regim valutar restrictiv, combinat cu dezechilibre în creştere ale contului curent intern şi extern, precum şi al celui de capital, s-a dovedit nepotrivit şi a condus la o depreciere accentuată a cursului de schimb, la creşteri spectaculoase ale nivelului dobânzilor şi la inversări masive ale fluxurilor de capital.

 

În general, există trei argumente distincte formulate în literatura economică, care încearcă să explice inversările fluxurilor de capital în economiile de piaţă în curs de formare:

1. Cel mai cunoscut argument se bazează pe “modelul Krugman” (1979), care porneşte în explicare de la lipsa încrederii în politicile macroeconomice, cum ar fi finanţarea monetară a deficitelor fiscale însemnate şi menţinerea unui curs de schimb ţintit. În situaţia existenţei unui atac speculativ, se produce erodarea rezervelor internaţionale şi, în final, acesta forţează autorităţile să schimbe nivelul cursului de schimb. Modelul Krugman poate fi, de asemenea, extins pentru a se determina modul în care atacurile speculative sunt, de obicei, precedate de către aprecieri ale cursului de schimb, de o deteriorare a contului curent al balanţei de plăţi, de către niveluri ale salariilor reale ridicate şi de către o concurenţă scăzută.

2. Un al doilea argument se bazează pe faptul că multe ţări prinse în recentele crize (cum ar fi Mexic), nu s-au confruntat cu inconsistenţe politice înaintea formarei atacurilor speculative. În fapt, decizia autorităţilor de evitare a creşterii nivelului dobânzilor interne necesare menţinerii unui curs de schimb fix poate semnala prezenţa altor factori care afectează funcţiile autorităţilor, denumite în mod obişnuit drept “vulnerabilităţi financiare”. De exemplu, suplimentar dorinţei de menţinere a unui curs de schimb fix, guvernul poate viza limitarea serviciului datoriei publice, niveluri ale şomajului mai scăzute sau apărarea sistemului bancar. În acest caz, autorităţile pot prefera deprecierea în locul creşterii dobânzilor, în scopul evitării crizelor financiare interne şi costurile garanţiilor bancare. Aceste explicaţii teoretice sunt caracterizate prin prezenţa unor crize care afectează echilibre multiple şi care se autoalimentează. 

3. Un al treilea argument, atât pentru inversările masive ale fluxurilor de capital, cât şi pentru gradul ridicat de volatilitate în economiile de piaţă în curs de formare se referă în mod direct la “efectul de contagiune”. Raţiunea principală a acestui fenomen se bazează pe globalizarea pieţelor financiare, care poate reduce stimulentele legate de strângerea de informaţii, sporind, astfel, comportamentul de turmă.

În prezent, există un consens tot mai larg asupra rolului contagiunii în producerea crizelor financiare. Teoria sugerează faptul că gradul ridicat de corelare la nivelul preţurilor financiare internaţionale de pe pieţele în curs de formare nu este legat de condiţiile pieţei mondiale, de relaţiile comerciale dintre acestea sau de mecanismele tradiţionale de transmitere, ci mai curând de faptul că acestea împart un set comun de instituţii de investiţii care adoptă decizii. 

Lipsa lichidităţilor reprezintă un factor crucial în producerea contagiunii. În acest caz, dezechilibrul între vânzare şi cumpărare rezidă în şocul comun, care afectează toţi agenţii specializaţi care cer lichidităţi. Mai general, lipsa lichidităţilor de pe pieţele de active reprezintă, în mod obişnuit, un factor major care contribuie la crizele de lichiditate.

Multe din caracteristicile crizei financiare se întemeiază ori sunt agravate de către o trăsătură comună aproape tuturor monedelor naţionale ale economiilor de piaţă în curs de formare: ele nu pot fi folosite pentru a realiza împrumuturi externe. De asemenea, ele nu pot fi folosite nici chiar pentru realizarea împrumuturilor interne pe termen lung. Acest caracter incomplet al pieţei financiare a fost denumit, de către Hausmann şi Eichengreen, “păcatul originar”. Cu alte cuvinte, toate datoriile străine sunt exprimate în valute; avem de-a face cu aşa-numita dolarizare a activelor din sectorul bancar intern. Păcatul originar are implicaţii importante pentru fragilitatea financiară, ea determinând ca investiţiile să fie finanţate fie în dolari, fie pe termen scurt.

Comportamentul de turmă al investitorilor reprezintă un motiv pentru care crizele financiare din economiile de piaţă în curs de formare tind să se transmită. Pe lângă acest factor, mai există încă alţi patru factori care pot genera efecte de contagiune.

Contagiunea se poate produce prin aşa numitul fenomen al “apelului de trezire” (wake–up call), prin care colapsul unei monede alterează percepţia investitorilor asupra celorlalte state.

Un al doilea mod de producere a contagiunii este cel al “legăturilor financiare” între state. În acest caz, o criză într-unul sau mai multe state poate induce investitorilor o reechilibrare a portofoliilor pentru managementul riscului, lichidităţii sau pentru alte motive.

În situaţia în care un stat se confruntă cu o situaţie de criză, marcată printr-o depreciere semnificativă a monedei sale, alte state pot suferi din cauza unei “împrăştieri comerciale” (trade spillover), cauzată de concurenţa pe care o exercită preţurile existente în ţara care generează criza.

De asemenea, “şocurile comune”, cum ar fi creşterea bruscă a nivelului dobânzilor, scăderea cererii agregate, declinul preţurilor la bunurile de consum sau schimbările majore ale cursului de schimb între principalele valute, pot juca un rol important în generarea presiunilor simultane asupra monedelor mai multor state.

 

II. Liberalizarea circulaţiei capitalului–aspecte generale

Creşterea explozivă a tranzacţiilor financiare internaţionale şi a fluxurilor de capital reprezintă una dintre cele mai însemnate evoluţii ale ultimului deceniu. Fluxurile nete de capital către statele în curs de dezvoltare s-au triplat, totalizând mai mult de 150 miliarde dolari în perioada 1995–1997, în timp ce în perioada 1987–1989, ele reprezentau aproape 50 miliarde dolari. În acelaşi timp, nivelul fluxurilor de capital privat către investiţiile interne din statele aflate în curs de dezvoltare au crescut de la 3% în 1990, la 20% în 1996.

Forţe puternice au condus la creşterea rapidă a fluxurilor internaţionale de capital, incluzând şi tendinţa spre liberalizare şi globalizare a comerţului, atât din statele industriale, cât şi din cele aflate în curs de dezvoltare. Una dintre cele mai importante consecinţe se referă la faptul că noile tehnologii fac din ce în ce mai dificilă încercarea guvernelor de a controla fluxurile internaţionale de capital, chiar dacă ar dori acest lucru.

Liberalizarea pieţelor de capital şi, totodată, volatilitatea fluxurilor de capital reprezintă un proces aflat în derulare, dar ireversibil. De asemenea, liberalizarea financiară, atât internă, cât şi internaţională, a fost asociată unor crize financiare costisitoare.

Aceste crize financiare intervenite într-un număr semnificativ de state în curs de dezvoltare în deceniul 9 al secolului trecut au arătat faptul că procesul de deschidere nu este scutit de riscuri şi că acesta trebuie abordat gradual, ţinând cont de stadiul de pregătire al agenţilor economici rezidenţi (în special sectorul public şi sistemul bancar).

Caracteristica anilor ’90 este aceea a numeroaselor crize valutare şi legate de lichidităţi, cum au fost cele cu care s-a confruntat SME (1992–1993), Mexic (1994–1995), Asia de Est (Malaezia, Coreea, Tailanda, Indonezia şi Filipine–1997), Rusia şi Brazilia (1998). Toate aceste pieţe în curs de formare au operat iniţial asupra fluxurilor de capital (încă de la începutul deceniului trecut) şi apoi au căzut victime ale inversărilor bruşte ale acestor fluxuri (care au atins în Asia de Est 10% din PIB). Episoadele din 1997–1998 au exemplificat modul în care una din cele mai mari pieţe de capital din lume s-a putut prăbuşi. Statele debitoare nu au monitorizat corespunzător gradul ridicat de expunere a băncilor şi corporaţiilor interne la riscul valutar. Actorii internaţionali majori, cum ar fi agenţiile de rating, au eşuat în evaluarea corectă a riscului de ţară în mediul financiar globalizat al anilor ’90. Autorităţile de reglementare au eşuat datorită slăbiciunilor cadrului de reglementare şi supraveghere.

Există patru trăsături dominante ale finanţelor internaţionale:

- în primul rând, riscurile ridicate de contagiune între state rezidă în capitalul internaţional şi pe pieţele creditelor (fenomen întâlnit, de exemplu, în timpul crizei din Asia);

- în al doilea rând, aceste crize şi şocurile lor corespondente sunt, într-o mare măsură, neprevizionate şi neaşteptate de către participanţii de pe piaţă. Răspândirea creditului pe piaţa datoriei publice în curs de formare a scăzut, iar creditul bancar internaţional a continuat să se extindă până în preajma crizei din Asia;

- fluxurile de capital în multe state aflate în curs de dezvoltare s-au canalizat pe instrumente bancare pe termen scurt, o dată ce băncile au fost percepute a se bucura în mod implicit de garantarea guvernamentală. Ca o consecinţă, standardele de credit şi abordările prudenţiale au fost deseori compromise, conducând la o orientare excesivă spre sectoare cu un surplus al capacităţii sau care au înregistrat o scădere a cererii;

- sursele primare ale instabilităţii provin din conturile de capital, diferite faţă de istoria problemelor conturilor curente pe care instituţiile create la Bretton Woods au fost desemnate să le prevină. Această realitate are implicaţii asupra conceperii răspunsurilor politice şi asupra abordării tradiţionale a evaluării riscului de ţară. 

Fluxurile de capital (reprezentând datorii, investiţii de portofoliu, dividende, investiţii directe şi cele prin dobândirea de proprietăţi imobiliare, între state sunt înregistrate în contul de capital al balanţei de plăţi. Ieşirile de capital includ dobândirea de active străine de către rezidenţi şi plăţile pentru împrumuturile străine. Intrările includ investiţiile străine pe pieţele financiare ale acelui stat, în proprietăţi imobiliare şi în împrumuturi către rezidenţii din ţara de origine. Liberalizarea tranzacţiilor implică permisiunea acordată capitalului de a circula într-un sens sau în altul din acel stat, fără controale sau restricţii. Aceasta este liberalizarea contului de capital.

Categoria “Alte fluxuri financiare” (cuprinzând investiţiile directe, investiţiile de portofoliu şi cele asupra produselor derivate, precum şi alte investiţii–depozite şi credite) a cunoscut o creştere spectaculoasă în volum în cuprinsul ultimilor ani. Debitorii fac apel din ce în ce mai mult la pieţele internaţionale de capital pentru acoperirea insuficienţei resurselor interne. Această evoluţie a fost facilitată în mod semnificativ de tendinţa generală de scădere a dobânzilor în SUA şi în Europa la începutul anilor ’90, ceea ce a determinat investitorii din statele dezvoltate mai degrabă să se limiteze la depozite cu dobânzi mai reduse, decât să accepte riscuri mai ridicate.

Teoria economică clasică argumentează faptul că mobilitatea internaţională a capitalului permite statelor care au realizat economii limitate să atragă finanţare pentru proiectele de investiţii productive interne, ceea ce permite investitorilor diversificarea portofoliului, ceea ce ar atenua riscurile investiţionale. Acestea din urmă ar promova comerţul intertemporal (cu alte cuvinte, comercializarea bunurilor în prezent pentru bunuri viitoare). 

Mobilitatea capitalului implică faptul că gospodăriile, firmele şi chiar statele îşi pot menţine consumul prin împrumuturi din străinătate, când veniturile sunt scăzute în ţara respectivă, împrumuturi pe care le pot restitui când veniturile cresc. Capacitatea de a împrumuta din străinătate poate afecta ciclul de afaceri, permiţând gospodăriilor şi firmelor să continue să cumpere şi să investească, şi în situaţia în care producţia internă şi veniturile scad.

Împrumutând bani din străinătate, respectivele entităţi îşi pot reduce vulnerabilitatea la tulburările economice interne. Firmele se pot proteja împotriva creşterii costurilor în ţară. 

La nivel teoretic, controversa privind beneficiile liberalizării financiare reflectă punctul de vedere divergent dacă libera circulaţie a capitalului poate realiza sau nu o alocare eficientă a resurselor. Criticii “pieţelor eficiente” argumentează că pieţele financiare liberalizate sunt atât de distorsionate de către informaţiile incomplete, încât tranzacţiile produc adesea vătămarea bunăstării generale. Ei accentuează faptul că informaţia existentă pe pieţele financiare este “asimetrică”, cu alte cuvinte una dintre părţile la tranzacţia financiară deţine mai puţine informaţii decât cealaltă parte. Asemenea decalaj în privinţa informaţiilor ridică mai multe probleme, care afectează pieţele financiare. Aceste asimetrii în privinţa informării părţilor la tranzacţiile financiare pot conduce la ineficienţă, iar în extrem, la crize financiare costisitoare.

Spre deosebire de teoria economică clasică, experienţa a demonstrat faptul că liberalizarea capitalului înainte de întărirea sectorului financiar intern poate conduce la probleme economice serioase. În special, liberalizarea financiară internă şi internaţională sporeşte riscul apariţiei crizelor, dacă această liberalizare nu este însoţită de o supraveghere prudenţială şi de reglementări potrivite (dar şi de politici macroeconomice corespunzătoare).

Mai mulţi experţi recunoscuţi, precum Krugman, Stiglitz sau Feldstein, au insistat asupra responsabilităţii unui proces de deschidere financiar prea rapid sau administrat greşit în agravarea crizelor financiare şi în privinţa extinderii progresive a acestor crize prin efectul de contagiune asupra altor state. 

În general, criticile aduse proceselor de liberalizare financiară privesc mai puţin avantajele teoretice şi mai mult problema ignorării multiplelor obstacole practice subsecvente unei aplicări a liberalizării în condiţii favorabile, însă într-un context fragil al statelor aflate în curs de dezvoltare. 

Liberalizarea internă, prin intensificarea concurenţei din sectorul financiar, elimină amortizarea protecţiei intermediarilor faţă de consecinţele unor împrumuturi neperformante sau de practicile manageriale. Ea poate permite băncilor interne extinderea activităţilor cu grad de risc dincolo de capacitatea acestora de administrare proprie şi poate permite băncilor interne cu active neperformante să folosească finanţări scumpe pentru aşa–numita “pariere pentru salvare” (gamble for redemtion).

Prin permisiunea acordată băncilor de a accede la instrumente financiare complexe, evaluarea balanţei contabile a băncilor devine mai dificilă şi, adesea, depăşeşte capacitatea autorităţilor de reglementare de a monitoriza riscurile.

Liberalizarea financiară externă poate accentua efectele politicilor necorespunzătoare. Prin permisiunea de intrare a băncilor străine, liberalizarea externă, asemeni celei interne, exercită presiuni şi îndepărtează precauţia existentă împotriva creditelor neperformante. Asemeni liberalizării financiare interne, ea poate facilita “pariul pentru salvare”, în acest caz prin oferirea accesului abundent la finanţări externe şi investiţii financiare cu grad de risc.

O criză valutară sau o depreciere neaşteptată poate submina solvabilitatea băncilor sau a clienţilor băncilor care, printr-o reglementare permisivă şi-au creat datorii însemnate exprimate în monede străine şi care nu sunt protejaţi împotriva evoluţiei defavorabile a cursului de schimb.

Mai mult, liberalizarea, care sporeşte potenţialul inversărilor subite ale fluxurilor de capital, poate forţa autorităţile naţionale să sporească nivelul dobânzilor, chiar mai spectaculos decât să-şi apere ţinta monetară supusă atacului, ceea ce se întâmplă în situaţia în care sistemul bancar este deja fragil. Astfel, liberalizarea financiară externă sporeşte lipsa de încredere în sistemul bancar şi în ţinta monetară, care formează împreună o spirală vicioasă. 

Admiţând aceste posibilităţi, Comisia de politici a FMI şi, în subsecvent, miniştrii de finanţe şi guvernatorii băncilor centrale din Grupul celor 7 state industrializate (G7) au accentuat, la sfârşitul anului 1998, faptul că deschiderea unei ţări faţă de capital trebuie făcută gradual şi într-o succesiune corectă de măsuri.

FMI a elaborat un index al deschiderii financiare a statelor, prin care au fost distinse 27 de tipuri de tranzacţii, clasificate în cinci grupe:

1. Importurile şi plăţile importului (bugetul operaţiunilor valutare; cerinţele de finanţare a importurilor; cerinţele de documentare pentru eliberarea valutei, cerinţele pentru derularea importurilor; licenţele pentru importuri şi ale măsuri netarifare; taxele şi/sau tarifele pentru importuri; monopolul statului în privinţa importurilor);

2. procedurile privind derularea exporturilor (cerinţele pentru repatrierea capitalurilor; cerinţele de finanţare, cerinţele privind documentaţia; licenţele de export, taxele de export);

3. plăţile impuse tranzacţiilor invizibile şi transferurilor curente (controalele asupra acestor plăţi);

4. acţiunile asupra tranzacţiilor invizibile şi transferurilor curente (cerinţele de repatriere a capitalului, restricţii impuse asupra folosirii acestor fonduri);

5. tranzacţiile privind contul curent (acţiunile de pe pieţele de capital; instrumentele pieţei de capital; acţiunile din investiţiile colective; creditele comerciale; creditele financiare; garanţiile, avalul şi facilităţile financiare de susţinere; investiţiile directe; lichidarea investiţiilor directe; tranzacţiile imobiliare; circulaţia capitalului personal; băncile comerciale şi alte instituţii de credit; investitorii instituţionali).

Mecanismele prin care se realizează liberalizarea financiară internă şi externă pot ameninţa stabilitatea financiară a unui stat.

Drept consecinţă inevitabilă şi dezirabilă a îmbunătăţirii eficienţei financiare şi economice, atât liberalizarea internă, cât şi cea externă tind să reducă ponderea creditelor neperformante şi practicilor manageriale eronate. Astfel, băncile şi alţi intermediari pot evalua cu atenţie şi prudent riscurile investiţionale. 

Nu liberalizarea financiară este cea care generează problema managementului necorespunzător din sectorul financiar şi atenţia corespunzătoare acordată supravegherii prudenţiale, ci liberalizarea amplifică aceste consecinţe.

Într-o lume ideală, cei care investesc suportă şi riscul asociat. Băncile şi alţi participanţi financiari ar fi prudente în alegerea investiţiilor şi ar fi obligate de către acţionari şi clienţi să adopte cele mai bune practici şi standarde. Însă în lumea reală, acolo unde tehnicile de management al riscului nu sunt suficient de evoluate, practicile de audit şi cele contabile lasă mult de dorit, iar alte nereguli interferează cu capacitatea băncilor de a administra riscul, reglementările prudenţiale au–în mod special–un rol important.

Reglementările prudenţiale au drept obiective:

- aplicarea stimulentelor private pentru bănci, dar şi pentru alţi participanţi de pe pieţele financiare ca recunoaştere a riscurilor pe care aceştia şi le asumă;

- de a permite autorităţilor să monitorizeze potenţialele ameninţări faţă de stabilitatea sistemică şi de a lua măsuri corective dacă este necesar. 

De asemenea, s-a evidenţiat faptul că politicile macroeconomice solide reprezintă cheia liberalizării de succes. Acestea ajută la prevenirea apariţiei dezechilibrelor pe pieţele financiare, cât şi la reducerea efectelor dăunătoare ale crizelor financiare. O politică fiscală prudentă, care previne creşterea deficitelor fiscale, evită tentaţia de a se baza pe împrumuturi externe care ar putea crea probleme de administrare a datoriei publice, reducerea creditului sau slăbirea capacităţii economiei de a suporta şocurile externe. Politica monetară poate fi folosită pentru redresarea problemelor pieţei (de exemplu, prin creşterea temporară a dobânzilor, se poate inversa fluxul de capital), iar politicile fiscală şi monetară pot fi folosite pentru ameliorarea contracţiei economice (expansiunea monetară şi fiscală poate creşte producţia şi ocuparea forţei de muncă, aceasta putând fi folosită pentru contracararea efectelor perturbaţiilor temporare).

Succesiunea temporală a liberalităţii circulaţiei capitalului reprezintă o problemă importantă, dar şi complicată. Statele se deosebesc semnificativ în privinţa gradului de dezvoltare economică şi financiară, în structura lor instituţională, a sistemului legislativ şi a practicilor de afaceri, precum şi în privinţa capacităţii de a face faţă schimbărilor produse de liberalizarea financiară. În consecinţă, nu poate exista o reţetă universală în privinţa succesiuni temporale a paşilor de urmat şi nici un ghid general asupra întinderii temporale a acestui proces.

Un stat cu un sistem financiar intern deplin liberalizat, care a pus în aplicare regulile necesare pentru asigurarea succesului operaţiunilor, poate proceda aproape imediat şi cu încredere la deplina liberalizare a circulaţiei capitalului. Cu toate acestea, regula se aplică în general statelor (în principal, celor industrializate) care promovează politici liberale faţă de capitalul internaţional.

În mod alternativ, este necesară menţinerea restricţiilor asupra tuturor formelor fluxurilor internaţionale de capital până în momentul în care sistemul financiar intern este deplin liberalizat. Liberalizarea internă şi internaţională se pot susţine reciproc, ele putând beneficia de pe urma dezvoltării paralele. În statele în care inerţia politică amână derularea reformelor, presiunile externe create prin deschiderea pieţelor de capital pot reprezenta impulsul necesar reformelor.

În materia liberalizării circulaţiei capitalului trebuie menţionate câteva principii generale:

● Deşi investiţiile străine directe ridică uneori probleme în legătură cu proprietatea străină şi cu controlul, asemenea investiţii pot aduce beneficii considerabile, inclusiv transferuri de tehnologie şi practici de afaceri mai eficiente. De asemenea, datorită faptului că fluxurile de investiţii străine directe sunt supuse într-o mai mică măsură inversării sensului, ele nu generează aceleaşi probleme acute precum crizele financiare. De aceea, liberalizarea faţă de investiţiile directe reprezintă o componentă atractivă a unui program mai amplu de liberalizare.

● De obicei se comite o greşeală prin liberalizarea sistemului bancar sau de deschidere a acestuia faţă de intrările de capital, în situaţia în care părţi importante ale sistemului sunt insolvabile sau este probabil ca acestea să devină insolvabile în urma liberalizării. Ca regulă generală, instituţiile neviabile trebuie eliminate, iar băncile rămase trebuie aşezate pe o bază solidă înainte de liberalizare sau de deschiderea sistemului bancar intern.

● Datorită faptului că sistemul bancar joacă un rol central în afacerile financiare ale majorităţii economiilor de piaţă în formare, fluxurile de capital spre şi prin sistemul bancar intern sunt deja semnificativ liberalizate în multe dintre aceste state. Invers acestei situaţii, prin întoarcerea la restricţii detaliate asupra fluxurilor de capital prin băncile interne, pare cu greu a fi fezabilă. Însă datorită faptului că fluxurile de capital sunt deja o realitate, ele accentuează pericolul eliminării restricţiilor impuse tranzacţiilor de capital într-un mod prea rapid, înainte ca principalele probleme ale sistemului financiar să fie rezolvate. Practicile neadecvate de evidenţă a conturilor şi de audit şi neatenţia acordată practicilor corecte slăbesc disciplina pieţei. În mod implicit, garanţiile guvernamentale încurajează fluxurile excesive de capital. Prevederile şi reglementările privitoare la supravegherea prudenţială a instituţiilor şi pieţelor financiare interne pot genera corupţie, credite în lanţ şi “pariuri pentru salvare”. Statele cu astfel de probleme severe ar trebui să liberalizeze circulaţia capitalului în mod gradual, în acord cu paşii necesari pentru eliminarea acestor distorsiuni.

● Pieţele interne şi infrastructura financiară pentru investiţiile de portofoliu în acţiuni şi instrumente de credit nu sunt suficient de dezvoltate în multe economii de piaţă în formare. Crearea unei infrastructuri este necesară înainte ca aceste pieţe să fie deschise spre exterior. Economia poate beneficia, de asemenea, din dezvoltarea pieţelor financiare interne care permit fluxurilor de capital să fie dependente într-o măsură mai mică de sistemul bancar.

● Date fiind problemele speciale asociate datoriei publice străine pe termen scurt, este, de asemenea, necesară liberalizarea fluxurilor pe termen lung, în special a investiţiilor străine directe, în detrimentul intrărilor de capital pe termen scurt.

● În privinţa liberalizării ieşirilor de capital, principala îngrijorare priveşte situaţia ridicării restricţiilor care, fie sprijină dezechilibrele macroeconomice semnificative, fie distorsionează sistemul financiar. În cazul în care nivelul cursului de schimb a fost menţinut cu ajutorul restricţiilor impuse ieşirilor de capital, în situaţia eliminării acestor restricţii, guvernul trebuie să fie pregătit să ajusteze cursul de schimb. În mod similar, dacă politicile economice au menţinut în mod artificial dobânzile la un nivel ridicat pentru realizarea de economii, participanţii de pe piaţă trebuie să fie pregătiţi pentru o creştere a nivelurilor dobânzilor. Pentru evitarea unor astfel de accidente costisitoare, statele trebuie să liberalizeze ieşirile de capital ulterior reducerii dezechilibrelor macroeconomice şi distorsiunilor financiare.

 

III. Liberalizarea financiară–istoria revizuirilor succesive operate la nivel teoretic

Începând cu 1973, când McKinnon şi Shaw au publicat lucrările lor, literatura de specialitate asupra liberalizării financiare şi-a reconsiderat în mai multe rânduri succesiunea măsurilor necesare a fi luate pentru atingerea acestei liberalizări. Fiecare astfel de etapă a fost determinată de producerea unor crize financiare, ceea ce a stabilit şi domeniul reformelor necesare pentru atingerea sistemului financiar orientat spre piaţă. De asemenea, s-a considerat necesară nu doar instituirea unui sistem financiar “liberal”, prin eliminarea pur şi simplu a intervenţiei guvernamentale pe pieţele financiare, astfel încât să se creeze precondiţiile instituţionale necesare pentru dereglementare, dar şi crearea unor pieţe financiare eficiente şi stabile.

 

1. Prima etapă: Dereglementarea

În momentul în care McKinnon şi Shaw au publicat respectivele cărţi, exista practica răspândită în multe state aflate în curs de dezvoltare de menţinerea a nivelului dobânzilor la un nivel artificial scăzut, datorită concepţiei conform căreia dobânzile ridicate reprezintă o piedică pentru creşterea economică. Astfel, teza McKinnon–Shaw, conform căreia nivelul dobânzilor menţinut în mod artificial scăzut şi alocarea de credite de către guvern (cu alte cuvinte “represiunea financiară”) împiedică creşterea economică, a reprezentat punctul de plecare radical pentru părăsirea politicilor financiare derulate până atunci de către majoritatea statelor aflate în curs de dezvoltare. Dată fiind presupunerea intuitivă conform căreia liberalizarea dobânzilor va creşte economiile şi va contribui la o alocare eficientă a creditului şi la un nivel mai ridicat al creşterii economice, teza McKinnon–Shaw a indus un efect puternic în elaborarea politicii fiscale destinate creşterii economice.

Primul test la care această teză a fost supusă a fost momentul în care Argentina, Chile şi Uruguay au pus în aplicare politicile de liberalizare financiară la sfârşitul anilor 1970. Din păcate, pentru aceste state rezultatul acestor reforme nu a fost cel aşteptat, adică apariţia unui sistem financiar solid şi eficient, orientat spre piaţă. Ce a apărut a fost un sistem de garanţii publice de facto pentru depozitari, creditori şi debitori, în lipsa unei supravegheri şi a unui control (până nu a fost prea târziu) a practicilor intermediarilor financiari. Cu un asemenea regim financiar în vigoare, în cele trei state, nivelul dobânzilor a crescut spectaculos, au falimentat multe firme solvabile, iar în 1982 s-a produs criza financiară. 

 

2. Etapa a doua: Stabilitate macroeconomică şi pieţe financiare imperfecte

Această consecinţă dezastruoasă a determinat analizarea motivelor acestui eşec. Concluzia la care s-a ajuns a fost aceea că “Experimentul conului sudic” (Southern Cone experiment) a fost un eşec, nu datorită faptului că ideea liberalizării financiare ar fi fost în sine o greşeală, ci pentru că această liberalizare s-a aplicat într-un mediu nepotrivit.

McKinnon (în 1988) a fost primul care a accentuat importanţa stabilităţii macroeconomice drept condiţie a succesului liberalizării financiare. S-a accentuat, de asemenea, necesitatea unei politici macroeconomice stabile, însă a fost adăugată condiţia cadrului solid de reglementare, drept una dintre precondiţiile necesare succesului acestei liberalizări. Totuşi, a fost accentuată dificultatea creării unui cadru de reglementare în cazul statelor aflate în curs de dezvoltare.

Se consideră că McKinnon, printr-o lucrare publicată în anul 1991, a indicat cel mai corect succesiunea de măsuri necesare a fi întreprinse pentru realizarea liberalizării financiare. El a considerat că prescripţiile iniţiale de politică nu erau incorecte, însă a adăugat faptul că o anumită succesiune a reformei economice trebuie urmată, pentru ca liberalizarea financiară să aibă succes. 

Primul pas al acestei succesiuni se referă la politica macroeconomică corespunzătoare, care include controlul fiscal, echilibrarea bugetului public, privatizarea întreprinderilor de stat şi înfiinţarea unui serviciu intern al veniturilor destinat strângerii contribuţiilor fiscale. 

Al doilea pas se referă la liberalizarea pieţelor financiare interne, prin permisiunea ca dobânzile să fie determinate în mod liber pe piaţă, renunţându-se la condiţiile oneroase de constituire a rezervelor şi la privatizarea băncilor. Acest pas include, de asemenea, adoptarea legislaţiei comerciale şi liberalizarea comerţului intern. McKinnon propune ca privatizarea băncilor să se producă la sfârşitul acestei etape, abia ulterior recapitalizării corespunzătoare a acestora, ca urmare a acordării de credite neperformante. 

A treia etapă include liberalizarea valutară, care–la rândul ei–subsumează liberalizarea cursului de schimb pentru tranzacţiile curente şi liberalizarea tarifelor, cotelor şi a altor restricţii existente în privinţa comerţului internaţional. Doar la sfârşitul acestei etape, trebuie liberalizat comerţul internaţional. 

Astfel, în timp ce scopul liberalizării financiare–înfiinţarea unui sistem financiar orientat spre piaţă–a rămas acelaşi, procesul necesar pentru atingerea acestui scop nu mai este privit doar ca eliminarea intervenţiei guvernului asupra pieţelor financiare. Acest proces este privit în prezent drept unul mult mai complex, care implică o succesiune corespunzătoare de măsuri şi stabilitate macroeconomică drept precondiţii ale succesului său.

În paralel cu discuţiile purtate în literatura de specialitate privitoare la liberalizarea financiară, s-a produs o evoluţie în literatura privitoare la pieţele financiare datorată, în principal, contribuţiilor aduse de către Joseph Stiglitz. Începând cu premisa de bază, conform căreia tranzacţiile financiare sunt constrânse mult mai sever de către informaţiile asimetrice şi imperfecte şi de către costurile de aplicare a contractelor decât tranzacţiile de mărfuri, Stiglitz argumentează că pieţele financiare nu operează conform modelului pur teoretic al cererii şi ofertei. Selecţia adversă, hazardul moral şi forţa contractuală reprezintă caracteristici inerente ale pieţelor financiare şi, în consecinţă, raţionalizarea creditului şi a pieţei activelor se poate produce chiar pe pieţele financiare competitive care sunt libere de intervenţia guvernului. Cu alte cuvinte, conform lui Stiglitz, eşecul pieţei reprezintă o trăsătură caracteristică pieţelor financiare. 

Raţionalizarea creditului de către bănci–prin alocarea creditului cu dobânzi sub nivelul pieţei de clearing–se poate produce datorită asimetriei informaţiilor şi practicii de evitare a riscului de către bănci. 

În cazul multor state aflate în curs de dezvoltare în care pieţele de acţiuni nu funcţionează corespunzător, liberalizarea financiară poate astfel conduce la o alocare ineficientă a resurselor financiare.

Însă, chiar şi în cazul unor pieţe bursiere funcţionale, apare fenomenul raţionalizării fondurilor şi acţiunilor, ceea ce limitează capitalul existent pe pieţe. Datorită imperfecţiunii informaţiilor existente, piaţa bursieră nu este capabilă să discearnă între diversele probleme existente. 

 

3. Etapa a treia: Precondiţiile instituţionale

Noile abordări privitoare la operaţiunile pieţelor financiare au condus, la începutul deceniului trecut, la o nouă rundă de dezbateri asupra liberalizării financiare, care s-au centrat pe eşecul înregistrat de către pieţe. Această dezbatere a condus la concluzia generală conform căreia statele aflate în curs de dezvoltare nu au instituţiile necesare pentru promovarea politicilor orientate spre piaţă, iar asemenea instituţii nu pot intra în vigoare rapid şi spontan. Implicaţiile sunt evidente: instituţiile necesare economiei de piaţă trebuie create anterior liberalizării financiare. 

A fost accentuată importanţa reformei instituţionale anterioare liberalizării financiare prin dezvoltarea “infrastructurii” financiare (sisteme juridice şi contabile, acordarea de credite şi evaluarea acestora, instituirea unor canale adecvate de circulaţie a informaţiei). De asemenea, s-a propus ca guvernul să-şi centreze atenţia pe crearea unui sistem eficient de executare a contractelor, precum şi pe instituirea unui cadru pentru acordarea de credite. Se argumentează că liberalizarea financiară trebuie coordonată cu politicile care promovează creşterea şi stabilitatea sectorului real, astfel încât aceste politici să crească valoarea creditului.

Strategia adoptată de către un stat şi succesiunea măsurilor întreprinse de către acesta în reformarea sistemului său financiar depind de condiţiile iniţiale şi de viteza construcţiei instituţionale. 

În al doilea rând, succesul reformei financiare depinde de volumul iniţial de resurse umane necesar pentru evaluarea riscului şi strângerii de informaţii asupra noilor potenţiale credite. De asemenea, reforma financiară depinde de volumul iniţial de informaţii, care depind de existenţa reglementărilor de audit financiar, de dezvoltarea pieţelor bursiere şi de nivelul informaţiilor existente la nivel public. 

S-a remarcat, de asemenea, faptul că reforma financiară aplicabilă a devenit sinonimă cu necesitatea transformării sistemului financiar conform standardelor sistemelor financiare din statele OCDE. 

Problematica succesiunii operaţiunilor de liberalizare este una crucială în acest context, în măsura în care liberalizarea prematură a conturilor financiare poate conduce la eşecul întregului proces de liberalizare a economiei.

Precondiţiile necesare derulării procesului de liberalizare sunt următoarele:

- stabilizarea macroeconomică, care se referă în particular la menţinerea deficitelor publice la niveluri rezonabile. Trebuie precizat că un acces prea uşor la finanţarea externă riscă reuşita operaţiunii necesare de reducere a deficitelor publice;

- un sector bancar asanat şi suficient de solid care să facă faţă concurenţei externe.

Se pune problema liberalizării conturilor financiare în raport cu tranzacţiile curente. Curentul dominant în teoria economică este cel al unei liberalizări a circulaţiei capitalului doar după cel al tranzacţiilor curente. La nivelul instituţiilor financiare internaţionale, consensul rezidă în deschiderea graduală a balanţei de plăţi şi începutul tranzacţiilor non–financiare. 

Sănătatea sistemului bancar local este considerată a fi un element esenţial pentru asigurarea încrederii investitorilor internaţionali. Asemeni crizelor financiare din Tailanda şi Rusia, deficienţele unui sistem bancar fragmentat şi o gestiune puţin transparentă generează creşterea activităţilor speculative, ceea ce atrage o criză a lichidităţilor.

De aceea, se apreciază că este imperativă recapitalizarea sectorului bancar local. Sistemul bancar local nu trebuie să fie închis complet faţă de investiţii străine directe, aşa cum a fost situaţia în Rusia, şi într-o măsură semnificativă în Asia de Sud–Est. În acelaşi timp, respectivele state erau total deschise către investiţiile de portofoliu şi alte tipuri de investiţii pentru sectorul bancar. 

În plus, este necesar ca băncile locale să poată găsi surse stabile de finanţare a activităţilor proprii de creditare. Soliditatea sistemului bancar se asigură şi prin adoptarea normelor prudenţiale internaţionale.

 

IV. Liberalizarea circulaţiei capitalului şi răspunsurile politice necesare

După cum am arătat şi anterior, liberalizarea circulaţiei capitalului nu se limitează doar la câteva state dezvoltate, ci vizează şi un număr sporit de state aflate în curs de dezvoltare. Acest proces nu apare legat numai de alegerile de politică făcute de către guvernele naţionale, dar şi ca urmare a procesului de inovaţie financiară şi a mijloacelor de comunicaţie, care face din ce în ce mai dificil pentru un stat, cu excepţie situaţiei de autarhie totală, posibilitatea controlului ansamblului de fluxuri financiare între rezidenţi şi restul lumii. Prin urmare, statele au doar opţiunea alegerii politicilor care atrag beneficii pentru economie şi a evitării potenţialelor şocuri. 

Acest proces s-a intensificat şi prin faptul că autorităţile monetare internaţionale (FMI şi Banca Mondială), care iniţial erau într-o atitudine de neutralitate faţă de procesele de liberalizare financiară, au trecut la o atitudine activă.

Dacă economiile în curs de dezvoltare au instituţii adecvate şi politici stabile, acestea pot avansa spre integrarea financiară şi pot înregistra beneficii considerabile, pe care integrarea pe pieţele financiare internaţionale le poate aduce. Cu toate acestea, riscurile sunt mari, în situaţia în care aceste state nu sunt pregătite sau nu au politici corespunzătoare.

Două dintre motivele integrării financiare a statelor sunt, pe de o parte, căutarea unor venituri mai ridicate iar, pe de altă parte, oportunităţile pentru diversificarea riscului. Chiar şi în economiile avansate, complexitatea în creştere a economiei implică faptul că integrarea financiară nu mai reprezintă o opţiune a guvernului; ea revenind pieţei. În consecinţă, integrarea financiară a statelor în curs de dezvoltare este de aşteptat să se aprofundeze. Ca parte a acestui proces, fluxurile private de capital vor creşte substanţial, ele urmând să provină nu numai din partea statelor industrializate spre cele în curs de dezvoltare, dar şi între statele aflate în curs de dezvoltare şi spre statele industrializate din partea celor în curs de dezvoltare. 

Factori precum politicile interne, disponibilitatea resurselor existente şi gradul de dezvoltare vor afecta fluxurile de capital, astfel încât procesul de integrare financiară poate înregistra evoluţii diferite. În statele în care condiţiile economice şi politice sunt relativ slabe, manifestările iniţiale de creştere a integrării financiare vor lua forma ieşirilor nete de capital privat. 

În plus, statele aflate în curs de dezvoltare sunt susceptibile a se confrunta cu şocuri interne şi schimbări produse în mediul internaţional, cum ar fi cele privitoare la nivelul dobânzilor globale. 

Principalele riscuri privind volatilitatea şi schimbările produse în sensul fluxurilor de capital rezidă la nivelul statelor particulare şi se bazează pe interacţiunea condiţiilor şi politicilor interne cu factori internaţionali.

Variabilitatea extremă a fluxurilor înregistrate la capitolul “Alte investiţii” reprezintă aspectul cel mai criticat în cadrul dezbaterilor privind procesul de deschidere financiară. Această variabilitate implică un număr foarte mare de operaţiuni pe termen scurt în cadrul finanţelor bancare internaţionale şi dificultatea statelor cu pieţe financiare reduse de a absorbi fluctuaţiile însemnate produse în volumul de fluxuri financiare externe. Perioadele de suprafinanţare a balanţei de plăţi pot alterna într-o perioadă scurtă de timp cu altele opuse, de “secare” a resurselor financiare externe, ceea ce poate conduce la crize financiare.

Problematica liberalizării circulaţiei capitalului, din punctul de vedere al statelor în curs de dezvoltare, vizează în mod deosebit necesitatea controlării efectelor destabilizatoare produse de fluxurile financiare transfrontaliere şi de sporirea beneficiilor acestei circulaţii a capitalului (este vorba, în special, de căutarea de resurse care să asigure dezvoltarea economică pe termen lung).

Pentru ca liberalizarea circulaţiei capitalului să conducă la accelerarea creşterii economice, prima condiţie se referă la aplicarea corectă a reformelor economice. Astfel, instituţiile monetare internaţionale au recomandat ca măsurile de deschidere financiară să fie cuprinse într-un program coerent de reforme privitoare la introducerea mecanismelor de piaţă în economica reală (eliminarea controlului asupra preţurilor şi dobânzilor, reforma sectorului public pentru a face faţă concurenţei, finanţarea nemonetară a deficitului bugetar etc.).

În măsura în care reforma economiei reale este mult mai dureroasă şi mai costisitoare decât cea din sfera financiară, pericolul semnificativ este ca liberalizarea circulaţiei capitalului să preceadă adoptării structurilor de deschidere către exterior. Astfel, într-o asemenea situaţie, există riscul suplimentar al întăririi fenomenelor de distorsiune create prin existenţa reglementărilor internaţionale.

Liberalizarea circulaţiei capitalului atrage un grad sporit de vulnerabilitate la şocurile financiare externe şi o vulnerabilitate sensibil mai importantă la preţurile activelor (curs de schimb, dobânzi, acţiuni, valori imobiliare). Şocurile financiare pot fi absorbite cu o uşurinţă mai redusă de către statele în curs de dezvoltare, unde pieţele de capital au un grad mai redus de lichiditate, cu participanţi mai puţin experimentaţi şi structuri deficitare de control. 

Calvo şi Mendoza arată că o globalizare generală a circulaţiei capitalului riscă să provoace un comportament de turmă al investitorilor internaţionali. Astfel, cel care vede deschise posibilităţile multiple de investire nu poate face o evaluare corectă a riscului. De aceea, el poate fi tentat să se alinieze comportamentului celorlalţi investitori, iar de aici apare creşterea amplitudinii fluxurilor de capital şi a riscului suprareacţiei pieţelor. 

Într-o altă opinie, liberalizarea circulaţiei capitalului sporeşte perspectivele profiturilor rapide prin operaţiuni speculative asupra evoluţiei preţurilor activelor. Există astfel riscul ca nerezidenţii să nu investească în aceste state decât în perspectiva unor câştiguri pe termen scurt. Apoi, rezidenţii care riscă realizarea unor astfel de investiţii îşi periclitează soliditatea financiară. 

Experienţa statelor care au reuşit cu succes să se integreze financiar sugerează faptul că beneficiile acestui proces vor fi, în mod probabil, semnificative pentru statele aflate în curs de dezvoltare. Avantajele directe sunt: folosirea acestor fluxuri de capital pentru creşterea investiţiilor şi consumului şi diversificarea riscurilor. Însă cele mai importante beneficii sunt, după toate probabilităţile, cele indirecte: diseminarea efectelor informaţiei, îmbunătăţirea alocării resurselor şi întărirea pieţelor financiare din statele în curs de dezvoltare pot sprijini creşterea nivelului investiţiilor. În mod evident, însă, aceste beneficii nu sunt garantate ex opere operatu. Mai mult chiar, integrarea financiară poate implica, în cazul în care nu este realizată corespunzător, costuri semnificative. În primul rând, disciplina pieţei tinde să devină esenţială atunci când încrederea investitorilor este pierdută, factor care poate conduce la ieşiri masive de capital. 

În al doilea rând, multe state în curs de dezvoltare nu au precondiţii necesare asigurării folosirii solide a capitalului privat şi administrării riscului unor inversări masive ale fluxurilor de capital. Integrarea financiară poate accentua efectele distorsiunilor şi ale slăbiciunii instituţionale. 

Prin urmare, provocarea pentru statele în curs de dezvoltare se referă la exploatarea interesului crescând al investitorilor pentru acele pieţe. De aceea, integrarea şi accesul la capitalul privat extern conduce la investiţii în creştere, care generează reforme instituţionale şi în domeniul politicilor, precum şi o mai mare rezistenţă la potenţiala instabilitate. Prin contrast, acolo unde fundamentele macroeconomice necesare lipsesc, sistemele bancare sunt slabe, iar distorsiunile interne persistente, statele se pot confrunta cu volatilizarea capitalului, mai curând decât cu fluxuri de capital sau acestea nu vor putea folosi în mod eficient aceste fluxuri. 

Condiţiile care trebuie îndeplinite de către un stat, pentru a beneficia de pe urma integrării financiare pentru a evita pericolele asociate, rezidă într-un set de politici corespunzătoare, un cadru macroeconomic solid şi, în particular, o poziţie fiscală puternică, absenţa distorsiunilor între nivelurile preţurilor interne (cum ar fi cele care apar ca urmare a măsurilor protecţioniste la import), un sistem bancar puternic (cu un set de reguli adecvate de supraveghere şi de reglementare), o infrastructură financiară funcţională şi reglementarea pieţelor financiare.

Modul în care statele răspund la volumul intrărilor de capital, asociat cu faza iniţială a integrării determină în mod semnificativ succesul în confruntarea nu numai cu presiunile crescânde, dar şi cu potenţiala vulnerabilitate.

În acest sens, statele folosesc în mod obişnuit o combinaţie de politici pentru a răspunde la valurile semnificative ale intrărilor de capital. Controlul capitalului, combinat cu alte politici, pare să aibă succes în reducerea magnitudinii intrărilor de capital. Intervenţia sterilizatoare a reprezentat cel mai folosit instrument şi, în general, a avut succes ca răspuns iniţial la scăderea creşterii masei monetare şi pentru constituirea rezervelor. Mai important, statele care au făcut faţă aprecierii cursului de schimb prin punerea accentului pe o politică fiscală restrictivă, au atins deficite mai scăzute ale contului curent, un amestec de absorbire orientat spre investiţii şi o creştere economică mai rapidă.

Principala lecţie pentru politica macroeconomică, din experienţele recente ale unor state, este aceea a accentului important pus pe politica fiscală, sprijinită de sterilizare şi de flexibilitatea nominală a cursului de schimb–iar în cazuri extreme prin taxe temporare sau controale impuse intrărilor de capital–care poate reprezenta un răspuns efectiv şi poate reduce probabilitatea unei vulnerabilităţi pentru inversările masive produse în fluxurile de capital privat.

Sistemul bancar joacă un rol dominant în alocarea capitalului, iar sănătatea acestui sistem determină în mod semnificativ măsura în care un stat este capabil să exploateze beneficiile integrării financiare şi evitare eşecurilor. În multe astfel de state, sistemele bancare au fost doar recent dereglementate, stimulentele pentru bănci sunt denaturate spre evitarea excesivă a riscurilor, băncile sunt slab capitalizate iar reglementările prudenţiale şi de supraveghere adecvate nu au fost adoptate.

Dat fiind faptul că sistemul bancar necesită timp pentru a se reforma, reducerea avântului spre împrumut, asociată cu intrările de capital trebuie făcute utilizând politici macroeconomice, precum şi prin impunerea unor restricţii de creştere a rezervelor şi de adoptare a riscului de capital.

Dezvoltarea corespunzătoare a pieţelor de capital va reduce riscurile potenţialei instabilităţi şi va atrage creşterea volumului investiţiilor de portofoliu.

Investitorii sunt preocupaţi de pieţele în formare din trei puncte de vedere: infrastructura pieţei (costurile de tranzacţionare ridicate, amânări frecvente ale tranzacţiilor etc.); protecţia dreptului de proprietate, în special drepturile acţionarilor minoritari; furnizarea de informaţii privind piaţa şi companiile, precum şi controlul asupra practicilor abuzive ale pieţei.

Statele în curs de dezvoltare trebuie să creeze mecanisme de absorbire a şocurilor şi de furnizare de răspunsuri în cazul instabilităţii, deoarece ele rămân vulnerabile pentru un timp.

Integrarea financiară în creştere poate necesita trei tipuri de mecanisme pentru absorbirea şocurilor. În primul rând, nivelul rezervelor internaţionale trebuie stabilit în legătură cu variaţia contului de capital, mai curând în termeni de luni pentru importuri, o dată ce nivelul fluxurilor brute de capital este mai ridicat ulterior integrării. Pentru statele unde încrederea investitorilor este mai scăzută apare situaţia unui amortizor sporit al rezervelor. Rezervele internaţionale pot fi sprijinite prin intermediul liniilor contingente de credit, aşa precum a făcut Argentina recent. 

În al doilea rând, integrarea financiară sporeşte nevoia flexibilităţii fiscale, care–în schimb–depinde, printre altele, de nivelul datoriei publice.

În al treilea rând, există o nevoie importantă de creare a provizioanelor în sectorul bancar. Autorităţile trebuie să folosească perioadele avântului de credit pentru a creşte capitalizarea băncilor şi îndeplinirea cerinţelor legate de provizioane. Chiar şi cu aceşti absorbanţi de şocuri, statele au nevoie de mecanisme corespunzătoare pentru a permite factorilor de decizie să facă faţă crizelor în mod prompt şi eficient. Acest lucru este important îndeosebi pentru sistemul bancar, acolo unde acţiunile întârziate vor creşte costurile soluţionării crizelor.

Cooperarea internaţională între autorităţile de reglementare şi diseminarea informaţiilor la toate nivelurile sunt importante pentru asigurarea siguranţei şi eficienţei pieţelor. 

Globalizarea pieţelor financiare, însoţită de noi forme de investiţii şi de creşterea prevalenţei conglomeratelor financiare, sporeşte numărul de canale de trimitere a şocurilor sistemice transfrontaliere şi intersectoriale şi accelerarea circulaţiei acestor şocuri. În acelaşi timp, globalizarea reduce transparenţa pieţelor. 

În pofida integrării pieţelor financiare, autoritatea reglementării a rămas, în principal, la nivel naţional. Într-o piaţă globală, este dificil de evaluat riscul expunerii intermediarilor financiari şi asemenea operaţiuni complexe fac evaluarea şi mai dificilă. Pentru rezolvarea acestor probleme, autorităţile de reglementare din statele industriale cooperează şi se coordonează una cu cealaltă. Suplimentar, pentru a impune disciplina pieţei, aceste autorităţi accentuează supravegherea calităţii managementului riscului de către societăţile financiare şi a practicilor de informare.

În acest mediu, reducerea asimetriilor privind informaţiile transfrontaliere va juca un rol semnificativ pentru pieţele în curs de formare. La nivel macroeconomic, furnizarea cu acurateţe şi la timp a informaţiilor de către un stat ar scădea probabilitatea contagiunii inter-statale a şocurilor financiare. Furnizarea adecvată de informaţii privind riscul şi statutul financiar al intermediarilor financiari ar spori eficacitatea disciplinei pieţei şi ar uşura supravegherea exercitată de către autoritatea de reglementare. Mai mult, s-ar realiza acorduri de coordonare şi de diseminare de informaţii, atât în cadrul pieţelor statelor industriale, cât şi în cele în curs de formare.

Abandonarea suveranităţii acceptată de către un stat care alege să-şi deschidă sistemul financiar vizează, în primul rând, sectorul bancar, care poate trece în totalitate sau în parte sub control străin. De aceea, trebuie determinată cota strategică din sectorul bancar pentru finanţarea economiei şi, astfel, cele mai multe state dezvoltate din Europa şi-au conservat un drept de decizie în acest sens.

Dacă investiţiile directe apar drept mijloace mai sigure de finanţare a deficitului structural al tranzacţiilor curente, durabilitatea temporală a lor nu poate fi garantată. În mod frecvent, investitorii străini preferă să preia controlul asupra întreprinderilor locale, acest tip de operaţiuni fiind mai puţin costisitor, în locul creării ex nihilo de filiale. Însă menţinerea fluxului investiţiilor directe este astfel în mod semnificativ funcţia de urmărire a operaţiunilor de scoatere pe piaţă a întreprinderilor din sectorul public. Prin finalizarea etapei acestor cesionări, statele riscă să se confrunte cu dezechilibre externe.

Pe termen mai lung sau mai scurt, deschiderea la investiţiile străine directe riscă să atragă modificarea sectorului productiv, în sensul unei specializări mai mult sau mai puţin accentuate a economiei. Liberalizarea financiară riscă, astfel, să antreneze pentru statele în curs de dezvoltare o transformare în “economie sub-evaluată”, ceea ce poate accentua efectele unei recesiuni cu origini externe. 

Dezbaterile privitoare la costurile şi avantajele liberalizării circulaţiei capitalului trebuie să ţină cont de dimensiunile şi de gradul de dezvoltare al statului respectiv. 

Dacă evoluţiile crizei financiare în statele în curs de dezvoltare ulterior anului 1997, au generat anumite dezbateri asupra caracterului benefic al deschiderii financiare complete, consensul la nivelul instituţiilor financiare internaţionale în favoarea unei liberalizări controlate a circulaţiei capitalului rămânând, totuşi, solid, crizele financiare recente au subliniat limitele liberalizării conduse greşit, precum şi necesitatea promovării unei mai mari stabilităţi financiare la nivel internaţional. De asemenea, este necesară ameliorarea transparenţei informaţiilor şi instituirea unui control asupra sistemelor financiare. 

 

V. Fluxurile de capital pe termen scurt şi măsurile de politică economică necesare

În literatura de specialitate s-a apreciat importanţa determinării unor modalităţi de potolire a fluxurilor de capital pe termen scurt. Caracteristicile generale ale acestor fluxuri de capital sunt următoarele:

- există abordarea conform căreia fluxurile pe termen scurt au contribuit la criza financiară din Asia. Toate statele din Asia implicate în criză aveau o cotă relativ ridicată din totalul datoriei externe exprimată în datoria pe termen scurt. De aceea, creditul pe termen scurt a reprezentat “călcâiul lui Ahile” pentru statele aflate în criză; 

- o criză financiară se poate răspândi mai repede către alte state, în cazul în care creditorii au posibilitatea retragerii rapide. Acest lucru se poate realiza mult mai uşor, dacă o mare cotă a datoriei externe este pe termen mai scurt. Contagiunea şi/sau panica globală sunt astfel mult mai probabile în situaţia existenţei unei însemnate datorii pe termen scurt;

- fluxurile de capital pe termen scurt, spre deosebire de cele pe termen mai lung (cum ar fi investiţiile străine directe), nu contribuie foarte mult la creştere; 

Printre măsurile de politică care se pot lua pentru reducerea volatilităţii extreme a fluxurilor de capital pe termen scurt se citează următoarele:

- o supraveghere bancară îmbunătăţită, incluzând aici limite impuse scadenţelor creditului şi convertibilităţii în valută;

- taxe, după modelul celor care au existat în Chile, asupra intrărilor de capital pe termen scurt. Asemenea taxe însă nu sunt eficiente pe termen lung;

- o administrare mai bună a datoriei externe, incluzând aici schimbarea de accent spre datoria pe termen lung şi folosirea liniilor de credit contingente;

- pentru pieţele în curs de formare, care încă nu se bucură de convertibilitatea contului de capital, este necesară o succesiune a procesului liberalizării capitalului;

- un regim valutar mai eficient; una dintre raţiunile–cheie ale crizei din Asia a fost acela al ţintirii prea rigide şi pentru un termen foarte lung a monedelor naţionale la dolarul american;

- revizuirea Acordului de la Basel. Acest Acord este important, deoarece el include stimulente care favorizează solicitările pe termen scurt şi penalizează pe cele pe termen lung, acestea din urmă implicând un volum mai mare de capital. Această abordare a Acordului este de înţeles, din punctul de vedere al supravegherii bancare la nivel individual (solicitările de credit pe termen mai lung poartă un risc mai mare decât cele pe termen scurt), însă este negativă pentru sistem în întregul său;

- o transparenţă sporită: creditorii şi debitorii adesea nu cunosc volumul de credite existente în anumite state. Deseori nu există un tablou complet al datoriei globale pe termen scurt. În consecinţă, riscul de ţară este subestimat. O transparenţă mai bună poate evita unele dintre fluxurile excesiv de reduse temporal; 

- o implicare mai cuprinzătoare a sectorului privat în rezolvarea crizelor financiare. 

Un alt autor a propus două soluţii pentru confruntarea cu fluxurile de capital pe termen scurt:

- o impozitare a circulaţiei capitalului la scară internaţională. Aceasta este aşa–numita “taxă Tobin”. Ea comportă însă unele dificultăţi de punere în practică: necesitatea ca un număr de state să accepte principiul şi taxele care pot acoperi toate instrumentele pe termen scurt; dificultatea de disociere a operaţiunilor de natură speculativă de alte operaţiuni. În plus, există riscul ca prin instituirea unei “taxe Tobin” să crească costul capitalului pentru agenţii economici;

- adoptarea de măsuri la nivel naţional care să descurajeze fluxurile pe termen scurt. Aceste măsuri pot lua forma unei limitări a finanţării depozitelor pe termen scurt ale nerezidenţilor ori aceea a impozitării rezervelor obligatorii. 

Eficacitatea unor astfel de măsuri depinde într-o mare măsură de atitudinea investitorilor internaţionali. În plus, măsurile adoptate de către respectivul stat trebuie să fie suple, astfel încât să permită adoptarea imediată a măsurilor corespunzătoare.

 

VI. Codurile OCDE privind liberalizarea circulaţiei capitalului şi a operaţiunilor curente invizibile

 

1. Operaţiunile cuprinse în coduri

În cadrul celor două coduri OCDE, obligaţiunile de liberalizare sunt prevăzute în Anexa A a fiecărui cod, care cuprinde o listă detaliată a operaţiunilor de liberalizare. Obiectivul acestor liste este acela al definirii specifice a operaţiunilor vizate de către coduri. 

 

1.1. Codul privind circulaţia capitalului

Anexa A a acestui cod cuprinde o listă a operaţiunilor internaţionale care implică transferul de capital între două state membre. Lista este împărţită astfel:

- prima categorie cuprinde elementele corespondente asociate liberalizării, fiind făcută o împărţire comună între a) acţiunile iniţiate de către nerezidenţi în statul vizat şi b) acţiunile în străinătate iniţiate de către rezidenţi;

- în schimb, acolo unde este cazul, fiecare dintre aceste două tipuri de operaţiuni sunt subdivizate, la rândul lor, în operaţiuni care implică intrările de capital şi, respectiv, cele care privesc ieşirile de capital;

- toate operaţiunile sunt împărţite în două liste separate, în funcţie de restricţiile noi care pot fi impuse asupra operaţiilor (Lista B) şi, respectiv, cele care nu pot fi impuse (Lista A). 

La intrarea în vigoare a Codului privind circulaţia capitalului, în 1961, acesta acoperea mai curând un număr limitat de operaţiuni internaţionale. Totuşi, reflectând o integrare a economiilor naţionale, s-a înregistrat o tendinţă spre politici de deschidere sporită a pieţelor financiare şi, respectiv, privitor la tehnici de finanţare între statele membre. Statele au convenit, prin măsuri succesive de-a lungul anilor, să actualizeze şi să extindă lista măsurilor de liberalizare.

În aprilie 1984, Consiliul OCDE a adoptat o definiţie extinsă asupra investiţiilor directe, care a inclus trăsăturile principale ale dreptului de derulare a acestora. O categorie extinsă de restricţii asupra investiţiilor străine a devenit subiectul obligaţiilor de liberalizare. Măsurile şi practicile acoperite prin dreptul fundamental de stabilire şi investire include: licenţe, concesiuni şi autorizaţii similare, precum şi condiţii şi cerinţe pentru înfiinţarea unei întreprinderi, plafoane impuse participaţiilor nerezidente în întreprinderile rezidente şi restricţii privitoare la modelul de operare (sucursale, filiale, agenţii etc.). 

În februarie 1992, lista privind măsurile de liberalizare a fost extinsă, pentru a include operaţiunile pieţei monetare pe termen scurt, precum şi noile forme inovatoare de finanţare, precum operaţiunile futures, swap şi opţiunile. În consecinţă, în prezent, toate operaţiunile privind circulaţia capitalului sunt acoperite prin obligaţiile de liberalizare. Singurele tranzacţii semnificative care sunt excluse în mod explicit de la obligaţia liberalizării sunt creditele financiare şi împrumuturile acordate de nerezidenţi către rezidenţi, alţii decât întreprinderile. Această excludere a fost justificată în temeiul protecţiei consumatorului. 

Lista A

I. Investiţii directe

Investiţii făcute în scopul stabilirii unor relaţii economice de durată printr-o acţiune similară, în special, investiţiilor care dau posibilitatea exercitării unei influenţe efective asupra managementului:

A. În statul vizat de către nerezidenţi prin:

1. crearea sau extinderea întreprinderii, sucursalei sau filialei deţinute în exclusivitate, dobândirea în proprietate exclusivă a unei întreprinderi existente;

2. participarea la o întreprindere nouă sau existentă;

3. un împrumut pe 5 sau mai mulţi ani.

B. În străinătate de către rezidenţi prin mijloacele prevăzute la punctul A.

Tranzacţiile şi transferurile sunt libere, cu excepţia următoarelor situaţii:

i) o investiţie cu un caracter pur financiar, realizată doar pentru câştigarea de către investitor a accesului indirect pe piaţa monetară sau financiară a altui stat, sau

ii) în raport cu volumul implicat sau cu alţi factori, o tranzacţie sau un transfer specific ar avea un efect extrem de negativ asupra intereselor statului respectiv.

Autorităţile statelor membre OCDE nu trebuie să menţină sau să introducă: licenţe sau practici aplicabile acordării de licenţe, concesiuni sau autorizaţii, inclusiv condiţii sau cerinţe anexate unor asemenea autorizaţii şi care afectează operaţiile întreprinderilor, care ridică bariere sau limitări speciale cu privire la investitorii nerezidenţi (în comparaţie cu cei rezidenţi), şi care au intenţia sau conduc prevenirea sau împiedicarea semnificativă a realizării investiţiilor directe de către nerezidenţi.

II. Lichidarea investiţiilor directe:

A. În străinătate de către rezidenţi

B. În ţară de către nerezidenţi

III: Operaţiuni imobiliare:

A. Operaţiuni în statul respectiv derulate de către nerezidenţi:

1. Lista B

2. vânzări.

B. Operaţiuni în străinătate realizate de către rezidenţi:

1. Lista B

2. vânzări.

IV: Operaţiuni cu acţiuni pe pieţele de capital

A. Admiterea de acţiuni interne pe piaţa de capital străină:

1. emiterea prin subscripţie publică de:

a) cote părţi sau acţiuni

b) certificate sau alte instrumente de credit (cu scadenţa de minim un an)

2. introducerea pe piaţa internă recunoscută a aceloraşi instrumente.

B. Admiterea de acţiuni străine pe piaţa internă de capital.

C. Operaţiuni în statul avut în vedere de către nerezidenţi (similare punctului A):

1. cumpărare de

2. vânzare de

a) cote părţi sau alte acţiuni 

b) certificate sau alte instrumente de credit (cu scadenţa de minim un an).

D. Operaţiuni derulate de către rezidenţi în străinătate (similare punctului C).

Obligaţiile de liberalizare prevăzute la B1 şi B2 reprezintă obiectul reglementărilor pieţelor bursiere.

Autorităţile statelor membre nu trebuie să menţină sau să introducă restricţii care să provoace discriminarea acţiunilor privitoare la investiţiile colective străine. 

Obligaţiunile de liberalizare prevăzute la B1 şi B2 fac obiectul reglementărilor pieţelor bursiere. Autorităţile statelor membre nu trebuie să menţină sau să introducă restricţii care să provoace discriminări în raport cu acţiunile străine.

 

Statele membre pot:

a) în privinţa tranzacţiilor şi transferurilor prevăzute la punctele A, B, C şi D cere ca:

i) asemenea tranzacţii şi transferuri să se deruleze prin agenţi autorizaţi rezidenţi;

ii) în legătură cu asemenea tranzacţii şi transferuri, rezidenţii să deţină fonduri şi acţiuni doar prin intermedierea unor asemenea agenţii, şi

iii) cumpărările şi vânzările să fie contractate doar pe o bază punctuală;

b) în privinţa tranzacţiilor şi transferurilor prevăzute la C2, să adopte măsuri pentru protecţia investitorilor, inclusiv prin reglementarea activităţilor promoţionale, care să asigure faptul că asemenea măsuri nu produc discriminarea rezidenţilor vreunui stat membru;

c) în privinţa tranzacţiilor şi transferurilor de la D1, să reglementeze pe teritoriul lor orice activităţi promoţionale ale, sau în contul rezidenţilor altor state membre.

V. Operaţiuni pe pieţele monetare (Lista B)

VI. Alte operaţiuni privitoare la instrumente negociabile şi pretenţii nesecuritizate (Lista B)

VII: Operaţiuni în acţiuni privitoare la investiţii colective

A. Admiterea de acţiuni privitoare la investiţii colective interne pe piaţa bursieră străină:

1. emiterea prin subscripţie publică

2. introducerea pe o piaţă bursieră străină recunoscută.

B. Admiterea de acţiuni privitoare la investiţii colective pe piaţa bursieră internă:

1. emiterea prin subscripţie publică

2. introducerea pe o piaţă bursieră internă recunoscută.

C. Operaţiuni în statul respectiv derulate de către nerezidenţi:

1. cumpărare

2. vânzare

D. Operaţiuni în străinătate derulate de către rezidenţi:

1. cumpărare

2. vânzare.

Statele membre pot:

a) în privinţa tranzacţiilor şi transferurilor prevăzute la A, B, C şi D să ceară ca:

i) asemenea tranzacţii şi transferuri să se deruleze prin agenţii rezidenţi autorizaţi;

ii) în legătură cu asemenea tranzacţii şi transferuri rezidenţii să deţină fonduri şi acţiuni doar prin intermedierea unor asemenea agenţi; şi

iii) cumpărările sau vânzările să fie contractate doar pe bază punctuală;

b) în privinţa tranzacţiilor şi transferurilor prevăzute la C2, să adopte măsuri de protecţie a investitorilor, inclusiv reglementarea activităţilor promoţionale, asigurând că asemenea măsuri nu discriminează instituţiilor de investiţii colective înfiinţate în temeiul legilor oricărui alt stat membru;

c) în privinţa tranzacţiilor şi transferurilor prevăzute la D1, să reglementeze pe teritoriul lor orice activităţi promoţionale ale instituţiilor străine de investiţii colective. 

VIII. Credite legate în mod direct de tranzacţiile comerciale internaţionale sau de transmiterea serviciilor internaţionale

i) în cazurile în care rezidenţii participă la tranzacţii comerciale sau de furnizare a serviciilor

A. credite acordate nerezidenţilor de către rezidenţi

B. credite acordate de către rezidenţi nerezidenţilor. 

ii) în cazurile în care nerezidenţii participă la tranzacţii comerciale sau de furnizare a serviciilor

(Lista B)

IX. Credite sau împrumuturi financiare (Lista B)

X. Avaluri, garanţii şi facilităţi financiare

i) în cazurile legate în mod direct de comerţul internaţional şi de operaţiunile invizibile curente, sau în cazurile legate direct de operaţiunile d circulaţie a capitalului internaţional la care participă rezidenţii.

A. avaluri şi garanţii

1. din partea nerezidenţilor în favoarea rezidenţilor

2. din partea rezidenţilor în favoarea nerezidenţilor.

B. Facilităţi financiare

1. din partea nerezidenţilor în favoarea rezidenţilor

2. din partea rezidenţilor în favoarea nerezidenţilor.

Tranzacţiile şi transferurile prevăzute la X(i)A şi B se vor derula în mod liber dacă ele sunt în legătură directă cu comerţul internaţional, cu operaţiunile invizibile curente internaţionale sau cu operaţiunile de circulaţie a capitalului internaţional la care participă rezidenţii şi nu au nevoie de autorizare, sau care au fost autorizate de către statul respectiv. 

ii) în cazurile în care nu sunt în legătură directă cu comerţul internaţional, cu operaţiunile invizibile curente internaţionale sau cu operaţiunile privitoare la circulaţia capitalului internaţional sau în care nu participă rezidenţii.

A. avaluri şi garanţii:

1. ale nerezidenţilor în favoarea rezidenţilor.

2. ale rezidenţilor în favoarea nerezidenţilor.

B. facilităţi financiare (Lista B)

XI. Operaţiuni ale conturilor de depozit

A. operaţiuni ale nerezidenţilor cu instituţii rezidente:

1. în moneda naţională

2. în valută

B. Operaţiuni ale rezidenţilor cu instituţii nerezidente (Lista B)

Tranzacţiile şi transferurile prevăzute la XI/A trebuie să fie asigurate în mod liber prin conturile de depozit ale instituţiilor financiare autorizate să accepte depozite.

XII. Operaţiuni în valută (Lista B)

XIII. Asigurări de viaţă

Transferurile de capital care apar prin contractele de asigurare de viaţă:

A. Transferuri de capital şi anuităţi datorate în mod cert beneficiarilor rezidenţi de la agenţi de asigurare nerezidenţi.

B. Transferuri de capital şi anuităţi datorate în mod cert beneficiarilor nerezidenţi de către agenţi de asigurare rezidenţi.

Transferurile prevăzute la A şi B trebuie să fie libere, de asemenea, în cazul contractelor prin care persoanele ale căror prime sunt datorate sau prin care beneficiarii ale căror plăţi sunt datorate rezidenţilor aceluiaşi stat ca agenţi de asigurare la momentul încheierii contractului, însă care între timp şi-au schimbat reşedinţa.

XIV. Circulaţia capitalului personal

A. Împrumuturi

B. Daruri şi înzestrări

C. Zestre

D. Moşteniri şi legate

Transferurile prevăzute la D trebuie să fie asigurate în mod liber dacă persoana decedată era rezident, iar beneficiarul nerezident la momentul producerii decesului. 

E. Tranzacţii ale datoriilor în statele de origine de către emigranţi

F. Activele emigranţilor

Transferurile prevăzute la F trebuie să fie libere în momentul emigrării, indiferent de naţionalitatea emigrantului.

G. Câştigurile din jocuri (Lista B)

H. Economiile angajaţilor nerezidenţi

XV. Circulaţia fizică a activelor de capital

A. Acţiuni şi alte documente asupra activelor de capital:

1. import

2. export

B. Mijloace de plăţi:

1. import

2. export.

În situaţia rezidenţilor obligaţia de a permite un export se aplică doar exportului de acţiuni străine şi doar temporar în scopuri administrative. 

XVI. Dreptul de a dispune de fonduri blocate deţinute de către nerezidenţi

A. Transferul de fonduri blocate

B. Folosirea de fonduri blocate în statul respectiv:

1. pentru operaţiuni de capital

2. pentru operaţiuni curente.

C. Cesiunea de fonduri blocate între nerezidenţi.

 

Lista B

III. Operaţiuni imobiliare

A. Operaţiuni în statul respectiv derulate de către nerezidenţi:

1. construire sau cumpărare

2. (Lista A)

B. Operaţiuni în străinătate derulate de către rezidenţi:

1. construire sau cumpărare

2. (Lista A)

V. Operaţiuni de pe pieţele monetare

A. Admiterea de acţiuni interne sau alte instrumente pe piaţa de capital străină:

1. emiterea prin subscripţie publică

2. introducerea pe o piaţă monetară străină recunoscută.

B. Admiterea de acţiuni străine sau de alte instrumente pe piaţa monetară internă:

1. emiterea prin subscripţie publică

2. introducerea pe o piaţă monetară internă recunoscută.

C. Operaţiuni în statul respectiv derulate de către nerezidenţi:

1. cumpărarea de acţiuni de pe piaţa monetară

2. vânzarea de acţiuni pe piaţa monetară

3. creditarea prin alte instrumente ale pieţei monetare

4. împrumutul prin alte instrumente ale pieţei monetare

D. Operaţiuni în străinătate derulate de către rezidenţi (aceleaşi de la punctul C)

Obligaţiile de liberalizare de la punctele B1 şi B2 fac obiectul reglementărilor pieţelor bursiere.

Autorităţile statelor membre nu trebuie să menţină sau să introducă restricţii care discriminează acţiunile de pe piaţa monetară străină sau alte instrumente ale pieţei monetare. 

Statele pot:

a) în privinţa tranzacţiilor sau transferurilor de la A, B, C şi D cere ca:

i) asemenea tranzacţii şi transferuri să se deruleze prin agenţi rezidenţi autorizaţi;

ii) în legătură cu asemenea tranzacţii sau transferuri rezidenţii să poată deţine fonduri, acţiuni sau alte instrumente doar prin intermedierea unor astfel de agenţi, şi

iii) cumpărările şi vânzările să poată fi contractate doar pe o bază punctuală;

b) în privinţa tranzacţiilor şi transferurilor de la punctul C2, să adopte măsuri de protecţie a investitorilor, inclusiv reglementarea activităţilor promoţionale, asigurând că asemenea măsuri nu discriminează rezidenţii altor state membre; 

c) în privinţa tranzacţiilor şi transferurilor prevăzute la D1, să reglementeze pe teritoriul lor orice activităţi promoţionale, ale şi pe seama rezidenţilor altor state membre.

VI. Alte operaţiuni în instrumente negociabile şi în pretenţii nesecuritizate

A. Admiterea instrumentelor interne şi a pretenţiilor pe o piaţă financiară străină:

1. emiterea prin subscripţie publică;

2. introducerea pe o piaţă financiară străină recunoscută.

B. Admiterea instrumentelor străine şi a pretenţiilor pe o piaţă financiară internă (modalităţile de la punctul A)

C. Operaţiuni în statul respectiv derulate de către nerezidenţi:

1. vânzare

2. cumpărare

D. Operaţiuni derulate în străinătate de către rezidenţi:

1. vânzare

2. cumpărare.

3. schimbul cu alte active.

Obligaţiile de liberalizare prevăzute la B1 şi B2 fac obiectul reglementărilor pieţelor financiare respective.

Autorităţile statelor membre nu vor menţine sau introduce restricţii discriminatorii faţă de instrumentele negociabile străine sau faţă de pretenţiile nesecuritizate. 

Statele membre pot:

a) în privinţa tranzacţiilor şi transferurilor de la A, B, C şi D să ceară ca:

i) asemenea tranzacţii şi transferuri să se deruleze prin agenţii rezidenţi autorizaţi; şi 

ii) în legătură cu asemenea tranzacţii şi transferuri rezidenţii să poată deţine fonduri, instrumente negociabile şi pretenţii nesecuritizate doar prin intermedierea unor asemenea agenţi; 

b) în privinţa tranzacţiilor şi transferurilor de la C2 şi C3, să ia măsuri de protecţie a investitorilor, inclusiv reglementarea activităţilor promoţionale, măsuri care să nu discrimineze rezidenţii oricărui alt stat membru; 

c) în privinţa tranzacţiilor şi transferurilor de la D1 şi D3, să reglementeze pe teritoriul lor orice activităţi promoţionale ale şi pe seama rezidenţilor altor state membre.

VIII. Creditele legate în mod direct de tranzacţiile comerciale internaţionale sau de transmiterea serviciilor internaţionale

i) în cazurile în care rezidenţi participă la tranzacţiile comerciale sau de servicii (Lista A)

ii) în cazurile în care rezidenţii nu participă la tranzacţiile comerciale şi de servicii.

A. - 

B. creditele acordate de către rezidenţi nerezidenţilor.

Tranzacţiile şi transferurile prevăzute la VIII(ii)/B trebuie să se deruleze în mod liber dacă creditorul este o întreprindere căreia i s-a permis acordarea de credite sau împrumuturi pe piaţa naţională.

IX: Credite şi împrumuturi financiare

A. Credite şi împrumuturi acordate de către nerezidenţi rezidenţilor

B. Credite şi împrumuturi acordate de către rezidenţi nerezidenţilor.

Tranzacţiile şi transferurile prevăzute la IX/A trebuie să se deruleze în mod liber dacă debitorul este o întreprindere.

X. Avaluri, garanţii şi facilităţi financiare

i) în cazurile legate în mod direct de comerţul internaţional sau de operaţiunile invizibile curente internaţionale, ori în cazurile legate de operaţiunile de circulaţie a capitalului internaţional la care participă rezidenţii (Lista A).

ii) în cazurile nelegate direct de comerţul internaţional, de operaţiunile invizibile curente interne sau de operaţiunile de circulaţie a capitalului internaţional, ori în situaţia în care nu participă rezidenţii la derularea operaţiilor internaţionale respective.

A. Avaluri şi garanţii (Lista A)

B. Facilităţi financiare:

1. acordate de către nerezidenţi în favoarea rezidenţilor

2. acordate de către rezidenţi în favoarea nerezidenţilor.

XI: Operaţiuni asupra conturilor de depozite

A. Operaţiuni ale nerezidenţilor cu instituţii rezidente (Lista A)

B. Operaţiuni ale rezidenţilor cu instituţii nerezidente:

1. în moneda naţională

2. în valută.

XII: operaţiuni valutare

A. În statul respectiv derulate de către nerezidenţi:

1. cumpărarea de monedă internă folosind valută

2. vânzarea de monedă internă pentru valută

3. schimb valutar

B. în străinătate derulate de către rezidenţi:

1. cumpărarea de valute cu moneda naţională

2. vânzarea de valută străină pentru moneda naţională

3. schimb valutar.

Tranzacţiile şi transferurile de la XII/A şi B trebuie să asigure în mod liber derularea operaţiunilor doar prin agenţii rezidenţi autorizaţi.

XIV: Circulaţia capitalului personal

A–F (Lista A)

G. Jocuri

Transferurile de la G trebuie să fie libere doar în privinţa câştigului. Prevederea nu acoperă cotele pariurilor.

H. (Lista A)

 

1.2. Codul privind operaţiunile curente invizibile

În cadrul Anexei A a acestui Cod, lista măsurilor de liberalizare specifică 11 domenii (afacerile şi industria, comerţul exterior, transportul, asigurările, sectorul bancar şi al serviciilor financiare, veniturilor din capital, călătoriile şi turismul, filmele, veniturile şi cheltuielile personale, veniturile şi cheltuielile publice, precum şi cele generale). Aceste domenii sunt subdivizate în tipuri diferite de servicii. Unele dintre domeniile enumerate sunt definite cu o mai mare precizie în privinţa obligaţiilor de liberalizare (asigurările, serviciile bancare şi financiare).

În privinţa evoluţiei noilor sectoare financiare şi a creşterii gradului de internaţionalizare a activităţii economice, s-a produs o revizuire majoră a Codului privind operaţiile invizibile curente la sfârşitul anilor ‘70. În prima jumătate a deceniului următor, au fost introduse noi obligaţii în privinţa sectorului asigurărilor, ajungându-se la un acord privitor la extinderea obligaţiilor în domeniul călătoriilor şi turismului, precum şi a operelor audio–vizuale. În februarie 1992 a fost introdusă o nouă secţiune, privind operaţiunile transfrontaliere ale serviciilor bancare şi financiare, precum şi noi prevederi privind înfiinţarea filialelor, sucursalelor şi agenţiilor de către băncile şi instituţiile financiare nerezidente, în condiţii nu mai puţin favorabile decât cele ale instituţiilor rezidente.

Codul asigură transferul liber al fondurilor în legătură cu tranzacţiile internaţionale curente şi pentru furnizarea transfrontalieră liberă de servicii (adică furnizarea serviciilor de către rezidenţi către nerezidenţi din străinătate, precum şi invers). În domeniul asigurărilor, serviciilor bancare şi altor servicii financiare, Codul extinde obligaţiile de liberalizare la asigurarea serviciilor prin înfiinţarea de filiale, sucursale şi alte entităţi.

Anexa A

A. Afaceri şi industrie

1. Reparaţii şi asamblare

2. Procesare, finalizare, procesare a muncii contractuale şi alte servicii de aceeaşi natură.

În situaţia în care sunt implicate bunuri, liberalizarea se aplică doar dacă importarea bunurilor respective este liberalizată de către statele membre care ordonă o asemenea procesare, finalizare etc.

3. Asistenţa tehnică (asistenţa privitoare la producerea şi distribuirea de bunuri şi servicii în toate etapele, acordată pe o perioadă limitată, în conformitate cu scopul specific al unei asemenea asistenţe)

4. Contractarea (construcţia şi întreţinerea imobilelor, drumurilor, podurilor, porturilor etc., întreprinse de firme specializate şi, în general, la preţuri fixate după oferta publică).

5. Drepturi de autor. Patente, modele, mărci şi invenţii (conferirea şi licenţierea drepturilor din brevete, modele, mărci şi invenţii, indiferent dacă sunt sau nu legate protejate, şi transferurile care rezultă din asemenea conferiri şi licenţieri). 

6. Salarii (pentru lucrătorii de frontieră sau sezonieri şi alţi nerezidenţi)

Transferurile libere către statul de rezidenţă al primitorului. Volumul de transferat trebuie să fie reprezentat de către salariile nete, cu alte cuvinte, după deducerea cheltuielilor, taxelor, contribuţiilor la asigurările sociale şi primelor, dacă este cazul.

7. Participarea filialelor sau sucursalelor la cheltuielile globale ale companiilor situate în străinătate sau invers.

B. Comerţul exterior:

1. comisionare sau brokeraj

profitul obţinut din operaţiunile de tranzit, sau vânzarea transbordării

cheltuieli de reprezentare

diferenţe şi depozite datorate pentru operaţiunile pieţelor terminale de mărfuri în conformitate cu practicile comerciale obişnuite

sarcini pentru documentaţia de toate tipurile întreprinsă pe cont propriu de către agenţi autorizaţi în derularea comerţului exterior

depozitare, clearing vamal

sarcini privind tranzitul

taxe şi tarife vamale

C. Transport:

1. transport maritim (incluzând închirierea, cheltuielile portuare, plata pentru vasele de pescuit etc.)

2. cheltuieli de transport intern pe apă, inclusiv închirierea

3. transport rutier: pasageri şi mărfuri, inclusiv închirierea

4. transport aerian: pasageri şi mărfuri, inclusiv închirierea

plăţile realizate de către pasageri pentru tichetele de transport aerian internaţional şi bagaje peste o limită de greutate; plăţile pentru transportul aerian internaţional şi pentru zborurile închiriate

5. pentru toate mijloacele de transport maritim: serviciile portuare (inclusiv pentru depozitare, păstrare, reparaţii, cheltuieli pentru echipaj etc.)

pentru toate mijloacele de transport rutier: servicii rutiere (inclusiv combustibil, ulei, reparaţii minore, parcare, cheltuieli pentru şoferi şi echipaj etc.)

pentru toate mijloacele de transport aerian: costuri operaţionale, inclusiv reparaţii şi echipamente

reparaţia vaselor

reparaţii ale mijloacelor de transport altele decât vasele şi aeronavele

D. Asigurări:

1. securitate socială şi asigurări sociale

1) Transferuri libere de:

a) contribuţii ale primelor în privinţa securităţii sociale sau asigurărilor sociale plătibile în alt stat membru;

b) beneficii ale securităţii sociale şi ale asigurărilor sociale plătibile unei persoane asigurate sau beneficiarului rezident în alt stat membru sau, în contul acestora, către autoritatea de securitate sau de asigurare socială din acel alt stat membru.

2) Dacă transferul este în legătură cu o asigurare considerată drept asigurare socială de către doar un stat membru se va aplica regimul mai liberal.

Tranzacţiile şi transferurile în legătură cu asigurările directe (altele decât securitatea socială şi asigurările sociale)

2. Asigurările în legătură cu bunurile comerţului internaţional

3. Asigurările de viaţă

4. Toate celelalte asigurări

5. Tranzacţiile şi transferurile în legătură cu reasigurările şi retrocedările

6. Condiţii pentru înfiinţare şi operare a filialelor şi agenţiilor agenţilor străini de asigurări.

E. Servicii bancare şi financiare:

1) În privinţa operaţiunilor din statul respectiv, statele membre pot lua măsuri pentru menţinerea stabilităţii pieţelor şi instituţiilor şi pentru protecţia investitorilor şi altor utilizatori ai serviciilor bancare şi financiare, pentru evitarea discriminării furnizorilor nerezidenţi de asemenea servicii.

2) În privinţa operaţiunilor derulate în străinătate, statele membre pot reglementa pe teritoriul lor activităţile promoţionale ale furnizorilor nerezidenţi de asemenea servicii.

3) Tranzacţiile şi transferurile privitoare la circulaţia capitalului în legătură cu operaţiunile din secţiunea E a acestui Cod sunt reglementate de către Codul privind liberalizarea circulaţiei capitalului.

1. Servicii de plată

instrumente de plată (inclusiv asigurările şi folosirea cecurilor, cecurilor de călătorie, cardurilor de plăţi şi de credit)

serviciile de transferuri ale fondurilor (inclusiv transferul fondurilor prin postă, telefon, telex, telegraf, transferuri electronice de bani)

2. servicii bancare şi de investiţii (pentru acţiuni, acţiuni pentru investiţii colective, ale instrumente negociabile şi pretenţii nesecuritizate, credite şi împrumuturi, avaluri, garanţii şi facilităţi financiare, fonduri lichide şi schimburi internaţionale)

subscripţie (sindicalizare şi distribuire de noi active financiare)

servicii de brokeraj (intermediere pe piaţă pentru cumpărare, vânzare sau schimb de active financiare, inclusiv fonduri lichide şi schimb valutar)

informări privind piaţa financiară, comunicări şi sisteme de executare

3. servicii de tranzacţionare, clearing şi depozitare (pentru acţiuni, acţiuni pentru investiţii colective, alte instrumente negociabile şi pretenţii nesecuritizate, fonduri lichide)

sisteme de tranzacţionare şi clearing

servicii de depozitare

Statele membre pot cere ca nerezidenţii să participe la tranzacţii interne şi la sistemul de clearing doar printr-o filială sau sucursală înfiinţată pe teritoriul statului membru respectiv.

4. managementul activelor

managementul lichidităţilor

managementul fondurilor de pensii

păstrarea activelor

servicii de credit

5. servicii de consultanţă

analiza creditului 

studii şi consultanţă privind investiţiile (inclusiv agenţii de rating)

fuziuni, achiziţii, restructurări, managementul achiziţiilor, capitalul societăţilor pe acţiuni

6. taxe, comisioane şi alte contribuţii

7. condiţii pentru înfiinţarea şi operarea filialelor, sucursalelor, agenţiilor etc. ale investitorilor nerezidenţi în sectorul serviciilor bancare şi financiare.

F. Venitul din capital

1. profituri din activităţile de afaceri

2. dividende şi cote din profit

3. participaţii (inclusiv procente asupra titlurilor de creanţă, ipotecilor etc.)

4. rente

Nu se aplică în situaţia venitului derivând din capitalul dobândit altfel decât în conformitate cu legile privitoare la dobândirea capitalului.

G. Călătorii şi turism

Această secţiune acoperă toate tipurile de călătorii internaţionale, altele decât imigraţia, cum ar fi de plăcere, recreere, vacanţe, sport, afaceri, vizite la rude sau prieteni, misiuni, întâlniri, conferinţe, din motive de sănătate, pentru educaţie sau religioase.

Statele membre nu trebuie să impună restricţii asupra cheltuielilor rezidenţilor în scopuri privitoare la turismul internaţionale sau la alte forme de călătorie internaţională. Privitor la tranzacţiile cu asemenea cheltuieli, nu pot fi impuse restricţii asupra transferurilor în străinătate ale sau pe contul călătorilor sau asupra folosirii în străinătate a cardurilor de plăţi sau de credit, în conformitate cu Anexa IV. Mai mult, călătorilor li se va permite în mod automat să dobândească, exporte sau importe bancnote interne sau străine şi să folosească cecuri de călătorie în străinătate în conformitate cu prevederile Anexei IV. Sume adiţionale pentru cecurile de călătorie şi/sau bancnotele străine vor fi permise prin prezentarea unei justificări. Călătorilor trebuie să li se permită derularea tranzacţiilor valutare în conformitate cu prevederile Anexei IV. 

H. Filme

1. exportul, importul, distribuirea şi folosirea filmelor sau a altor înregistrări–indiferent de mijloacele de reproducere–pentru expoziţii private sau cinema, sau pentru difuzare televizată.

J. Veniturile şi cheltuielile personale

1. pensii şi alte venituri cu natură similară

În favoarea persoanelor care, după petrecerea vieţii într-un stat membru altul decât statul lor de origine, se stabilesc în orice alt stat membru, inclusiv în cel de origine.

2. menţinerea plăţilor rezultând dintr-o obligaţie legală sau dintr-o decizie a unei instanţe judecătoreşti şi asistenţa financiară în cazuri de dificultate.

3. bani expediaţi de către imigranţi

Nu trebuie aplicat un tratament mai puţin favorabil cererilor de transfer pentru câştiguri ale liber profesioniştilor sau membrilor profesiilor liberale. 

4. întreţinerea curentă şi reparaţia proprietăţii private din străinătate

5. transferul unor sume neînsemnate în străinătate

6. subscripţii pentru ziare, periodice, cărţi, publicaţii muzicale

ziare, periodice, cărţi, publicaţii şi înregistrări muzicale

În măsura în care aceste tranzacţii în legătură cu aceste articole nu constituie comerţ.

7. premii sportive şi câştiguri din curse, în conformitate cu legile statelor membre respective. 

K. Venituri şi cheltuieli publice

1. taxe şi impozite

2. cheltuielile guvernamentale (transferuri de sume datorate de guverne nerezidenţilor şi în legătură cu reprezentarea oficială în străinătate şi contribuţii la organizaţiile internaţionale)

3. tranzacţii în legătură cu serviciile publice de transport, poştale, telegrafice şi de telefonie

4. venituri consulare

L. General

1. publicitatea mass mediei

2. cheltuielile instanţelor judecătoreşti

3. daune

4. amenzi

5. calitatea de membru al asociaţii, cluburilor şi altor organizaţii

6. servicii profesionale (inclusiv servicii contabile, artistice, de consultanţă, ale doctorilor, inginerilor, experţilor, avocaţilor etc.)

7. despăgubiri în cazul desfacerii contractelor şi pentru plăţile nedatorate

8. înregistrarea brevetelor şi mărcilor

 

2. Prevederile Codului OCDE privind liberalizarea circulaţiei capitalului

Art. 1 lit. a din Cod dispune: “Statele membre trebuie să elimine progresiv unul faţă de celălalt, în conformitate cu prevederile art. 2, restricţiile asupra circulaţiei capitalului în măsura necesară pentru cooperare economică efectivă. Măsurile desemnate să elimine asemenea restricţii sunt numite în cele ce urmează “măsuri de liberalizare””. 

Conform lit. b din art. 1, statele membre vor căuta să:

i) trateze toate activele deţinute de către nerezidenţi în acelaşi mod, fără a ţine cont de data formarei lor şi

ii) să permită lichidarea tuturor activelor deţinute de către nerezidenţi şi transferul unor asemenea active sau acţiunilor de lichidare.

Statele membre se obligă ca aceste măsuri de liberalizare să se extindă tuturor membrilor FMI. De asemenea, membrii se obligă să evite introducerea unor noi restricţii valutare asupra circulaţiei capitalului sau folosirea fondurilor deţinute de către nerezidenţi; ele se obligă să evite adoptarea unor noi reglementări mai restrictive.

Măsurile de liberalizare prevăzute în Cod nu limitează competenţele membrilor de a verifica autenticitatea tranzacţiilor sau transferurilor şi nici adoptarea oricăror măsuri necesare prevenirii încălcării legilor sau reglementărilor proprii (art. 5 lit. a).

De asemenea, statele membre se obligă prin Cod să simplifice cât este posibil toate formalităţile în legătură cu autorizarea sau verificarea tranzacţiilor şi să coopereze în atingerea unei astfel de simplificări.

Statele membre se obligă să îşi îndeplinească obligaţiile privitoare la transferuri indiferent de modul în care acestea se derulează:

i) între persoane îndreptăţite să facă sau să primească astfel de transferuri, prin reglementările valutare ale statului din care şi, respectiv, către care se fac aceste transferuri;

ii) în conformitate cu acordurile internaţionale în vigoare la data efectuării transferului, şi 

iii) în conformitate cu acordurile monetare în vigoare între statul din care şi, respectiv, către care se fac aceste transferuri.

Art. 7 din Cod cuprinde clauzele de derogare. Astfel, un stat membru poate să nu adopte toate măsurile de liberalizare, dacă situaţia sa economică şi financiară o justifică. Măsurile de liberalizare luate sau menţinute în conformitate cu Codul pot fi retrase, în situaţia în care acestea conduc la probleme economice şi financiare.

Dacă balanţa generală de plăţi a unui stat membru evoluează advers, inclusiv asupra rezervelor monetare ale acestuia, statul respectiv poate suspenda temporar aplicarea măsurilor de liberalizare.

Între statele membre se aplică principiul nediscriminării în privinţa autorizării încheierii şi executării tranzacţiilor şi transferurilor de capital (art. 9). Totuşi, principiul nediscriminării are o excepţie, în cazul statelor membre care formează un sistem vamal sau monetar, care pot cere celorlalte state membre ale sistemului respectiv măsuri suplimentare de liberalizare, fără aplicare şi în cazul celorlalte state.

 

3. Prevederile Codului privind liberalizarea operaţiunilor invizibile curente

Conform Codului, membrii trebuie să elimine între ei restricţiile impuse tranzacţiilor şi transferurilor invizibile curente, denumite “operaţiuni invizibile curente”. În situaţia în care statele membre nu sunt legate, în virtutea prevederilor Codului, să acorde autorizarea operaţiunilor curente invizibile, acestea trebuie să se comporte cu cererile de autorizare în cel mai liberal mod posibil. 

Asemeni Codului privind liberalizarea circulaţiei capitalului, membrii se obligă să extindă măsurile de liberalizare din Cod tuturor membrilor FMI.

Art. 5 dispune că măsurile de liberalizare prevăzute în Cod nu limitează competenţele membrilor de a verifica autenticitatea operaţiunilor invizibile curente sau de a adopta orice măsuri cerute pentru prevenirea încălcării legilor şi reglementărilor (lit. a). De asemenea, membrii se obligă să simplifice, în măsura în care este posibil, toate formalităţile în legătură cu autorizarea sau verificarea operaţiunilor invizibile curente şi să coopereze în îndeplinirea acestei simplificări. Membrii se obligă să îşi îndeplinească obligaţiile, indiferent de modul în care se desfăşoară transferul:

i) între persoane îndreptăţite să facă sau să primească transferuri, prin reglementările valutare ale statului din care şi, respectiv, către care se face acest transfer;

ii) în conformitate cu acordurile internaţionale în vigoare la data efectuării transferului şi

iii) în conformitate cu acordurile monetare în vigoare între statul din care şi, respectiv, către care este făcut transferul.

Clauzele de derogare cuprinse în art. 7 sunt următoarele:

- neadoptarea măsurilor de liberalizare, în cazul în care situaţia economică şi financiară a statului membru respectiv justifică această situaţie;

- retragerea măsurilor de liberalizare, dacă orice măsură de liberalizare luată sau menţinută conform acestui Cod, conduce la probleme economice serioase în statul membru respectiv;

- suspendarea temporară a măsurilor de liberalizare adoptate sau menţinute în conformitate cu acest Cod, dacă balanţa generală a plăţi a statului evoluează într-o direcţie adversă, inclusiv asupra rezervelor monetare ale statului, evoluţii apreciate drept serioase.

Totuşi, conform art. 8 din Cod, orice stat membru care invocă o rezervă sau o clauză de derogare va beneficia de pe urma măsurilor de liberalizare întreprinse de alţi membri, conform procedurilor din art. 12 sau 13, în funcţie de situaţie.

Art. 9 prevede principiul nediscriminării între statele membre în privinţa autorizării operaţiunilor invizibile curente prevăzute în Cod. Excepţiile de la acest principiu se referă la sistemele speciale vamale sau monetare. Astfel, un membru care aparţine unui sistem special vamal sau monetar pot cere unui alt membru, pe lângă măsurile de liberalizare adoptate prin acest Cod, alte măsuri de liberalizare, fără aplicare şi altor membri.

 

VII. Opinia Comisiei Europene privind managementul crizelor financiare

În aprilie 2001, Comisia economică şi financiară (Economic and Financial Committee) din cadrul Comisiei Europene a dat publicităţii un raport privind managementul crizei financiare.

Conform raportului, managementul crizei este definit drept setul de acţiuni care pot fi întreprinse de către autorităţi în scopul evitării potenţialelor efecte distrugătoare asupra sistemului financiar sau asupra economiei reale. Criza financiară se referă la situaţia în care o instituţie financiară (sau un număr de instituţii financiare) nu sunt capabile, din diverse motive, să îşi îndeplinească obligaţiile, ceea ce poate dăuna funcţionării corespunzătoare a sistemului financiar. Dincolo de soluţiile sectorului privat, autorităţile publice au mai multe instrumente de rezolvare a crizelor, de la asigurarea sprijinului financiar, la lichidarea instituţiei financiare în dificultate. 

În momentul producerii unei crize financiare, sectorul privat trebuie implicat cât mai mult posibil în rezolvarea acesteia. În această privinţă, există mai multe opţiuni, incluzând-o pe aceea a încetării funcţionării instituţiei aflate în dificultate. În situaţia în care aceste opţiuni sunt imposibile, ori foarte costisitoare, autorităţile pot întreprinde măsuri de politică vizând limitarea crizei. Alegerea instrumentelor va depinde, de exemplu, de caracteristicile instituţiile respective, de cauzele percepute (de exemplu, condiţii macroeconomice adverse sau factori instituţionali specifici) şi de etapa crizei. 

Soluţiile din sectorul privat pot fi definite drept acele soluţii puse în aplicare de către firmele private, fără implicarea fondurilor publice sau pe cele ale băncii centrale. Conform Raportului Brouwer, există două tipuri ale acestor soluţii. 

Primul tip priveşte mecanismele predeterminate cu scopul prevenirii efectelor de răspândire a crizelor financiare. Un exemplu de astfel de mecanism se referă la Banca Consorţiului Lichidităţii (Liquidity Consortium Bank – Liquiditäts – Konsortialbank) din Germania, numită şi Banca Liko. Aceasta este o companie privată cu răspundere limitată, în care sunt reprezentate toate marile asociaţii bancare interne, precum şi Bundesbank. Banca Liko poate acorda asistenţă în privinţa lichidităţii băncilor solvabile care se confruntă cu probleme neaşteptate de lichiditate, cu obiectivul asigurării tranzacţiilor de plăţi ale acestora. 

Al doilea tip de soluţii se referă la mecanismele ad hoc, cum ar fi operaţiuni de fuziune sau achiziţie (infuzie de capital) sau de salvare, care pot fi întreprinse în situaţii de urgenţă. Aceste soluţii au o mai mare probabilitate de reuşită în situaţia în care expunerea maximă a instituţiei financiare aflate în dificultate nu este prea extinsă pentru entităţile cu care se află în legătură. În scopul permiterii unei asemenea soluţii ad hoc, este necesar un efort substanţial pentru stabilirea potenţialelor pierderi, precum şi de rezolvare a problemelor practice, prin negocieri cu acţionarii şi creditorii însemnaţi. În situaţia în care instituţia financiară respectivă este un grup diversificat la nivel internaţional, este necesar un efort comun al autorităţilor implicate. 

Soluţiile sectorului privat pot fi promovate de către autorităţi, care acţionează ca un aşa–numit “broker onest”, date fiind, în special, constrângerile de timp în care trebuie rezolvate cele mai multe crize, precum şi potenţialele asimetrii ale informaţiei. Activitatea de “brokeraj onest” este soluţia preferabilă, dat fiind faptul că entităţile private nu doresc–în general–să împartă informaţii cu concurenţii lor, însă doresc să informeze terţii. “Brokerul onest” reprezintă prin urmare poziţia unei soluţii constructive şi acceptabile de aplicare a angajamentului între părţile implicate. Cel mai adesea, într-o astfel de poziţie se află fie banca centrală, fie organul de supraveghere (sau un expert privat aflat de partea acestora). Ambele autorităţi deţin informaţii relevante asupra instituţiilor care sunt capabile să participe la salvarea firmelor confruntate cu probleme. Suplimentar, banca centrală poate asigura un acord tranzitoriu de finanţare.

Furnizarea urgentă a lichidităţilor, fie de către instituţii financiare independente, fie de către piaţă în întregul său, reprezintă un instrument disponibil în special la nivelul băncii centrale. Dat fiind faptul că sprijinul prin lichidităţi este asigurat în vedea stabilizării situaţiei, banca centrală trebuie implicată în luarea deciziilor subsecvente în procesul de management al crizei.

Asistenţa de urgenţă prin lichidităţi trebuie distinsă de furnizarea de lichidităţi firmelor individuale prin facilităţile de credit acordate de către banca centrală. În timp ce ultimele sunt disponibile la cerere, iar regulile de acces sunt stabilite în mod clar ex ante, asistenţa de urgenţă prin lichidităţi este disponibilă doar în condiţii excepţionale, fiind de competenţa discreţionară a băncii centrale. 

În cadrul Euro–sistemului, există un acord general asupra faptului că asistenţa de urgenţă prin lichidităţi, spre deosebire de reglementarea, supravegherea şi managementul adecvat al riscului pentru instituţiile financiare, nu trebuie privită drept un mijloc principal de garantare a stabilităţii financiare. Cu toate acestea, dacă este necesar, sistemul euro are mecanismele necesare de a înlocui asistenţa prin lichidităţi, fiind adoptate cele două principii directoare în domeniu.

Primul dintre acestea se referă la furnizarea asistenţei de urgenţă prin lichidităţi către instituţiile individuale lipsite de lichidităţi, dacă şi când este apreciat a fi corespunzător. Aceasta este, în primul rând, o responsabilitate la nivel naţional, iar acordurile naţionale continuă să se aplice şi în sistemul euro. Prin urmare, Raportul Brouwer apreciază că riscurile şi costurile trebuie suportate în totalitate la nivel naţional. 

În al doilea rând, mecanismele sunt în vigoare pentru asigurarea faptului că orice impact potenţial asupra lichidităţii, derivând din prevederile privind asistenţa de urgenţă prin lichidităţi, poate fi administrat în legătură cu menţinerea unui singur cadru al politicii monetare. În plus, orice implicaţii transfrontaliere sunt de competenţa autorităţilor naţionale. În cazul unei crize generale de lichidităţi, instrumentele şi procedurile identificate pentru politica monetară unică şi pentru operaţiunile sistemului de plăţi vor fi disponibile pentru ca sistemul euro să facă faţă situaţiei.

Conform raportului, instrumentele de intervenţie publică intervin în situaţii excepţionale, cauzate de persistenţa crizei şi sporirea riscului sistemic. Astfel, fondurile de garantare a depozitelor bancare, acolo unde există, pot juca un rol important. Aceste scheme au avut iniţial rolul de prevenire a falimentelor bancare, însă într-un număr de state ale UE acestea pot fi implicate şi în restructurarea băncilor slabe, uneori prin asigurarea unui sprijin prin lichidităţi. Totuşi, existenţa fondurilor de garantare a depozitelor bancare poate să nu fie suficientă pentru prevenirea falimentelor bancare şi pentru stabilizarea sistemului financiar. În această situaţie, guvernul poate lua în discuţie un anunţ oficial de garantare a protecţiei depline pentru depozitari. Experienţa sugerează faptul că acest anunţ oficial poate fi un instrument efectiv în recâştigarea încrederii. Pe de altă parte, un anunţ general implică un volum considerabil de obligaţii asupra guvernului. 

Guvernul poate decide recapitalizarea firmei, cel puţin până la cerinţele minime de capital, dar preferabil chiar mai mult, sau de naţionalizare a companiei respective. Dacă este aleasă a doua opinie, impactul fiscal iniţial va fi relativ ridicat. Fiind proprietarul firmei, guvernul poate încerca să o revândă ulterior, la un preţ acceptabil. Adesea, reabilitarea activelor poate fi necesară. 

Astfel, această companie se poate afla fie în proprietate privată, fie în cea publică, ultima opţiune fiind, după cum se afirmă în raport, mai probabilă dacă există o ameninţare de răspândire a crizei sistemice.

În multe situaţii, soluţia preferabilă faţă de instituţia care se confruntă cu dificultăţi este aceea a închiderii. Afacerile firmei vor fi astfel suspendate pentru lichidare, iar autorităţile vor activa procedurile închiderii, prin legile relevante la insolvabilitate. Directivele UE privitoare la închiderea şi lichidarea băncilor şi a companiilor de asigurări reafirmă principiile controlului statului de origine şi al recunoaşterii reciproce, care se aplică măsurilor de reorganizare şi de închidere cu privire la instituţie şi la filialele/ sucursalele sale. Acest lucru semnifică faptul că autorităţile din statul de origine sunt competente în exclusivitate să decidă şi să pună în aplicare măsurile de reorganizare şi procedurile de lichidare. Conform directivelor comunitare, autorităţile din statul de origine trebuie să informeze fără amânare autorităţile statului gazdă asupra unei asemenea decizii şi, în măsura în care este posibil, această informare să se producă înainte de adoptarea deciziei. 

În mod evident, închiderea unei mari şi complexe instituţii financiare creează un potenţial distrugător, în special asupra funcţionării şi lichidităţi pieţei. Astfel, autorităţile trebuie să se asigure că închiderea, sau restructurarea semnificativă a unei organizaţii financiare majore, se produce într-un mod corespunzător. Procedurile de îngrădire sau de sprijinire prin lichidităţi a altor firme sau a pieţei, în general, pot fi necesare pentru stăpânirea repercusiunilor crizei. 

Deciziile privitoare la managementul crizei pot avea şi implicaţii asupra concurenţei. În domeniul politicii concurenţei, regimul Uniunii şi cele naţionale coexistă, însă regulile comunitare prevalează asupra legislaţiilor naţionale. Cadrul UE pentru politica concurenţei este dat de art. 81–89 din Tratatului Comunităţii Europene şi de Regulamentul Consiliului privind controlul concentraţiilor între întreprinderi (EEC/4064/89). Regulile privitoare la fuziuni trebuie distinse de cele privitoare la ajutorul de stat.

O fuziune în sectorul financiar, ulterior unei crize, poate face obiectul Regulamentului Consiliului, în funcţie de dimensiunile acesteia şi de impactul transfrontalier. În această situaţie, Comisia Europeană evaluează modul în care concurenţa este împiedicată în mod semnificativ. În acest sens, Comisia se poate opune unei fuziuni, sau poate impune condiţii sau obligaţii pentru realizarea acesteia. Regulamentul stipulează, de asemenea, şi modul în care statele membre ale UE pot adopta măsuri corespunzătoare pentru protejarea intereselor lor legitime, care includ şi pe cele prudenţiale.

Tratatul Comunităţii Europene (în cadrul art. 87(1)) declară faptul că orice ajutor de stat care distorsionează sau ameninţă cu distorsionarea concurenţei este incompatibil cu piaţa comună. Adoptarea unei decizii asupra acestei probleme este de competenţa exclusivă a Comisiei, care trebuie să fie notificată de către statul membru asupra oricărei măsuri privitoare la ajutorul de stat. Comisia Europeană a precizat în repetate rânduri faptul că art. 87(1) se aplică şi sectorului bancar. Evident, articolul menţionat s-a aplicat în toate situaţiile în care o bancă a primit vreo formă de ajutor din partea unei autorităţi publice, inclusiv din partea băncii centrale. Evaluarea Comisiei se bazează pe aşa–numitul “principiu al investitorului economiei de piaţă”. Prin acest principiu, o măsură este calificată drept ajutor de stat, dacă un investitor privat nu ar dori să asigure acest ajutor în circumstanţe asemănătoare. În situaţia sprijinului prin asigurarea de lichidităţi pentru instituţii solvabile în alte condiţii, Comisia a adoptat opinia că un asemenea sprijin nu constituie ajutor de stat, lichidităţile fiind asigurate în termeni care nu sunt mai favorabili decât nivelul scontului, fiind asigurate şi garanţiile corespunzătoare.

Prin art. 87(3) lit. (b) se instituie o posibilă derogare de la această regulă, aşa–numitul “remediu pentru tulburări serioase ale economiei unui stat membru”. Măsurile de remediere a crizei sistemice pot fi astfel compatibile cu legislaţia concurenţială a Uniunii, dacă acestea sprijină întregul sistem bancar naţional, fără a distorsiona concurenţa, şi dacă ele sunt strict necesare. Orice asemenea ajutor este, totuşi, evaluat prin prisma principiilor directoare ale Comunităţii privitoare la ajutorul de stat pentru restructurarea firmelor aflate în dificultate. În plus, Comisia a adoptat punctul de vedere conform căruia chiar o criză a unei bănci însemnate nu implică în mod automat o derogare. 

Art. 87(3) lit. (c) prevede o altă derogare în situaţia unei instituţii aflate în dificultate. Prin realizarea unei evaluări, Comisia verifică dacă sunt îndeplinite condiţiile pentru asigurarea concurenţei. Respectivele condiţii au fost reglementate prin principiile comunitare privitoare la ajutorul de stat pentru salvarea şi restructurarea firmelor aflate în dificultate. Aceste reguli acoperă atât intervenţiile urgente de salvare, cât şi operaţiunile pe termen mai îndelungat de restructurare. Principiile Uniunii permit, astfel, un tratament corespunzător pentru toate situaţiile posibile. 

